Indonesia Ge School Thakah Dhaa Iru Burugaa Elhun Majboor Nukureve Goiy Hadhaifi - Vaguthu\nއިންޑޮނޭޝިއާގެ ސްކޫލްތަކަށް ދާއިރު ބުރުގާ އެޅުން މަޖުބޫރު ނުކުރެވޭ ގޮތަށް އިންޑޮނޭޝިއާގެ ސަރުކާރުން ހަމަޖައްސައިފިއެވެ.\nއެ ގައުމުގެ ސަރުކާރު ސްކޫލްތަކުގައި މިގޮތަށް އަމަލު ކުރުމަށް ނިންމީ ނަސޯރާ ދީނުގެ އަންހެން ކުއްޖަކު ބުރުގާ އެޅުމަށް އެ ގައުމުގެ ސްކޫލަކުން އެ ކުއްޖާ އަށް އަންގައި ކުއްޖާގެ ބެލެނިވެރިން ސްކޫލަށް ހާޒިރު ކުރުމުންނެވެ.\nމީޑިއާ ރިޕޯޓުތައް ބުނާ ގޮތުން މި މައްސަލަ އިންޑޮނޭޝިއާ ސަރުކާރުގެ ސަމާލުކަމަށް އައީ ނަސޯރާ ދީނުގެ ކުއްޖާގެ ބެލެނިވެރިން ސްކޫލަށް ހާޒިރުކޮށް ސަރުކާރު ސްކޫލަކުން އެ ކުއްޖާ ބުރުގާ އެޅުމަށް މަޖުބޫރު ކުރުމުންނެވެ. އެކުއްޖާގެ ބެލެނިވެރިން ވަނީ ސްކޫލަށް ހާޒިރުކުރުމުން ސްކޫލުން ކުރި ކަންކަމުގެ ވީޑިއޯ އެއް މީސްމީޑިއާގައި ހާމަކޮށްފައެވެ.\nއިންޑޮނޭޝިއާއަކީ މުސްލިމުންގެ އާބާދީ ބޮޑު ގައުމަކަށް ވާއިރު އެ ގައުމުގެ ސަރުކާރުގެ ސްކޫލްތަކުގައި އަންހެން ކުދީން ބުރުގާ އެޅުން އޮންނަނީ މަޖުބޫރު ކޮށްފައެވެ. އަދި މުސްލިމް ނޫން ކުދިން ވެސް ބައެއް ސްކޫލްތަކުގައި ބުރުގާ އެޅުން މަޖުބޫރެވެ.\nއިންޑޮނޭޝިއާގެ އެޑިއުކޭޝަން އެންޑް ކަލްޗަ މިނިސްޓަރު ނަދީމް މަކާރިމް ބުނީ ސްކޫލަށް ވަކި ގޮތަކަށް ހެދުން އަޅައިގެން ދިއުން މަޖުބޫރު ނުކުރެވޭނޭ ކަމަށާއި އެއީ ސްކޫލް ކުދިންގެ ހައްގެއް ކަމަށެވެ.\nމި މަައްސަލައާ ގުޅިގެން މައްސަލަ ފެންމަތިވި ސްކޫލް ޕްރިންސިޕަލް ވަނީ ނަސޯރާ ދީނުގެ ކުއްޖާއަށް މައާފަށް އެދިފައެވެ. އަދި އެކުއްޖާ ދީނާ އެއްގޮތަށް ހެދުން އެޅުމަށް ވަނީ ހުއްދަ ދީފައެވެ.\nއިންޑޮނޭޝިޔާ އަކީ ދުނިޔެއިން މުސްލިމުންގެ މެޖޯރިޓީ އޮންނަ އެންމެ ބޮޑު ގައުމެވެ.\nއިންޑޮނޭޝިއާގައި އެއްޖިންސުން ގުޅުން ހިންގި ދެ މީހެއްގެ ގައިގައި ހައްދު ޖަހާ މަންޒަރު!\nފެބުރުއަރީ 6, 2021 11:25\nވަރައް އުފާވެރި ޙަބަރެއް


Majlis memberun ge insurance beelan alhun hulhuvaifi\nމެންބަރުންނަށް އިންޝުއަރެންސު ދޭން އަލުން އިއުލާނުކޮށްފި\nމަޖިލިސް މެންބަރުން ޖަލްސާއެއްގައި: މެންބަރުނަށް އިންޝުއަރެންސް ދޭނެ ފަރާތެއް ހޯދަން އަލުން ވަނީ އިއުލާނުކޮށްފައި -- ފޮޓޯ: މަޖިލިސް\nރައްޔިތުން މަޖިލީހުގެ މެންބަރުންނަށް އިންޝުއަރެންސް ދޭނެ ފަރާތެއް ހޯދަން ކުރި އިއުލާނު ބާތިލްކޮށް، އަލުން ބީލަމަށް ހުޅުވާލައިފި އެވެ.\nރައްޔިތުން މަޖިލީހުގެ އެދުމުގެ މަތީން ފިނޭންސް މިނިސްޓްރީން މަޖިލީހުގެ މެންބަރުންނަށް އިންޝުއަރެންސުގެ ހިދުމަތް ދޭނެ ފަރާތެއް ހޯދަން ބީލަން ހުޅުވާލައި އިއުލާނުކުރީ އެޕްރީލް މަހު އެވެ. އަދި ބީލަމަށް ހުޅުވާލުމުން ބައެއް ފަރާތްތަކުން ބިޑު ހުށަހެޅި އެވެ. ނަމަވެސް އެ އިއުލާނު މިނިސްޓްރީން މިހާރު ވަނީ ބާތިލު ކޮށްފަ އެވެ.\nމަޖިލިސް މެންބަރުނަށް އިންޝުއަރެންސް ދޭނެ ފަރާތެއް ހޯދަން ކުރި އެ އިއުލާނު ބާތިލް ކުރި ސަބަބެއް ފިނޭންސް މިނިސްޓްރީން ބުނެފައެއް ނުވެ އެވެ.\nއެ މިނިސްޓްރިން އަލުން ކުރި އިއުލާނުގައި ބުނީ މަޖިލީހުގެ އިދާރާގެ އެދުމަށް ރައްޔިތުންގެ މަޖިލީހުގެ މެންބަރުކަން ކުރެއްވި ބޭފުޅުންނާއި ރައްޔިތުންގެ މަޖިލީހުގެ މެންބަރުންނާއި މެންބަރުންގެ ޑިޕެންޑެންޓުންނަށް ހެލްތު އިންޝުއަރެންސްގެ ހިދުމަތް ފޯރުކޮށް ދޭނެ ފަރާތެއް ހޯދަން ބޭނުން ވެގެން ކުރިން ހުށަހެޅި ބީލަންތައް ބާތިލްކޮށް ބީލަން ހުށަހެޅުމުގެ ފުރުސަތު ޝަރުތު ހަމަވާ ހުރިހާ ފަރާތްތަކަށް އަލުން ހުޅުވާލާ ކަމަށެވެ.\nމި މަސައްކަތަށް ބީލަށް ހުށަހެޅުމުގެ ފުރުސަތު ޖޫން މަހުގެ އަށް ވަނަ ދުވަހުގެ ނިޔަލަށް އޮންނާނެ އެވެ.\nމަޖިލިސް މެންބަރުންނަށް ދޭ އިންޝުއަރެންސް ޕެކޭޖަކީ ރާއްޖޭގައި ދޭ އެންމެ ވަރުގަދަ އިންޝުއަރެންސް ޕެކޭޖެވެ. މި ޕެކޭޖުގެ ޕްރިމިއަމްގެ އަގަކީ ބޮލަކަށް 24،000 ރުފިޔާ އެވެ. އަދި މުޅި ޕެކޭޖުގެ ބެނެފިޓް ލިމިޓް 350،000 އަށްވުރެ ކުޑަ ވެގެން ނުވެ އެވެ. މި ޕެކޭޖުގެ ދަށުން މަޖިލިސް މެންބަރުންނާއި އާއިލާތަކުގެ ބޭފުޅުންނަށް ރާއްޖޭގެ އިތުުރުން މި ސަރަހައްދުގެ ގައުމުތަކާއި އާސިއާންގެ ގައުމުތަކުގައި އަތުން އެއްވެސް އެއްޗެއް ނުދީ "ކޭޝް ލެސްކޮށް" ފަރުވާ ކުރެވޭނެ އެވެ.\nމީގެ އިތުުރުން މަޖިލިސް މެންބަރަކު ނުވަތަ މެންބަރެއްގެ އަންބަކު ބަލިވެ އިނދެއްޖެނަމަ 30،000ރ. ގެ ބެނެފިޓް ލިމިޓެއް ލިބޭއިރު އަލަށް އުފަންވާ ކުދިން ނުވަތަ ނިއުބޯންގެ ގޮތުގައި ހަރަދު ކުރަން 22،500ރ. ގެ ހަރަދު ކުރެވޭނެ އެވެ. މި ޕެކޭޖުގައި ފަރުވާގެ ބޭރުން ހުރުން ލާޒިމް ކަންކަންތަކުގެ ތެރޭގައި 90 ދުވަހަށް ދުވާލަކު 3،000ރ. ގެ ރޭޓުން ހުރުމާއި ކެއުން ވެސް ހިމެނެ އެވެ.\nއެލައިޑް އިންޝުއަރެންސް ރައްޔިތުންގެ މަޖިލިސް ދިވެހި އިންޝުއަރެންސް\nޖަރުމަން ސަފީރަކަށް ޝާން އައްޔަންކުރަން ފާސްކޮށްފި


ދިގު ވާހަކަ: ހަނދެއް ނެތި\n13 ޖަނަވަރީ 2022 - 09:00 2\nފޯނު ރަނގަބީލުވާން ފެށި އެވެ. އިސްކުރީނަށް ނުބަލަން ހިތަށް ލައިގެން އިނދެވުނީ ސިކުންތަކަށެވެ. އަދާކުރާ ވަޒީފާއާއި ޒިންމާގެ ގޮތުން މުހިއްމު މީހަކު ގުޅައިފާނެތީ ގޮތް ދޫކުރަން ޖެހުނީ އެވެ. ހަތިޔާރު ބަހައްޓަން ޖެހުނީ އެވެ. ނަމަވެސް، ގުޅީ ކުރިން ވެސް ގުޅި ނަންބަރުންނެވެ. އެއީ ފާއިތުވެ ދިޔަ ދޮޅުމަސް ދުވަހު އެންމެ ގާތްކޮށް އުޅުނު އެކުވެރިޔާ އެވެ. ރަހުމަތްތެރިޔާ އެވެ. އަލަށް ހަވާލުވި ވަޒީފާއަށް އަހަރެން ދޮންކޮށްދީ ފައްކާކޮށްދިން މަދަދުވެރިޔާ އެވެ.\n"ހަންނާނު." ސްކުރީނުގައިވާ ނަން ހިތުން ކިޔައިލެވުނެވެ.\nފާއިތުވެ މި ދިޔަ ދޮޅު މަހަކީ އަހަރުމެންގެ އެއް ތަށިން ކައިގެން އުޅުނު ދޮޅު މަހެވެ. ސިފަ ވައްތަރު ނުވި ނަމަވެސް ޒިންމާގެ ގޮތުން އަހަރުމެންގެ ސިފަ ވައްތަރުކުރާން މަޖުބޫރުވީމަ އެވެ. މިޒާޖު އެއްގޮތް ނޫނަސް ވަޒީފާގެ ޒިންމާގެ ގޮތުން މިޒާޖު އެއްގޮތް ކަމަށް ހެދިގެން އުޅެން ޖެހުނީމަ އެވެ. މީހުންނަށް ފެންނާނީ އަހަރުމެންނަކީ އެއް އުރައެއްގައި އޮވެވޭވެނެ ދެ ކަނޑީގެ ގޮތުގަ އެވެ. އުމުރަށް އެއް ތަށިން ކެވޭނެ މިތުރުން ގޮތުގަ އެވެ. ނަމަވެސް އެއީ އަހަރެން ކުރަހަން ބޭނުންވި ތަސްވީރެވެ. ދައްކަން ބޭނުންވި މަންޒަރެވެ.\nއެކަން ކާމިޔާބު ވެއްޖެ އެވެ. އަހަންނަށް އަހަރެން ބޭނުންގޮތް ވެސް ހެދިއްޖެ އެވެ. ހުރިހާ ދުވަހު އިށީނދެއިން ގަލުން ފައި ހިއްލަން އަޒުމު ކަނޑައެޅިއްޖެ އެވެ. އެކަން އިޢުލާން ކުރެވިއްޖެ އެވެ. ކަޅިއަޅަމުން ދިޔަ ގައު ވެސް ފެންނާން ފަށައިފި އެވެ. ކޮންމެ ތަނަކަށް ފެތެން ޖެހުނަސް ފެތިގެން އޮވެވޭ ވަރަށް އަހަރެންގެ މިޒާޖާއި ފިކުރަށް ބަދަލު ގެނެވިއްޖެ އެވެ. މިހާރު ކުރިމަތި މިވީ އަހަރެން އުއްމީދުކުރި ކަމެއް ނޫނެވެ. އަހަރެންގެ ތަސައްވަރުގައި އޮތް ކަމެއް ވެސް ނޫނެވެ.\nހަންނާނު ގުޅަނީ އެހެންވީމަ އެވެ. އޭނާ އެ ގުޅަނީ މި ވާހަކަތައް އިވިގެންނެވެ. އަހަންނަށް ތަޤުރީރު ދޭށެވެ. ނަސޭހަތް ލައިދޭށެވެ. ހިތުން އަހަންނަށް ވިސްނައިދޭށެވެ. ނަމަވެސް އަހަންނަކީ ކާކުކަން އެނގޭނީ ޚުދު އަހަންނަށެވެ. އަހަންނަށް ވިސްނައިދޭނެ އިތުރު އެއްޗެއް ނެތްކަން އެނގޭނީ ވެސް އަހަންނަށެވެ. ދެން ހަންނާނު ގުޅަންވީ ކޮންކަމަކާ ހެއްޔެވެ؟ ކޮންމެ ގޮތަކަށް ކަންތައް ކުރި ނަމަވެސް އޭނާއާ ކޮން ބެހޭ ކަމެއް ހެއްޔެވެ؟ މާނައެއް ނެތް ޝަކުވާތަކެއް ހިތުގައި ފެތުރިގަތެވެ.\nހިތަށް އެރި އެވެ. ފޯނު ނަގައި ފުކަކަށް ވަންދެން ބަވާލަންވީ އެވެ. އޭރުން ދެން ނުގުޅުނެއްނޫން ހެއްޔެވެ؟ ނޫނީ އަހަރުމެންގެ އޮތް ގުޅުން ކެނޑިއްޖެއޭ ބުނެ މިކަން ނިންމާލަންވީ އެވެ. ނަމަވެސް އެކަން ކުރާނެހާ ހިތްވަރެއް އަހަރެންގެ ނެތެވެ. އަހަންނަކީ އަދިވެސް މީހުންގެ ލަފަޔާއި އިރުޝާދު ބޭނުންވާނެ މީހެކެވެ. ދާއިރާގައި އަހަންނަކީ އާ މީހެކެވެ. ހަންނާނަކީ އަހަންނަށް ވުރެ ދުވަސްވީ ތަޖުރިބާކާރެކެވެ. އޮފީސް ހިންގުމުގެ ޒިންމާއިން އޭނާގެ ދަރުސް ބޭނުންވާނެ އެވެ. ތަޖުރިބާއާއި މަދަދު ބޭނުންވާނެ އެވެ. ހަންނާނާ ގުޅުން ކަނޑައިލެވޭކަށް ނޯންނާނެ އެވެ.\n"އީސަ، މިއަދު މާ ބުރައީތަ؟" ހަންނާނުގެ ފޯނަށް ޖަވާބު ނުދިނުމުން އޭނާ ފޮނުވީ މެސެޖެކެވެ.\nވައިބަރ ނޮޓިފިކޭޝަން އިވުމާއެކު ބަލައިލެވުނެވެ. ހަމަ އެ މެސެޖެވެ. ހަންނާނުގެ މެސެޖެވެ. ވައިބަރ މެސެޖު ބަލައިނުލެވުނު ނަމައޭ ހިތަށް އެރި އެވެ. އޭރުން މެސެޖު ބެލިކަން ހަންނާނަކަށް ނޭނގޭނެއް ނޫން ހެއްޔެވެ؟\n"އަލަށް ހަވާލުވި އޮފީސް ހަމައަކަށް އަޅުވާލުމުގަ މި އުޅެނީ. ނާނުއާ ގުޅަން ވެސް ވެފަ މި ހުރީ. އެބަ ޖެހޭ މިކޮޅުގެ ކަންކަން ތަރުތީބުކޮށްލުމުގަ ފަންނީ އެހީއެއް ވެދޭން. ތަން މިއޮތީ ބޮއްސުންލައިފަ. ރަނގަޅު އެއްކަމެއް ވެސް ނެތް." ފޯނު ނެގުމާއެކު ހަންނާނަށް ފުރުސަތެއް ވެސް ނުދީ އަހަރެން އަމުނައިލީމެވެ.\nބޭނުންވީ އޭނާ ދައްކަން ބޭނުންވާ މައުޟޫއަށް ނުދެވޭނެހެން ހުރިހާ މަގެއް ބަންދުކޮށްލާށެވެ. ހަންނާނަކީ ކެތްތެރި މީހުންގެ ވާހަކަތައް އަޑުއަހާ އޯގާތެރި މީހެކެވެ. ނަމަވެސް، އޭނާ ވާހަކަދައްކަން އެ އުޅޭ މައުޟޫގައި އަހަރެން އެއްވެސް މީހެއްގެ ލަފަޔެއް، ޚިޔާލެއް ބޭނުމެއް ނޫނެވެ. އަހަންނަށް ފުދިއްޖެއެވެ. ދެން އިތުރަކަށް އެކަމާ ބޮލެއް ނުގޮއްވޭނެ އެވެ. އަހަންނަށް ދުނިޔެ ދަސްވެއްޖެ އެވެ. ކުރިން އޮތީ ނިދިފަ އެވެ. މިހާރު ހޭލެވިއްޖެ އެވެ. ދުނިޔެއަކީ ކިހާ އުފާވެރި ތަނެއްކަމާއި ދުނިޔޭގެ އިހުސާސްތައް އަހަންނަށް ތަސައްވަރު ކުރެވެން ފަށައިފި އެވެ.\n"އެލްޖީއޭއިން ބާއްވާ ފޯނު ކޮންފަރެންސްގަ ހެޑުންގެ މީޓިންއަށް އީސަ ނުވަދެގެން މި ބަލައިލީ ވެސް،" ހަންނާނު އަވަސް ރާގެއްގައި ބުނެލި އެވެ. "އީސަ ނޫން ހުރިހާ އެންމެން އެބަތިބި."\nހަންނާނު ހަނދާން ކޮށްދިނީ މިއަދު އެގާރަ ޖަހާއިރަށް ތާވަލުކޮށްފައިވާ ބައްދަލުވުމުގެ މަތިންނެވެ. އަހަންނަށް ގަޑި ބަލައިލެވުނެވެ. އޭރު އެގާރަ ގަޑި ވިހި ހިނގަނީ އެވެ. އީސާ ގުޅާތާ މިހާރު ވިއްސަކަށް މިނެޓުވެދާނެ އެވެ. އަހަންނަށް މި ވިސްނުނީ ގޯސްކޮށްތާއޭ ހިތަށް އެރި އެވެ. ވާނީ ވެސް އެހެން ނޫން ހެއްޔެވެ؟ ކުރިމަތީގައި އޮތީ ބޮޑު ކަންތައް ގަނޑެކެވެ. ބޯ ހީވަނީ ފަޅައިގެންދާން އުޅޭހެންނެވެ. ސިކުނޑި ހީވަނީ އުދުހެން ބޭނުންވެގެން އުޅޭ ހެންނެވެ. ވިންދުތައް ވެސް ހަށިގަނޑާ ރުޅި ހަދަނީ އެވެ. ދެބަސްވަނީ އެވެ. ޝަކުވާ ކުރަނީ އެވެ. ނަމަވެސް އެ ޝަކުވާތަކަށް އަހަންނަކަށް ވަގުތެއް ނެތެވެ.\nބައްދަލުވުމުގައި އިން އިރުވެސް ދެ ފައި ތެޅުވުނު އަދަދެއް ވެސް ނޭނގުނެވެ. ނޭފަތު ކުރިން ދާތައް ފޮހެވުނު މިންވަރެއް ވެސް ނޭނގެ އެވެ. ކަކުލު ހުޅުން ޑާންސް ކުރެވުނު ވަރެއް ވެސް ނޭނގެ އެވެ.\nބައްދަލުވުން ނިމުނު އިރު ފޯނަށް ހައެއްކަ މީހުން ގުޅައިފައި އޮތެވެ. ގުޅައިފަ ހުރި ނަންބަރުތަކަށް ބަލައިލީމެވެ. މަންމަގެ ތިން ކޯލު އޮތެވެ. ދެ ފިކުރެއްގައި އިނދެ މަންމައަށް ގުޅައިލީމެވެ.\n"ދަރިފުޅާ އީސާ. މަންމަ މި ދައްކާ ވާހަކަ އިހަށް އަޑު އަހައިބަލަ،" އާދޭހުގެ ރާގުގައި މަންމަ ބުނެލި އެވެ. "ޒޫނާ އެއީ ބަނޑަށް އަތް ނުފޯރާވަރުގަ. ދެން އެ ހުރީ ޒައިން. އެ ކުއްޖާގެ މުސްތަގުބަލަށް ވެސް ވިސްނަން ހުރީ ދަރިފުޅު. ދަރިފުޅު ބޭނުންވަނީ އެ ސޮރަށް އަނިޔާއެއް ދޭންތަ؟"\n"މަންމާ ދެން ތި ވާހަކަ ނުދައްކަބަލަ. އަހަންނަށް ހުރިހާ ކަމެއް އެނގެޔޭ. އަހަންނަކީ ކުޑަކުއްޖެއް ނޫނެއްނު،" މަންމަ ވެސް ފެށީ އެ މަޢުޟޫއެވެ. "އަހަރެން ބޭނުންވާ ގޮތް މަންމަ ގާތު ބުނެފީމެއްނު."\nއަހަންނަށް އުނދަގޫވާން ފެށި އެވެ. ރުންކުރު ޖަވާބެއް މަންމައަށް ދޭން ޖެހުނީ ވެސް އެހެންވީމަ އެވެ.\n"މައިންބަފައިންނަކަށް ދަރިން ދުވަހަކު ވެސް ބޮޑެއް ނުވާނެ. ހެޔޮ ނުބައި ވިސްނައިދޭން ތިބޭނީ ވެސް މަންމަމެން. ދަރިފުޅަކީ މަންމަ އުއްމީދު ކުރި ކަހަލަ ހެޔޮލަފާ ކުއްޖެއް. މިއަދާ ޖެހެންދެން ވެސް ދަރިފުޅު ހިނގަމުން ދިޔައީ މަންމަގެ ފިޔަވަޅު މަތިން." މަންމަގެ ރަސްމީ ބަހުރުވައިގައި އަހަންނަށް ނަސޭހަތްދޭން ފެށި އެވެ.\n"މަންމާ މި ވަގުތު މި ވަންނަނީ ބައްދަލުވުމަކަށް. އޮފީސް ގަޑީގައި ތި ވާހަކަ ނުދެއްކިއްޔާ ރަނގަޅީ. މަންމައަށް ވެސް އެނގޭނެ އަހަރެން މި ރަށަށް އައިސް، މި އޮފީހާ ހަވާލުވިތާ މިއަދަށް މިއީ ދެވަނަ ދުވަސްކަން. އަދި މިތަން ދަސްކުރާން ވެސް ވަގުތު ނަގާނެކަން." އަހަރެން ގަސްތުގައި ދޮގެއް ހެދީ އެ ވާހަކަތަކުން ނުކުންނަށް ބޭނުންވީމަ އެވެ.\nމަންމަގެ ކޯލު ނިންމާލުމަށްފަހު ފުން ނޭވާއެއް ބޭރުކޮށްލެވުނެވެ. ގޮނޑިއަށް ސޮހިގަނެވުނެވެ. ޚިޔާލުތައް އުދުހިގަތެވެ. މާކުރީގެ ހަނދާން ތަކަކަށެވެ.\nޒޫނާއަކީ އަހަރެންގެ ދަރީގެ މަންމަ އެވެ. އަލަތު އަނބިމީހާ އެވެ. އެކުގައި އުޅުމަކީ ހިތްޖެހި، މޭ ފިތި ހިތް ލެނބޭ ކަމެކޭ މީހުން ބުނަނީ ތެދެއް ވީމަ އެވެ. އަހަންނަށް ވެސް ވީއެހެންނެވެ. އެއް އިރެއްގައި ވެސް ޒޫނާއަކީ އަހަންނަށް ރީތި ކުއްޖެއް ނޫނެވެ. ބަލައިލަން ކަމުދާ ކަހަލަ ސިފައެއް އަމުދުން އޭނާގެ ނުހުރެ އެވެ. ދެން އޮތީ މިޒާޖެވެ. އެއީވާ ވާހަކައެކެވެ. އަސްލު ޒޫނާއަކީ ކޮބައިކަން އަހަންނަކަށް އަދިވެސް ނޭނގެ އެވެ. ކާވެންޏަށް ހަ އަހަރުވީއިރު އަހަންނަށް ފެނުނީ ބާރަ ޒޫނާ އެވެ. އަހަރަކު ދެ ޒޫނާ އެވެ.\nދެން އޮތީ ލޯބިވި ގޮތެވެ. ލޯބިވީއެއް ނޫނެވެ. ހަމުދަރުދީވެ ވުނީ އެވެ. މާ ވިސްނޭ މީހަކަށް ހެދިގެން ޒޫނާއަށް މަގު ދައްކައިދޭން އުޅެނިކޮށް އެކަމުން ސަލާމަތް ނުވެވުނީ އެވެ. ޒޫނާ ހީކުރީ އޭނާގެ މިޒާޖު ބަދަލުކުރާން އަހަރެން ދިންހާ ނަސޭހަތަކީ އޭނާ ދެކެ ލޯބިވެގެން ދިން ނަސޭހަތް ކަމަށެވެ. އޭނާ އަހަންނާ މެދު ދުށީ އެ ނަޒަރުންނެވެ. ނަމަވެސް، އަހަރެން އެކަން ކުރީ ކޯހުގައި އުޅުނު އިރު ކިޔެވުމުގެ ޒިންމާއެއް ކަމަށް ދެކިގެންނެވެ. ޒޫނާއަކީ ރަހުމަތްތެރިއެއް ކަމަށް ބަލައިގެންނެވެ. އޭނާގެ މިޒާޖަށް ބަދަލެއް ގެނެވޭތޯ އެވެ.\n"މަންމައަށް ޒޫނާއަކީ ކަމުދާ ކުއްޖެއް ނޫން. ދަރިފުޅު ގޮތެއް ނިންމާނީ."\nޒޫނާއާ ގުޅިގެން އުޅޭކަން މަންމައަށް އެނގުނު ދުވަހު ވެސް މަންމަގެ އޮތީ ރަނގަބީލު ހަޅުވާލައިފަ އެވެ. އެއީ އިންޒާރެއްކަން އަހަންނަށް އޭރަކު ނުވިސްނުނީ އެވެ.\n"އޭނާގެ މަންމަމެން ބޭނުންވަނީ ކާވެނި އަވަސްކުރަން. އެކަމަކު އަހަރެން ތައްޔާރެއް ވެސް ނޫން. އެގޭގައި އުޅެވޭނެ ގޮތެއް ވެސް ނެތް." އަހަރެން އިސްޖަހައިލައިގެން އިނދެބުނެލީމެވެ.\n"ދަރިފުޅު ކުރާން ހުރިއްޔާ މަންމަ ބުނާނެ އެއްޗެއް ނެތް. އަނބިމީހާ އިންނާނެތަނަކާއި ފެންވަރާނެ ވަޅެއް ދެއްކުމާއި އުނު ނިވާކުރާނެ ގޮތް ދެއްކުމަކީ ފިރިމީހާގެ ވާޖިބެއް. ޒިންމާއެއް. ދަރިފުޅުގެ ކޮޓަރި ދެމަފިރިއަކު އުޅެން ކުޑައެއް ނުވާނެ." މަންމަގެ މޫނުމަތިން އުފާވެރިކަމުގެ ކުލަ ނުފެނު ނަމަވެސް މައެއްގެ ޒިންމާ އަދާކުރާކަމުގެ އިހުސާސް އަހަންނަށް ކުރެވުނެވެ.\nކާވެންޏަށް ދެ ދުވަސް ނުވަނީސް ފުރަތަމަ ރާޅު ބިންދައިލި އެވެ. ސީދާ އަހަރެންގެ ކުރިމަތީގަ އެވެ. ޒޫނާގެ ފުރަތަމަ ސޫރަ އަހަންނަށް ފެނުނެވެ. ކުޑަކުޑަ ކަމެއް ބޮޑުކޮށްލައިގެން އޭނާ ކުޅެލި ޑުރާމާގެ ބާނި ގަނޑުގައި ޖެހުނީ މަންމަ އެވެ. އެއީ މަންމަގެ ލޮލުން ކަރުނަ ހުސްވާނެނަމަ ހުސްވާނެ ދުވަހެކެވެ. މަޔަކު ހިތުގައި ޖެހިގެން ލަގޮނޑި ފަޅައިގެންދާނެ ނަމަ، އެ ދުވަހު މަންމަގެ ލަގޮނޑި އޮންނާނީ ފަޅައިގެން ގޮހެވެ.\nޒޫނާ ކެއްކި ރިހައެއްގައި ލޮނު ރަހަ ނުލާ ކަމަށް މަންމަ ބުނެލުމުން އޭނާއަށް ދުނިޔެ ރަންވީ އެވެ. މަންމައާ ދިމާއަށް ފުންމާގަތީ އެވެ. އަހަރެން ވެސް އެ ރިހައިގެ ރަހަ ބެލީމެވެ. މަންމަ ބުނިހެން އޭގައި ލަނީ ފެން ރަހަ އެވެ. ނަމަވެސް، ޒޫނާއަށް އެކަން ބަލައި ނުގަނެވުނީ އެވެ. އޭނާގެ ޝަރަފަށް ހުތުރުވާ ވާހަކައަކަށް އެ ވާހަކަވީ އެވެ.\n"މަންމައަށް މިހާ ހިސާބަށް އާދެވިފައި މިވަނީ ވެސް ލައްކަ ކަންކަމަށް ކެތްތެރިވީމަ. މައިދަތައިންނަކީ ނުބައި ބަޔެކޭ ބުނާ ވާހަކަ ތަޖުރިބާކޮށްގެން. މަންމަ ބޭނުމެއް ނޫން ނުބައި މައިދައިތައެއްގެ ނަމުން މަޝްހޫރުވާކަށް." މަންމަ ރޮމުން ގިސްލަމުން އަހަންނާ ވާހަކަދެއްކި އެވެ.\nއެއީ އެ ދުވަހުގެ ރެޔެވެ. އަހަންނަށް ކެތް ނުވެގެން މަންމަ ގާތަށް ގޮސް މަޢާފަށް އެދި ޒޫނާ ދޫކޮށްލުމުގެ ވިސްނުން ހުރި ވާހަކަ ބުނުމުން ދެއްކި ވާހަކަ އެވެ.\n"ކާވެންޏަށް ހަފުތާއެއް ނުވަނީސް ވަރިކުރީމަ މީހުން ކިޔާނެ އެއްޗެއްސަށް ވެސް ވިސްނައިލަންވާނެ. ހުރިހާ ބަދުނާމެއް ބޮޅު އަޅައިގެން އުޅެން ޖެހޭނީ މައިންބަފައިން. ކުށްވެރި ވާނީ ވެސް މަންމަ. ޒޫނާ ބުނާނީ މަންމައާ ހެދިއޭ ވަރިވީ. ދަރިފުޅަށް ޒޫނާއާއެކު އެގޭގައި އުޅެވެންޏާ އެގެއަށް ގޮސްގެން ނަމަވެސް ކާވެނި ދެމެހެއްޓޭތޯ ބަލާތި." ނޭފަތް ފޮހެމުން މަންމަ ލަސްލަހުން ބުނެލި އެވެ. (ނުނިމޭ)


SunOnline: Bomb govvi meehunnaky ISIS aa gulhun oiy baeh: Nasheed\nބޮން ގޮއްވި މީހުންނަކީ އައިއެސްއާ ގުޅުން އޮތް ބައެއް: ނަޝީދު\nއަހްމަދުﷲ އަބްދުލް ހާދީ 21 Jul 2021, 14:58\nއޭޕްރީލް 11، 2021: ލޯކަލް ކައުންސިލް އިންތިހާބު ނަތީޖާއާއި ގުޅިގެން އެމްޑީޕީގެ ރައީސް މުހައްމަދު ނަޝީދު ނޫސްވެރިނަނަށް މައުލޫމާތު ދިނުން -- ސަން ފޮޓޯ/ ފަޔާޒު މޫސާ\nމޭ ހަވަނަ ދުވަހު ރައީސް ނަޝީދަށް ހަމަލާދިން މީހުންނަކީ އިސްލާމިކް ސްޓޭޓް ޓެރަރިސްޓު ޖަމާއަތާއި ގުޅުން އޮންނަ ބައެއްކަމަށް އެމަނިކުފާނު ވިދާޅުވެއްޖެއެވެ.\nރައީސް ނަޝީދު އިނގިރޭސިވިލާތުގައި ހުންނަވައިގެން އިންޑިއާގެ ޑީއެންއޭއަށް ދެއްވި ހާއްސަ އިންޓަވިއުއެއްގައި ވިދާޅުވީ އެމަނިކުފާނަށް އަމާޒުކޮށް ދިން ޓެރަރިސްޓު ހަމަލާގައި ހިމެނޭ ހަތަރު މީހުންނަކީވެސް ހަރުކަށި ފިކުރަށް ނިސްބަތްވާ ބައެއްކަމަށެވެ. އަދި އެމީހުންނަކީ ވަކިން ހާއްސަކޮށް އިސްލާމިކް ސްޓޭޓްއާއި ގުޅުން ހުރި ބައެއްކަމަށް ނަޝީދު ތުހުމަތުކުރެއްވިއެވެ.\n"ހައްޔަރުކޮށްފައި ހުރި މީހާ އަދި އޭނާއާ ގުޅުން ހުރި ހަތަރު މީހުންނަކީވެސް ހަރުކަށި ދީނީ ފިކުރަށް ނިސްބަތްވާ ބައެއް، ހާއްސަކޮށް އިސްލާމިކް ސްޓޭޓްގެ ފިކުރަށް. އެ ފިކުރަށް ނިސްބަތްވާ މީހުން ވަނީ މީގެ ކުރިންވެސް ރާއްޖޭގައި ހަމަލާތަކެއް ދީފަ،"\n"އެކަމަކު އަޅުގަނޑަށް އަމާޒުކޮށް ރިމޯޓް ކޮންޓްރޯލްޑް ބޮން ގޮއްވުމެއް ކަހަލަ ގޮތަކަށް ނޫން، އެކަމަކު މީގެ ކުރިންވެސް ތިން މަރު އެބަ ހުރި އެއްގޮތަކަށް، ވަރަށް ސީރިއަސް އަދި ހިތާމަހުރި ކަމެއް އެއީ،" އިންޓަވިއު ކުރި ފަރާތުން ރައީސް ނަޝީދަށް އަމާޒުކޮށް ހަމަލާ ދިނީ ކޮން ބައެއްތޯ އެހުމުން އެމަނިކުފާނު ވިދާޅުވިއެވެ.\nމޭ 6، 2021: ކުރީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު ދިރިއުޅުއްވާ ގޭކައިރީ އެމަނިކުފާނަށް އަމާޒުކޮށް ދިން ޓެރަރިޒަމްގެ ހަމަލާ ދިން ސަރަހައްދު -- ސަން ފޮޓޯ/ މުޒައްޔިން ނާޒިމް\nމޭ ހަވަނަ ދުވަހު ރައީސް ނަޝީދަށް އަމާޒުކޮށް ދިން ހަމަލާއަކީ އެމަނިކުފާނު ދިރިއުޅުއްވާ ގެކޮޅުން ނިކުމެގެން ހިންގަވާފައި ކާރުކޮޅަށް އަރުއްވަން ވަޑައިގަންނަވަނިކޮށް ދިން ހަމަލާއެކެވެ. ހަމަލާދޭން ބޭނުންކުރި އައިޑީ ހަރުކޮށްފައިހުރީ ރައީސް ނަޝީދުގެ ގެކޮޅު ހުންނަ ނީލޯފަރު ހިނގުމުގައި ޕާްކޮށްފައި ހުރި ސައިކަލެއްގައެވެ.\nއެ ހަމަލާއާ ގުޅިގެން ހައްޔަރުކުރި މީހުންގެ ތެރޭގައި ބޮން ގޮއްވާލަން ރިމޯޓަށް ފިއްތި އަދުހަމް އަހުމަދު ރަޝީދު (26) ހިޔާ، ވ. ތިނަދޫ ހިމެނެއެވެ. އޭގެ އިތުރުންވެސް އެ ހަމަލާއާ ގުޅިގެން ދެން ހައްޔަރުކުރި މީހުންނަކީ މުޖާޒު އަހުމަދު (21) މއ. ފޭރުގެ، ތަހުމީން އަހުމަދު (32) ގއ. ކޮނޑޭ، ފޮޅޭމާ، އަހްމަދު ފާތިހު (23) ލ. ގަން، ދުންފިނިއުފާއެވެ. ހަމަލާއާ ގުޅިގެން އިތުރު މީހެއް ހައްޔަރުކުރިކަމެއް އަދި ފުލުހުން ހާމަކޮށްފައެއް ނުވެއެވެ.\nރައީސް ނަޝީދު ވިދާޅުވީ ހަމަލާގައި އަމަލީ ގޮތުން ބައިވެރިވި ބަޔަކު ހައްޔަރު ކުރި ނަމަވެސް އެކަން ރޭވި މީހުންނާއި އެކަމަށް ފަންޑުކުރި މީހުން އަދިވެސް ހޯދިފައިނުވާ ކަމަށެވެ.\nއަދި ސަރުކާރުން ހަމަލާ ތަހުގީގުކުރިނަމަވެސް އަދިވެސް އެ ހަމަލާގެ އެންމެ ފުނަށް ތަހުގީގުން ނުދެވޭކަމަށް ރައީސް ނަޝީދު ވިދާޅުވިއެވެ. ރައީސް ނަޝީދު ވަނީ މި އިންޓަވިއުގައި ރާއްޖޭގެ އިތުރު ކަންކަމާ ގުޅެ ގޮތުންވެސް ވާހަކަދައްކަވާފައެވެ. އޭގެ ތެރޭގައި މިހާރު ސިޔާސީ މަސްރަހާއި ރާއްޖޭގައި ހަރުކަށި ފިކުރު އޮންނަ މިންވަރާއި ގުޅޭ ގޮތުންވެސް ވަނީ ވާހަކަދައްކަވައިފައެވެ.\nނަޝީދުގެ ވަކީލަކަށް ނާޒިމް ސައްތާރު\nއިއުތިރާފުގެ އެއްބަސްވުން ހަދަން އިތުރު މީހުން އެދޭ


Vaki maahdhaa ehge gothugai Dhivehi kiyavaidhinumuge ihthiyaaru School thakah | Mihaaru\nދިވެހި އަދަބިއްޔާތު ފޮތުގެ ކޮޕީއެއް.-- މިހާރު ފޮޓޯ\nވަކި މާއްދާއެއްގެ ގޮތުގައި ދިވެހި އަދަބިއްޔާތު ކިޔަވައިދިނުމުގެ އިހުތިޔާރު ސްކޫލުތަކަށް\n14 ޖެނުއަރީ 2020 - 12:09 1 comment\nވަކި މާއްދާއެއްގެ ގޮތުގައި ދިވެހި އަދަބިއްޔާތު ކިޔަވައިދިނުމުގެ އިހުތިޔާރު އޮންނާނީ ސްކޫލުތަކަށް ކަމަށް ނެޝަނަލް އިންސްޓިޓިއުޓް އޮފް އެޑިއުކޭޝަން (އެންއީއައި) އިން މިއަދު ބުނެފި އެވެ.\nއެންއީއައި ހިންގުމާ ހަވާލުވެހުންނެވި އެޑިއުކޭޝަންގެ ސްޓޭޓް މިނިސްޓަރު ޑރ. އަބްދުﷲ ރަޝީދު ވިދާޅުވީ، އަދަބިއްޔާތު ކިޔަވައިދިނުމުގައި ގޮތް ނިންމުމުގެ ބާރު އޮންނާނީ ސްކޫލުތަކަށް ކަމަށެވެ. އެކަމަށް އެންއީއައިން ވަކި ގޮތެއް ނުނިންމާނެ ކަމަށް ރަޝީދު ވިދާޅުވި އެވެ.\nމިފަހަރު އެއްވެސް ސްކޫލެއްގައި އަދަބިއްޔާތު ކިޔަވައިދޭން ފެށިކަމެއް ނުވަތަ ނޫންކަމެއް އަދި ސާފެއް ނުވެ އެވެ.\n"މިވެނި ސްކޫލަކުން އަންގަންވީ، މި އަހަރު އަދަބިއްޔާތު ކިޔަވައިދޭން ބޭނުންވެއޭ. އޭރުން އެ ފުރުސަތު އޮންނާނެ،" ރަޝީދު ވިދާޅުވި އެވެ.\nއެ އިންސްޓިޓިއުޓުން ކުރިން ބުނީ އަދަބިއްޔާތު ތައާރަފްކުރާނީ ކީ ސްޓޭޖް ހަތަރެއް އަދި ކީސްޓޭޖް ފަހަކަށް ކަމަށެވެ. އެއީ އިހުތިޔާރީ މާއްދާއެއްގެ ގޮތުގަ އެވެ. އެހެންވެ މަޖުބޫރު ހަތަރު މާއްދާގެ އިތުރުން އަދަބިއްޔާތުގެ ކިޔެވުމުގެ އިހުތިޔާރު އޮންނާނެ ކަމަށް ކުރިން ބުންޏެވެ. ދިވެހި އަދަބިއްޔާތު މާއްދާއަކީ އެއްވެސް އިރެއްގައި ސްކޫލުތަކުގައި މަޖުބޫރު މާއްދާއެއް ނޫނެވެ.\nDhivehi adhabiyyaathuge maadhdhaa in shauguverikan bodukuraane\nކީ ސްޓޭޖް ހަތަރެއްގައި ހިމެނެނީ ގްރޭޑު 9-10 އެވެ. އެ ސްޓޭޖުގައި ތައާރަފުކުރާނީ ދިވެހި އަދަބިއްޔާތު-1 އެވެ. ގްރޭޑު 11 އަދި 12 ގައި ހިމެނޭ ކީ ސްޓޭޖު ފަހެއްގައި ކިޔަވައިދޭނީ އަދަބިއްޔާތު-2 އެވެ.\nދަރިވަރުން، ދިވެހި މާއްދާ ކިޔަވަން ފޫހިވާ ކަމުގެ ޝަކުވާ އަބަދު ވެސް ކުރެ އެވެ. ވަކި މާއްދާއެއްގެ ގޮތުގައި އަދަބިއްޔާތު ކިޔަވައިދޭން ފެށުމަކީ ޝައުގުކުރުވަނިވި ބަދަލަކަށް ވާނެ ކަމެއް ކަމަށް އެންއީއައިން ބުންޏެވެ.\nރާއްޖޭގެ ތައުލީމީ މުގައްރަރުގައި މިހާރު ކިޔަވައިދޭ ދިވެހި މާއްދާގައި ވެސް އަދަބިއްޔާތު ކޮންމެ ވެސް ވަރަކަށް ހިމެނެ އެވެ. އެގޮތުން އަދަބިއްޔާތުތަކުގެ ބައިތަކާއި ބައެއް އުފެއްދުންތަކާއި އަދީބުންގެ ފިލާވަޅުތައް އެ މާއްދާގައި ހިމެނެ އެވެ. އެކަމަކު ދިވެހި އަދަބިއްޔާތު އެއަށްވުރެ ފުޅާ ދާއިރާއެއްގައި ވަކި މާއްދާއެއްގެ ގޮތުގައި ކިޔަވައިދިނުމަށް ވަރަށް ގިނަ ބަޔަކު އައީ އެދެމުންނެވެ.\nދިވެހި އަދަބިއްޔާތު ބެހިގެން ވަނީ ލިޔުންތެރިކަމާއި ވަޒަން ބަހުރުވައިގެ މައްޗަށެވެ. އޭގެ ތެރޭގައި ކުރު ވާހަކަ، ދިގު ވާހަކަ، ޅެން، ރައިވަރު، ބަނދި، ފަރިހި، ލަވަ ފާހަގަކޮށްލެވެ އެވެ.\nއިތުރު ލިޔުންތައް ސްކޫލް އެޑިއުކޭޝަން މިނިސްޓްރީ ކިޔަވާކުދިން އަބްދުﷲ ރަޝީދު (ސްޓޭޓް މިނިސްޓަރު، އެޑިއުކޭޝަން)\nފޮތް ފަންސުރު ފޯރުކޮށްދޭންވީ އެދޭ ދަރިވަރުންނަށް:ރަޝީދު\nފޮތް ދަބަސް ހަމަ ބަރު، ހައްލެއް ނެތީތަ؟


Rilwange Haadhisaage Report Aanmu Kurun Commissionun Hehdi Bodu...\n1 ހަފްތާ, 1 ދުވަސް, 18 ގަޑި, 23 މިނެޓް, 46 ސިކުންތު ކުރިން 3380މަރިޔަމް އިސްއާދާ\nމާޒީގެ ބޮޑު ބައި ބާއްވާފައި ވޭތިވެދިޔަ އަށެއްކަ އަހަރު ދުވަހަށް އެކަނި ބަލައިލިއަސް ރާއްޖޭގައި އަނިޔާވެރި އެތައް އަމަލުތަކެއް ވަނީ ހިންގާފަ އެވެ. ރަހުމްކުޑަ ގޮތްގޮތަށް އެތައް ބަޔަކު މަރާލާފައި ވެއެވެ.\nމި މުއްދަތުގައި ރައްޔިތުންގެ މަޖިލީހުގެ މެންބަރަކާއި، ގާނޫނީ ވަކީލަކާއި، ފުލުހުންގެ މުއައްސަސާގައި މަސައްކަތް ކުރަމުންދިޔަ ފުލުހަކު މަރާލާފައި ވެއެވެ. އޮކްޓޫބަރު 1، 2012 ގައި ދީނީ އިލްމުވެރިޔާ ޑރ. އަފްރާޝީމް އަލީ އަވަހާރަ ކޮށްލުން ވެގެން ދިޔައީ މުޅި ގައުމު ހިމޭންކުރި އަދި ނުރައްކާތެރިކަން އޮތް މިންވަރު ވެސް ފެނިގެން ދިޔަ ކަމަކަށެވެ.\nކަންމިހެން އޮއްވާ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސީ ވައުދުފުޅާ އެއްގޮތަށް އެމަނިފާނު ވަނީ "ގެއްލުވާލާފައިވާ މީހުންނާއި ގޮތް ނޭނގޭ މީހުންގެ މަރުތައް ތަހުގީގު" ކުރަން ރިޔާސީ ކޮމިޝަނެއް އެކުލަވާލިއެވެ.\nމިނިވަން ނޫހުގެ ނޫސްވެރިޔާ ރިޟްވާނުގެ މައްސަލައިގެ ހަގީގަތް ވެރިކަމުގެ ފުރަތަމަ 24 ގަޑިއިރުގެ ތެރޭގައި ހަމާކުރައްވާނެ ކަމަށް ރައީސް ޞޯލިހު ވިދާޅުވިއިރު އެމަނިކުފާނުގެ ވެރިކަމަށް ސައުވީސް ގަޑިއިރު ހަމަވެ ރިޟްވާނުގެ މައްސަލައިގެ ތަފްޞީލު ހާމަކޮށްފައިވަނީ ވެރިކަމަށް ނުވަސް ފުރުނު ފަހުންނެވެ.\nބަންދު ދުވަސްތައް ކަނޑާ ސައުވީސް ގަޑިއިރު ހަމަވީ އެ ހާ ދުވަހުން ކަމަށްވެސް ވެދާނެއެވެ. ކޮންމެ އަކަސް ގެއްލުވާލާފައިވާ މިނިވަން ނޫހުގެ ނޫސްވެރިޔާ އަހުމަދު ރިލްވާނަށްވީ ގޮތުގެ މައުލޫމާތުތަކެއް ތިލަކޮށް ކޮމިޝަނުންވަނީ ރިޕޯޓެއް އެކުލަވާފައެވެ.\nރިޕޯޓުގެ ތަފްޞީލުތައް ހާމަކޮށް ރިޔާސީ ކޮމިޝަނުން ބޭއްވި ޓީވީއިން ލައިވް ކުރި ނޫސްވެރިންގެ ބައްދަލުވުމެއްގައި އާންމުންނަށް އެނގެން ނުޖެހޭ ފަދަ މައުލޫމާތުތަކެއް ވެސް ވަނީ ތިލަކޮށްފައެވެ.\nއޭގެ ފަހުން އެ ރިޕޯޓް ރައްޔިތުންގެ މަޖިލީހުގެ ރައީސް މުހައްމަދު ނަޝީދަށް އެރުވި އެވެ. އަދި މަޖިލީހުގެ ރައީސް ވަނީ އެ ރިޕޯޓް ހަމަ އެދުވަހު ޕާޓީތަކުގެ ޕީޖީ ލީޑަރުންނަށް ދެއްވާފަ އެވެ.\nނަމަވެސް އޭގެ ފަހުން ކުއްލި ގޮތަކަށް ރިޕޯޓްގައި ސިއްރު މައުލޫމާތުތަކެއް ހުރެގެން ރިޕޯޓް އަތުލީ އެވެ. އެކަމަކު އޭރު ރިޕޯޓްގައި ހިމެނޭ ހުރިހާ ވާހަކައެއް އޮތީ މުޅި ޤައުމުގައި ފެތުރިފައެވެ.\nއެހާ ހިސާބުން ފެށިގެން ރިލްވާންގެ މަރުގެ މައްސަލައާ ގުޅިގެން ކޮމިޝަނުން ކުރި ތަހުގީގުގެ ބޭނުމާއި، އެ ތަހުގީގަށްފަހު ލިބުނު މައުލޫމާތުތައް ހިއްސާ ކުރުމުގައި އަމަލުކުރި ގޮތާއިމެދު ވަނީ ސުވާލު އުފައްދާ ވާހަކަ ދައްކަން ފެށިއެވެ.\nސުވާލުތައް އުފެދި މާހައުލު ހޫނުވެފައި ވަނިކޮށް ނުކުމެގެން އުޅެނީ ރިޕޯޓެއްތޯވެސް ސުވާލު އުފެދިއްޖެ އެވެ. އާންމުވެގެން އުޅޭ ވާހަކަތަކާ ގުޅުވައި ރައީސް ކުރެއްވި ޓްވީޓެއްގައި އޮންނަނީ ކޮމިޝަންގެ "ދެވަނަ ޑްރާފްޓް" ކަމަށްވާތީ އެވެ.\nކޮމިޝަނަކީ ރައީސްގެ ރިޔާސީ ކޮމިޝަނެކެވެ. ވީމާ ރައީސް އެއީ ޑްރާފްޓެއް ކަމަށް ވިދާޅުވާ ނަމަ އަދި ރިޕޯޓެއް ނުނިމެ އެވެ. -- އެހެން ވިޔަސް ރިޕޯޓެއް ބޭރުވެގެން އެބަ އުޅޭތާއެވެ.\nކޮންމެ އަކަސް ރިޕޯޓުގައި ހުރި މައުލޫމާތުތަކާ ގުޅިގެން ކުރީގެ ހޯމް މިނިސްޓަރު އުމަރު ނަސީރު ވިދާޅުވި ގޮތުގައި ރިލްވާންގެ މައްސަލާގައި ކޮމިޝަނުން އަމަލު ކޮށްފައި ވަނީ ދުނިޔޭގެ އެއްވެސް ގައުމެއްގައި އެފަދަ ކޮމިޝަނަކުން އަމަލު ކުރާނެ ގޮތަކަށް ނޫނެވެ. އޭނާ ފާހަގަ ކުރެއްވި އެއް ކަމަކީ ސައްތައިން ސައްތައަށް ސާފު ނުވާ ވާހަކަތަކެއްގެ މައްޗަށް ބިނާކޮށް ރިލްވާން މަރުވެފައިވާ ކަމަށް ކަނޑައެޅުމެވެ.\nމިއޮތީ ރިޕޯޓު ފެށުމުގެ ގޮތުން ދެއްކި ވާހަކައެވެ. މައުލޫމާތެއް އާންމު ކުރާއިރު އެ މައުލޫމާތެއް އާންމު ކުރުމުން ނުކުންނާނެ ނަތީޖާއާ އަދި އޭގެ ތެދު ދޮގާ އެއީ ޤައުމުގެ ރައްޔިތުންނަށް ކިހާ އަސަރެއް ކުރާނެ މައުލޫމާތުތަކެއް ކަމަށް އެބަ ބަލަން ޖެހެއެވެ.\nތަހުގީގު މުޅިން ނުނިމޭ އެ މައްސަލާގައި ހިމެނޭ މުހިންމު ހެކިންތަކެއްގެ މައުލޫމާތު އާންމު ވެދާނެ ކަމުގެ ބިރުހީވެ، ޕީޖީ ލީޑަރުންގެ އަތަށް ދިން ރިޕޯޓް ވަނީ އަނބުރާ އަތުލައިފާ ކަމަށް އަޑުފެތުރި އެވެ.\nއަދި އެއަށް ފަހު އެ ރިޕޯޓްގެ ހުލާސާއެއް މަޖިލީހުގެ ވެބްސައިޓްގައި އާންމުކޮށް ފެންނާނެހެން ބެހެއްޓި އެވެ. އެއާ އެކު ދެން އުފެދުނު ބަހުސަކީ، މިހާ ހައްސާސީ މައްސަލައެއްގެ "ސިއްރު" ރިޕޯޓެއް މަޖިލީހުގެ ޕީޖީ ލީޑަރުންނާ ހިއްސާކުރުމުން ކޮމިޝަންގެ ތަހުގީގުގައި ބާކީ އޮތް ބަޔަށް ހުރަސް އެޅިދާނެ ހެއްޔެވެ؟ ސިއްރު ހެކިންތަކެއް އާންމުވެ، މުޅި ކޮމިޝަނުން ކުރި މަސައްކަތް ފެނަށް ދިޔައީ ހެއްޔެވެ؟ މިއީ އެ ރިޕޯޓްގައި ބަހުސްގެ މަރުހަލާގައި ވެސް މެންބަރުން އުފެއްދެވި ސުވާލެކެވެ.\nރިލުވާނުގެ މައްސަލައިގެ ތަހުގީގު ރިޕޯޓުގައި ސިއްރު ހިފަހައްޓަން ޖެހޭ އެތައް ބައިވަރު ކަންތައްތަކެއް ހިމެނިފައި ވަނިކޮށް، ކަމާ ނުބެހޭ ފަރާތްތަކެއްގެ އަތްމައްޗަށް އެ ރިޕޯޓުގެ ކޮޕީ ދިޔުމަކީ ވަރަށް ދެރަކަމެއްގެ ގޮތުގައި މެމްބަރަކުވަނީ ސިފަކޮށްފައެވެ.\nކަންމިހެން ހުރިއިރު ބޭއްވި ޕްރެސްގައި ސުއޫދު ވެސް ވިދާޅުވީ ރިލްވާން މަރާލި ކަމަށް ސާބިތު ކުރީ ތިން ސިއްރު ހެކިވެރިއެއްގެ ބަހުން ކަމަށެވެ. އަދި، އެތިން ހެކިވެރިންގެ ބަހުގައި ވެސް ކޮންމެވެސް ވަރެއްގެ ތަފާތުތަކެއް ހުރުމުން ޖިނާއީ މިންގަނޑުން ކޯޓެއްގައި އެކަން ސާބިތު ކުރަން އަދި ހުރަސް ހުރި ކަމަށް ވެސް ސުއޫދު ވިދާޅުވި އެވެ. އެ ވާހަކަތަކުން މާނަ ނެގެނީ އެ މަރުގެ ތަހުގީގު އަދި ނިމެން ވެސް ގާތް ނުވާ ކަމެވެ.\nއެހެން ނަމަވެސް، އިތުބާރު ހުރި މައުލޫމާތުތަކުން އެނގޭ ގޮތުގައި ޕީޖީ ގްރޫޕްގެ ލީޑަރުންނަށް ނަޝީދު ބެެއްސެވި ރިޕޯޓްގައި ހުރި މައުލޫމާތުތައް ރަނގަޅަށް ގުޅުވާލަން އެނގިއްޖެ ނަމަ ސިއްރު ހެކިވެރިންނަކީ ކޮބައިކަން ހާމަވާނެ އެވެ.\nހާއްސަކޮށް އެ މައްސަލާގައި ތުހުމަތުވެގެން ރިޕޯޓްގައި ނަން ޖަހާފައިވާ "ނުރައްކާތެރި" ފަރާތެއްގެ އަތަށް އެ ރިޕޯޓް އަރައިފި ނަމަ، ސިއްރު ހެކިވެރިންނަކީ ކޮން ބައެއްކަން ދެނެގަންނަން އުނދަގުލެއް ނުވާނެ އެވެ. ދައުވާ ކުރެވުނަސް، އެ ގަތުލުގެ ކަންކަން ސާބިތު ކުރެވެން އޮތީ ސިއްރު ހެކިން ދޭ ހެކިބަހެއްގެ މައްޗަށް ބިނާކޮށްފަ އެވެ. އެކަމަކު، މިހާވަރަށް ކަންކަން ތިލަވެއްޖެ ނަމަ، ނުރައްކާތެރި ދެ ޓެރަރިސްޓް ޖަމާއަތް ކަމަށްވާ، އަލްގައިދާ އާއި އައިއެސްއާ ގުޅިފައިވާ ބަޔަކު ހިންގާފައިވާ ކަމަށް ބުނާ މި ބޮޑު ލާއިންސާނީ ޖަރީމާގެ ވާހަކަތައް އެކަކަށް ވެސް ކިޔައިދޭން ކެރޭނެ ހެއްޔެވެ؟\nއަދި ރިޕޯޓްގައި މުޅިންހެން ވެސް އޮތީ ނުރައްކާތެރި ޓެރަރިސްޓް ޖަމާއަތަކަށް ނިސްބަތްވާ ބަޔަކު ހިންގާފައިވާ ބިރުވެރި ކަންތައްތަކެއްގެ ވާހަކަ އެވެ. އެ ރިޕޯޓް ނުކުތުމާއި އެ ރިޕޯޓަށް މައުލޫމާތު ދިނީ ކޮން ބައެއްކަން އެ މީހުން ހޯދަން މަސައްކަތް ކުރާނެ އެވެ. އެ ހިސާބުން އެ މައުލޫމާތު ދިން ބަޔަކަށް އެ ކުރިމަތިވަނީ، ބޮޑު ނުރައްކަލެކެވެ.\nމީގެ އިތުރުން ދެން އަދި ކުރިމަތިވާ އެހެން ސުވާލެއް ވެސް އެބަ އޮތެވެ. ރިޕޯޓް ރައްޔިތުންގެ މަޖިލީހުގެ ރައީސްއަށް އަރުވައި، އެ ރިޕޯޓް ބަހައި އެކަން ނިމުނު އިރު، ކޮމިޝަނުން ރައީސް ސޯލިހުއަށް ރިޕޯޓް އެރުވި ކަމަށް އަދި ހާމައެއް ނުކުރެ އެވެ.\nއާންމު އުސޫލުގައި، ރައީސް އުފައްދަވާ ރިޔާސީ ކޮމިޝަނެއްގެ ރިޕޯޓް އެންމެ ފުރަތަމަ އަރުވަން ވާނީ ރައީސަށް ނޫންތޯ އެވެ؟ މަރު ކޮމިޝަނުން އެކަން އެ މަގުން ނުކުރުމުގެ ނިޔަތާ ދޭތެރޭ ސުވާލު އުފެދެ އެވެ.\nރިޕޯޓްގައި ދީނީ ހަރުކަށި ބައެއްގެ މައްޗަށާއި ފުލުހުންގެ އިހުމާލުތައް ވަރަށް ސާފުކޮށް ލިޔެފައިވާ އިރު އެ ރިޕޯޓް ކުއްލިއަކަށް އާންމުވުމުން މުޖުތަމައުގައި ހަމަނުޖެހުން އުފެދިދާނެ ކަމަށް ބުނެ ކަންބޮޑުވާ ބަޔަކު ވެސް އެބަ ތިއްބެވެ. ރިޕޯޓުން ވެސް ސާފުކޮށްދޭ މަންޒަރަކީ ހަރުކަށި ފިކުރުތަކުގެ މީހުންނަކީ ކޮންމެ ފަދަ ކަމެއް ވެސް ކޮށްފާނެ ބައެއް ކަމެވެ.\nރިޕޯޓް އާންމުވުމާ މެދު ބޮޑެތި ކަންބޮޑުވުންތަކެއް ހުއްޓަސް އަނެއް ބަޔަކު ބޭނުން ވަނީ އެ މައްސަލައިގެ ރިޕޯޓް އިތުރަށް ހާމަކޮށް މުޅި މައްސަލައިގެ ބިތުފަންގި ނަގާށެވެ. އެކަމަކު، ހައްސާސީ މައްސަލައެއްގައި ސިއްރު ކުރަން ޖެހޭ މައުލޫމާތެއް ހާމަވެއްޖެ ނަމަ އިންސާފު ލިބިދާނެ ހެއްޔެވެ؟\nރިލްވާންގެ އާއިލާއަށް ވެސް އެންމެ މުހިންމީ އިންސާފެވެ. އެހެންވާ އިރު އެކަން ހާސިލް ކުރެވޭނީ ތަރުތީބުން ފިޔަވަޅުތަކެއް އަޅައިގެންކަމަށް ގިނަބަޔަކު ޤަބޫލުކުރެއެވެ\nބަޔަކަށް އިންސާފު ހޯދައިދޭން ކުރާ މަސައްކަތުގައި އެންމެ ފަހު މަރުހަލާއަށް ނުދެވެނީސް އެ މައްސަލައިގެ ރިޕޯޓު ނީލަން ކިޔުއްވުން އެއީ ރިޔާސީ ކޮމިޝަނުން ހެއްދެވި ވަރަށް ބޮޑު ގޯހެކެވެ. އިންސާފު ހޯދައިދޭން އަވަސް ވެގަތަސް ގޯސް ނުހައްދަވާ ކުރިއަށް ގެންދަވާށެވެ. އަމާ ބުނީތީ ފަރަށްދާ އުޞޫލުން ކަންކަން ނުކުރައްވާށެވެ.\nމިނިވަން ނޫހުގެ ނޫސްވެރިޔާ އަހުމަދު ރިޟްވާނު މަރުތައްބަލާ ކޮމިޝަން


vnews - Mi kan'balunge hiyvaru Raees Yaamin akah bahyyeh nukureveyne\nކަނބަލުންގެ ބައްދަލްވުމަށްފަހު ނަޒްރާ ނަންގަވާފައިވާ ފޮޓޯއެއް --\nސިޔާސީ ބޭނުންތަކަށް ޖަލަށްލާފައިވާ އިދިކޮޅު ޕާޓީތަކުގެ ލީޑަރުންނާއި، މަޖިލީސް މެންބަރުންނާއި އެ ނޫންވެސް ބޭބޭފުޅުންގެ އަނބިއަނބިކަނބަލުން ތިއްބެވީ ރައީސް ޔާމީންގެ އަނިޔާއަށް ސިހި ފަހަތަށްޖެހޭގޮތަށް ނޫންކަމަށް ގަލޮޅު ދެކުނު ދާއިރާގެ މެންބަރު އަހުމަދު މަހުލޫފްގެ އަނބިކަނބަލުން ނަޒްރާ ނަސީމް ވިދާޅުވެއްޖެއެވެ.\nނަޒްރާ މިހެން ވިދާޅުވީ މިވަގުތު ޖަލުގައި ތިއްބެވި ސިޔާސީ ބޭފުޅުންނާއި، އެނޫންވެސް ބައެއް ބޭފުޅުންގެ އަނބިއަނބިކަނބަލުން މިދިޔަ އާދިއްތަ ދުވަހުގެ ރޭ ބޭއްވެވި ބައްދަލްވުމާއި ގުޅޭގޮތުން ވީނިއުސްއަށް މައުލޫމާތު ދެއްވަމުންނެވެ.\nނަޒްރާ ވިދާޅުވީ ހުރިހާ ބޭފުޅުން އެކުގައި މިފަދަ ގޮތަކަށް ބައްދަލްވުމަކީ ކުރިއަށްދިއުމަށް ލިބޭ ވަރަށް ބޮޑު ހިތްވަރެއްކަމަށާ އެއްވެސް ބޭފުޅަކު ހުރީ ރައީސް ޔާމީންގެ އަނިޔާއަށް ސިހި ފަހަތަށްޖެހޭގޮތަށް ނޫންކަމަށެވެ. ޖަލުގައި ތިއްބެވި ސިޔާސީ ލީޑަރުންނަކީ ކުށެއްކޮށްގެން ޖަލުގައި ތިއްބެވި ބޭފުޅުންތަކެއް ނޫންކަމަށާ އެބޭފުޅުންނަށް އިންސާފު ހޯދާދިނުމަށް ކުރެވެންހުރި ހުރިހާކަމެއް ކުރަން ކަނބަލުން ތިބީ ތައްޔާރަށްކަމަށް ނަޒްރާ ވިދާޅުވިއެވެ.\nއަދި މިފަދަ ބައްދަލްވުންތަކުން ހުރިހާ ކަނބަލުންތިބީ އެއްވެސް މާޔޫސްކަމެއްނެތި، އިންސާފު ހޯދުމަށް ހިތްވަރާއިއެކުކަން ހާމަވެގެންދާކަމަށް ނަޒްރާ ވިދާޅުވިއެވެ.\nއާދިއްތަ ދުވަހުގެރޭ ކުރިއަށްދިޔަ ބައްދަލްވުމުގައި ނަޒްރާގެ އިތުރަށް އަދާލަތު ޕާޓީގެ ރައީސް އައްޝައިޚް އިމްރާން އަބުދުﷲގެ އަނބިކަނބަލުން މަރިޔަމް ރީމް، ކާނަލް ނާޒިމްގެ އަނބިކަނބަލުން އަފާފު އަބުދުލް މަޖީދު، ކުރީގެ ނާއިބް ރައީސް އަހުމަދު އަދީބުގެ އަނބިކަނބަލުން މަރިޔަމް ނަޝްވާ، ދަނގެތީ ދާއިރާގެ މެންބަރު އިލްހާމް އަހުމަދުގެ އަނބިކަނބަލުން އައިމިނަތު މާޝާ އަދި މުހައްމަދު ނަދީމުގެ އަނބިކަނބަލުން ޔުމްނާ މައުމޫންގެ އިތުރަށް މެޖިސްޓްރޭޓް އަހުމަދު ނިހާންގެ އަނބިކަނބަލުން ފަހުމާ އަހުމަދުވެސް ބައިވެރިވެފައިވެއެވެ. މީގެ އިތުރަށް ފާރިސް މައުމޫންގެ އަނބިކަނބަލުން މަރިޔަމް ލީޝިޔާ އަދި ކުރީގެ ޕީޖީ މުހުތާޒު މުހުސިންގެ އަނބިކަނބަލުން ޝާދިޔާވެސް ވަނީ ބައިވެރިވެފައެވެ.\nކަނބަލުންގެ ބައްދަލްވުމަށްފަހު ނަންގަވާފައިވާ ފޮޓޯއެއް\nނަޒްރާ ވިދާޅުވީ ކަނބަލުންގެ ހަރަކާތަކަށް އަނެއްކާވެސް ތައްޔާރުވަމުންދާކަމަށެވެ. އަދި ސިޔާސީ ލީޑަރުންވެސް އަދި އެ ލީޑަރުންގެ އާއިލާތައްވެސް އަނިޔާގެ ކުރިމަތީގައި ކުޑަކަކޫ ނުޖަހާނެކަމަށް ރައީސް ޔާމީނަށް މިހާރު ވަރަށް ސާފުވާނެކަމަށް ނަޒްރާ ވިދާޅުވިއެވެ.\nސިޔާސީ ބޭނުންތަކަށް ޖަލަށްލާފައިވާ އިދިކޮޅު ޕާޓީތަކުގެ ލީޑަރުންނާއި، މަޖިލީސް މެންބަރުންނާއި އެ ނޫންވެސް ބޭބޭފުޅުންގެ އަނބިއަނބިކަނބަލުން ކުރައްވާ ހިތްވަރާއި، ދައްކަވާ ސާބިތުކަމަށް ސޯޝަލް މީޑިއާގައި ގިނަ ބަޔަކު ދަނީ ތައުރީފުކުރަމުންނެވެ.


Raees offihuge minister Ali Shiyam ge maslahath himeney risort thakuge kuli fasko anbura license dheefi – adduLIVE\nއަލީ ޝިޔާމްގެ މަސްލަހަތު ހިމެނޭ ރިސޯޓުތަކުގެ ކުލި ފަސްކޮށް އަނބުރާ ލައިސަންސް ދީފި\n* ރައީސް ސޯލިހާއި އަލީ ޝިޔާމް ކައިވެނި ބައްލަވައިގެން އުޅުއްވަނީ އެއް ގެއެއްގެ ދެ ބޭފުޅުންނާއި\n* ފިލިތެލުން 124 މިލިއަން ރުފިޔާ ދައްކަން ޖެހޭ\n* މެދުފުށިން 64 މިލިއަން ރުފިޔާ ދައްކަން ޖެހޭ\n1 May 27, 2019, 13:15 އަލީ ހުޒާމް\nރައީސް އޮފީހުގެ މިނިސްޓަރ އަދި އިކޮނޮމިކް ކައުންސިލްގެ ކޯޗެއާ އަލީ ޝިޔާމުގެ މަސްލަހަތު ހިމެނޭ ތިން ރިސޯޓެއްގެ ކުލި ދެއްކުން ފަސްކޮށް ރިސޯޓު ހިންގުމުގެ ހުއްދަ ބާޠިލް ކޮށްފައިވަނިކޮށް އަލުންދީފިއެވެ.\nޓޫރިޒަމް މިނިސްޓްރީން އިއްޔެ އަލުން ހުއްދަ ދިން ރިސޯޓުތަކަކީ ފިލިތެޔޮ އައިލެންޑް ރިސޯޓާއި މެދުފުށި އައިލެންޑް ރިސޯޓުގެ އިތުރުން ކިހާ މޯލްޑިވްސް އާއި ޕާމް ބީޗް އައިލެންޑް ރިސޯޓާއި، ހޮނޑާފުށި އައިލެންޑް ރިސޯޓުގެ އިތުރުން ޑްރިފްޓް ތެލުވެލިގާއެވެ.\nމީގެ ތެރެއިން ފިލިތެޔޮ އާއި ހޮނޑާފުއްޓާއި މެދުފުށި ނިސްބަތް ވަނީ އަލީ ޝިޔާމްގެ އާއިލާއަށެވެ. ހޮޑާފުށީގެ ވެރިޔާ އަކީ އަލީ ޝިޔާމްގެ ބައްޕަ އަބްދުﷲ އަލީ އެވެ. އަދި ފިލިތެޔޮ އަކީ އަލީ ޝިޔާމްގެ އައިލާގެ ކުންފުނި ތްރީއޭ ޓްރޭޑިން އެވެ. މި ކުންފުންޏަކީ އަލީ ޝިޔާމްގެ އިތުރުން އޭނާގެ ބޭބެ ރައްޔިތުންގެ މަޖިލީހުގެ ކުރީގެ މެންބަރު އަހުމަދު ހަމްޒާގެ އާއިލާގެ ވެސް ކުންފުންޏެކެވެ.\nޓޫރިޒަމް މިނިސްޓްރީން މި ރިސޯޓުތަކަށް އަލުން ހުއްދަދިން އިރު ފިލިތެޔޮ ރިސޯޓުން ދައުލަތަށް 124 މިލިއަން ރުފިޔާ ދައްކަން ޖެހެއެވެ. އަދި މެދުފުށިން 64 މިލިއަން ރުފިޔާ ކުލި އާއި ޖުރިމަނާގެ ގޮތުގައި ދައްކަން ޖެހެއެވެ.\nއިއްޔެ ޓޫރިޒަމް މިނިސްޓްރީގައި ބޭއްވި ނޫސް ކޮންފަރެންސެއްގައި ޓޫރިޒަމް މިނިސްޓަރ އަލީ ވަހީދު ވިދާޅުވީ އަލުން ހުއްދަދިން6ރިސޯޓުން ކުއްޔާއި ޖުރިމަނާގެ ގޮތުގައި ދައުލަތަށް 300 މިލިއަނަށްވުރެ ގިނަ ފައިސާ ދައްކަވަން ޖެހޭކަމަށެވެ.\nޓޫރިޒަމް މިނިސްޓްރީން އަލުން ހުއްދަ ދިން ރިސޯޓުތަކަކީ އަލީ ޝިޔާމްގެ އިތުރުން ސަރުކާރުގެ އިސް ފަރާތްތަކުގެ މަސްލަހަތު ހިމެނޭ ރަށްތަކަކެވެ.\nމިނިސްޓަރު އަލީ ވަހީދު ވިދާޅުވީ، ލައިސަންސް ދިނުމުގައި ސަރުކާރުގެ އިސް ސަފުގައި މަސައްކަތް ކުރާ މީހުންނަށް ވަކި ހާއްސަ ކަމެއް ދީފައި ނުވާނެ ކަމަށެވެ.\n"މިއީ ރާއްޖޭގައި އިންވެސްޓަރުންގެ ގޮތުގައި އިންވެސްޓް ކުރަން ނަގާފައިވާ ތަންތަން. އަޅުގަނޑުމެން މިނިސްޓްރީން ހިދުމަތް ދިނުމުގައި އަދި ޖޫރިމަނާ ކުރުމުގައި ވެސް ކޮން ޕާޓީއެއްގެ ކޮން ފަރާތެއްތޯ ނުބަލާނަން. އަދި އަތުލަން ޖެހުނަސް އެގޮތަކަށް ނުބަލާނަން،"\nއޭނާ ވިދާޅުވި އެވެ.\nއަލީ ވަހީދު ވިދާޅުވީ، މަގާމާ ހަވާލުވެ މިވީ ހަ މަސް ދުވަހުގެ ތެރޭގައި އެއްވެސް ސިޔާސީ ޕާޓީއަކަށް ނުވަތަ ވަކި މީހަކަށް ވަކި ގޮތެއް ހަދާފައިވާ ކަމަށް ބުނުމުގެ ޖާގައެއް ނޯންނާނެ ކަމަށެވެ.\nމިނިސްޓަރ އަލީ ވަހީދު ވިދާޅުވީ ކުލި އެއްބަސްވެފައިވާ ގޮތަށް ނުދައްކައިފިނަމަ ފިޔަވަޅު އަޅާނެކަމަށެވެ.


Artificial Beach Tharaggee Kurun Lasvanee Sarukaaruge Huhdhathah Nulibigen - Vaguthu\nކޮވިޑް-19: ދިވެހިން ފައްސިވާ އަދަދު މަޑުޖެހުމެއް ނެތި މައްޗަށް! -6ގަޑިއިރު ކުރިން\nއާޓިފިޝަލް ބީޗް ތަރައްގީ ކުރުން ލަސްވަނީ ސަރުކާރުގެ ހުއްދަތައް ނުލިބިގެން\nއާޓިފިޝަލް ބީޗް ސަރަޙައްދު - ވަގުތު އިމޭޖަސް: އިބްރާހިމް ޝާބިލް\nބަދަލުތަކާއެކު މި ރޯދަ މަހަށް ހުޅުވަން ނިންމި އާޓިފިޝަލް ބީޗް ތަރައްގީ ކުރުން ލަސްވަނީ ސަރުކާރުގެ ހުއްދަތައް ނުލިބިގެންކަމަށް ރާއްޖޭގެ އޮންލައިން ނޫހެއްކަމަށްވާ "ސީއެންއެމް" އިން ބުނެފިއެވެ.\nއެ ނޫހު ބުނެފައި ވަނީ އާޓިފިޝަލް ބީޗުގެ މަސައްކަތް ލަސްވަނީ ސަރުކާރުގެ ބައެއް ވުޒާރާތަކުން ނަގަން ޖެހޭ ހުއްދަތައް ނުލިބިގެން ކަމަށެވެ. އެގޮތުން އެތަނުގެ މަސައްތަކަށް ޕްލޭނިން މިނިސްޓްރީގެ ހުއްދަތަކެއް ބޭނުންވެއެވެ. އަދި އެތަނުގައި ހުރި ރުއްތައް ނެގުމަށް އީއައިއޭ ހަދާ، އީޕީއޭގެ ހުއްދަ ބޭނުންވާކަމަށްވެސް އެ ނޫހުގައި ވެއެވެ.\nއާޓިފިޝަލް ބީޗު ޕާކެއްގެ ގޮތުގައި ތަރައްގީކުރުމުގެ މަސައްކަތް ފެށީ މިދިޔަ މަސް ތެރޭގައެވެ. އެ މަސައްކަތް ކުރަމުން ދަނީ އެމްޓީސީސީއިންނެވެ.\nއާޓިފިޝަލް ބީޗް ޕާކެއްގެ ގޮތުގައި ތަރައްގީކޮށް ހުޅުވަން ނިންމީ ރޯދަ މަހުގެ ފުރަތަމަ ދުވަހުއެވެ. އެ ދުވަހަށް އެތަން ނިންމުމަށް ބާރު ސްޕީޑްގައި މަސައްކަތް ކުރެވުނު ނަމަވެސް، ރޯދަ މަސް ދެބައިވެގެން ދިޔުމުން އެތަނުގެ މަސައްކަތް ނުނިމިފައިވާތީ ގިނަ ބައެއްގެ ފާޑުކިޔުންތައް ސަރުކާރަށް ވަނީ އަމާޒުވެފައެވެ.\nއާޓިފިޝަލް ބީޗު ސަރަހައްދު ތަރައްގީ ކުރުމަކީ ރައީސް އިބްރާހިމް މުހައްމަދު ސޯލިހުގެ ސަރުކާރުގެ 100 ދުވަހުގެ ވައުދުތަކުގެ ތެރެއިން ވައުދެކެވެ. އެ ވައުދު ނުފުދި އެކަން ކުރުމަށް ދިން މުއްދަތުވެސް ވަނީ ހަމަވެފައެވެ.\nވެށިފަހި މާލެ ޕްރޮގްރާމްގެ ދަށުން ބޯހިޔާވަހިކަން ހަމަނުޖެހޭ މީހުން އެކަން އެންގުމަށް އެދިއްޖެ\nރަސްގެތީމު ބަނދަރުގެ މަސައްކަތް އަޕްގްރޭޑު ކުރުމަށް ތައްޔާރުވެއްޖެ\nވިލިމާލެ ފަރަށް ގެއްލުންވާ ކަމަށްބުނާ މައްސަލާގައި އިދާރާތަކުގެ އިސްވެރިން ކޮމެޓީއަށް ހާޒިރުކުރަނީ\nތިކަމަކާއި ހުރެ މަގޭ މަންމަ މިހާރު އެނދުން ވެސް ތެދުވެވޭ ވަރެއްނޫން. މީގެ ކުރިން މޫދަށް އެރި ކަސްރަތުކޮށް ހަދާލުމުން ވަރަށް ފަސޭހަވޭ. ސަރުކާރަށް،ނޭނގެނީތަ ރައްޔަތުން މޫދަށް އެރި އެކަމުން އެމީހުންގެ ބައްޔަށް ލުއިލިބޭކަން\nމެއި 21, 2019 23:00\nމަޝްރޫއުތަކަކީ އެހެން ބުނެލާހާ އަވަހަށް ނިންމޭނެ ކަންކަމެއްނޫން. ސިޓީ ކައުންސިލުން އެއްވެސް ބެލުމެއް ނެތި މިތަން ނިމޭނެކަމުގެ ޔަގީންކަން ރައްޔިތުންނަށް ދިނީ އެއްވެސް ތަފްސީލީ މައުލޫމާތެއްވެސް ކަމެއް ކުރާނެ ގޮތެއްވެސް އެނގިގެންނެއްނޫން. މިހާރު އޮތީ ސިޓީ ކައުންސިލަށް ޖެއްސުންކުރާ ސަރުކާރެއްނޫން. މިކަހަލަ ކަންކަން ލަސްވާނެކަން ނޭނގުނީ ކަމެއް ހިންގާނެގޮތުގެ ހަމަ އެއްވެސް މައުލޫމާތެއް ނޭނގޭތީ. މައްސަލައަކީ ހިސާބަށްވުރެ އަނގަ ފޮނި ގިނަވުން.\nމެއި 21, 2019 23:03\nބަލަގަ މީކޮންބައެއް ސަރިކާރެއްތަ؟\nމެއި 21, 2019 23:42\nތީ ރޯޛިޔައް ނިންމަން ބުނި ތަން ދެއްތޯ މިސަރުކާޜުން މޮޅުވާހަކަ ދައްކަން އެގޭނީ ވ ސލާން


Klop rulhi gadhave, VAR nimmun alun balaidheyn edhijje - One Online\nމެޗުގައި ކްލޮޕް ފެނުނީ ހިތްހަމަ ނުޖެހިފައި ހުރިތަން --- ފޮޓޯ/ ގެޓީ\nއިނގިރޭސި ޕްރިމިއާ ލީގުގައި ރޭ ކުޅުނު މާސީ ސައިޑް ޑާބީގައި ވީއޭއާރްގެ އެހީގައި ރެފްރީ ނިންމި ދެ ނިންމުމެއް ރިވިއު ކޮށްދޭން ލިވަޕޫލުން އެދިއްޖެއެވެ.\nލިވަޕޫލުން އަލުން ބަލައިދިނުމަށް ޕްރިމިއާ ލީގަށް އެދިފައިވާ ނިންމުންތަކަކީ ފުރަތަމަ ހާފްގައި އެވަޓަން ގޯލްކީޕަރު ޖޯޑަން ޕިކްފޯޑް، ލިވަޕޫލްގެ ޑިފެންޑަރު ވާޖިލް ވެންޑައިކް ފަޔަށް ކުރި ޓެކުލަކާއި، މެޗުގެ ފަހު މިނެޓުގައި ކަހަލަ ގޮތަކަށް ކެޕްޓަން ޖޯޑަން ހެންޑަސަން ގޯލް ތެރެއަށް ވައްދާލި ބޯޅަ ސައިޑް ކަމަށް ނިންމުމެކެވެ.\nރޭގެ މެޗުގެ ފުރަތަމަ ހާފްގައި ވެންޑައިކްގެ ކަކުލަށް ލިބުނު އަނިޔާ ސީރިއަސް ކަމަށް ކްލޮޕްވެސް ބުނެފައިވާއިރު، އެއީ ޕިކްފޯޑުގެ ނުރައްކާތެރި ޓެކުލެކެވެ. އެ ޓެކުލް ޕިކްފޯޑް ކުރީވެސް އެވަޓަން އޭރިއާ ތެރެއިންނެވެ. ވެންޑައިކް ފަޔަށް ޕިކްފޯޑް ކުރި ޓެކުލަށް ރެފްރީ ޕެނެލްޓީ ދީފައި ނުވަނީ އެ ބޯޅައަށް ވެންޑައިކް އެރި އިރު އޭނާ އޮފްސައިޑް މަގާމެއްގައި އޮތުމުން ކަމަށް ބެލެވެއެވެ. އެ ނިންމުން ރެފްރީ ނިންމީ ވީއޭއާރް ރިވިއު ކުރުމަށްފަހުއެވެ.\nލިވަޕޫލުން ރިވިއުކުރަން އެދުނު ދެވަނަ މައްސަލައަކީ ފަހުވަގުތު ހެންޑަސަން ޖެހި ގޯލް އޮފްސައިޑް ކަމަށް ވީއޭއާރްގެ އެހީގައި ނިންމި ނިންމުމެވެ. ޓީވީން ވީއޭއާރް ބަލަން ތިބި މީހުންނަށްވެސް އެ ގޯލް ސައިޑް ވާން ޖެހޭ ސަބަބު ސާފު ވެފައެއް ނުވެއެވެ. ހެންޑަސަން ޖެހި ބޯޅަ ގޯލަށް ވަދެ، އުފާފާޅު ވެސް ކުރި ފަހުން އެ ގޯލް އޮފްސައިޑް ކަމަށް ނިންމީ ވީއޭއާރްގެ އެހީގަ އެވެ. ވީއޭއާރުން ދެއްކީ ގޯލަށް މަގުފަހި ކުރުމުގައި މާނޭ ހުރީ އޮފްސައިޑް މަގާމެއްގައި ކަމަށެވެ. އެ އޮފްސައިޑް އަކީ އިންޗިއެއްހާ ތަނުން ނިންމި ނިންމުމެއް ކަމަށް ވެދާނެއެވެ.\nމެޗަށްފަހު ހިތްހަމަ ނުޖެހިފައި ހުރި ޔާގަން ކްލޮޕް ބުނެފައި ވަނީ އޮފްސައިޑްވި ތަނެއް ހޯދައި ހޯދައި ނުފެނުނު ކަމަށާއި، ޕިކްފޯޑަށް ކާޑެއް ނުދެއްކި ސަބަބެއްވެސް ބުނަން ދަތި ކަމަށެވެ. ކްލޮޕް ވަރަށް ބޮޑަށް ރެފްރީއަށް އިހުތިރާމް ކުރަން މަސައްކަތް ކުރި ނަމަވެސް، އޭނާގެ މޫނު މަތިން ވަރަށް ބޮޑަށް ރުޅިވެރިކަން ފެނިފައި ވެއެވެ. ކްލޮޕް ބުނެފައި ވަނީ ވީއޭއާރްގެ ނިންމުން ނިންމި ގޮތެއް ސާފުވާން ޖެހޭ ކަމަށާއި، ހެންޑަސަންގެ ގޯލް އޮފްސައިޑް ވާނެ އެއްވެސް ގޮތެއް ނުފެނުނު ކަމަށެވެ.\nލިވަޕޫލާއި އެވަޓަން ކުޅުނު ފޯރިގަދަ މާސީ ސައިޑް ޑާބީ މެޗު 2-2 އިން އެއްވަރު ވެގެން ނިމުނިއިރު، އެވަޓަންގެ ގުޑްސަން ޕާކުގައި ކުޅުނު މެޗުގައި ޑާބީއެއްގެ ސިފަތައް ފުރިހަމައަށް ފެނިގެންދިޔަ އެވެ. މެޗުގައި ހަތަރު ގޯލް ފެނިގެންދިޔައިރު، ރަތް ކާޑެއް ވެސް ފެނިގެން ދިޔަ އެވެ. ފަހު މިނެޓްގައި ކަހަލަ ގޮތަކަށް ލިވަޕޫލްގެ ކެޕްޓަން ޖޯޑަން ހެންޑަސަން ގޯލް ތެރެއަށް ވައްދާލި ބޯޅަ އޮފްސައިޑް ކަމަށް ވީއޭއާރްގެ އެހީގައި ރެފްރީ ނިންމުމާއެކު ލިވަޕޫލަށް ތިން ޕޮއިންޓް ގެއްލިގެން ދިޔަ އެވެ.


ޑިމޮކްރަސީއަކީ ސާފު ކުފުރާއި ޝިރުކު އެކުލެވޭ ނިޡާމެއް – ۞ Haqqu.info\n27/06/2016 15/07/2016 އަބޫ އުބައިދިﷲ\n(މިލިޔުމަކީ [ބިލާހެއް] މިފޮތުން ނެގިފައިވާ ލިޔުމެކެވެ. )\nޑިމޮކްރަސީއަކީ ﷲ` ގެ ޙުކުމްފުޅު ނޫން އެހެން ބައެއްގެ ޙުކުމްތަކެއް ހެދޭ އަދި ތަންފީޛު ކުރެވޭ ނިޡާމެކެވެ. އޭގެ ސަބަބުން ސީދާ ކުފުރާއި ޝިރުކު އޭގައި އެކުލެވެއެވެ. މިހާރު ދިވެހިރާއްޖޭގެ ވެރިކަމުގެ ނިޡާމަކީ ޑިމޮކްރަސީކަމަށްވެ، ޑިމޮކްރަސީއަކީ ވެރިކަންކުރެވޭ ގޮތުގެ އަޞްލު ކަމުގައިވުމުން މިރާއްޖޭގައި ކުރެވެނީ އިސްލާމީ ވެރިކަމެކޭ، އެވެރިކަން ކުރެވެނީ އިސްލާމީ ޝަރީޢަތާއި އެއްގޮތަށޭ ބުނުމުގެ މިޘާލަކީ “އަހުރެންނަކީ ކާފަރެއް” ކަމަށް އަމިއްލައަށް ބުނާ މީހެއްގެ ޙަޤީޤަތަކީ އިސްލާމްކަމޭ ބުނުން ފަދަ ހަމަނުޖެހޭ ވާހަކައެކެވެ. އެހެނީ އިސްލާމްކަމުގެ އަސާސުގައި ވެރިކަންކުރުމާއި ޙުކުމްކުރުމާއި ޙުކުމްކަނޑައެޅުމަކީ އުލޫހިއްޔަތު (ނުވަތަ އިލާހުވަންތަކަމުގައި) ގުޅިފައިވާ ﷲ` އަށް ޚާއްޞަވެގެންވާ ކަންކަމެވެ. މިކަންކަމުގައި ﷲ` ޙައްޤުގޮތުގައި އެއްކައުވަންތަ ނުކުރުމަކީ ކުފުރާއި ޝިރުކު ކުރެވޭ ގޮތެކެވެ.\nޑިމޮކްރަސީއަކީ ކުފުރާއި ޝިރުކު އެކުލެވިގެންވާ ނިޡާމަކަށްވާ ސަބަބުތަކަށް ބަލައިލުމުގެ ކުރިން ޑިމޮކްރަސީގެ ކުރު ތަޢާރަފަކަށް ބަލައިލަމާހެއްޔެވެ. އަޞްލާއި ތާރީޚަށް ބަލާއިރު، ޔޫނާނީ ބަހުގެ ދެލަފުޡެއް އެކުވެގެން އުފެދިފައިވާ ކަލިމައެއް ކަމުގައިވާ “ޑިމޮކްރަސީ” ގެމާނައަކީ [މީހުންގެ ވެރިކަމެވެ]. ޑިމޮކްރަސީއަކީ ޤަދީމީ ވެރިކަމުގެ ނިޡާމެކެވެ. މިނިޡާމަކީ މުއައްރިޚުން ފާހަގަކުރާ ގޮތުގައި މިލާދީ ސަނަތުން އަހަރު ގުނުމުގެ 508 އަހަރުކުރިން ‘އެތެންސް’ ގައި ‘ކްލައިސްތަނީސް”ގެ ޒަމާނުގައި އުފެދުނު ވެރިކަމުގެ ނިޡާމެކެވެ. މިއީ ނަބީ؛ ދުނިޔޭގެ އަލިކަން ދެކެވަޑައިގަތުމުގެ 1078 އަހަރު ކުރިއެވެ. ބައެއް މުއައްރިޚުން ދެކޭގޮތުގައި އޭގެ ކުރީގައިވެސް ޑިމޮކްރަސީ ނިޡާމަށް ވެރިކަން ކޮށްފައިވެއެވެ. ކޮންމެއަކަސް، މިނިޡާމުގެ އަޞްލަށް ބޮޑެތި ބަދަލުތަކެއް އައިސްފައި ނުވީނަމަވެސް، މިއަދާއި ޖެހުން އިރު، މިވެރިކަމުގެ މަފްހޫމުވަނީ ވަރަށް ފުޅާދާއިރާއެއްގައި ތަރައްޤީކުރެވިފައެވެ.\nއަސާސީ ގޮތުން ޑިމޮކްރަސީ އަކީ [މީހުންނަށްޓަކައި، މީހުންގެ ފަރާތުންކުރާ، މީހުންގެ ވެރިކަމެކެވެ]. ނަމަވެސް އެކި މީހުންގެ ވިސްނުމާއި ފިކުރު ތަފާތުވާ ކަމަށްޓަކައި ޑިމޮކްރަސީއަކީ އެންމެން ބޭނުންވާ ގޮތަށް ސީދާ ވެރިކަން ކުރެވޭނެ ގޮތެއް ނޫނެވެ. އެކަމުގެ ޙައްލެއްގެ ގޮތުގައި، އެނިޡާމުގައި ކަނޑައެޅިފައިވަނީ އޭރަކު ތިބި އެންމެ ގިނަބަޔަކު ބޭނުންވާ ގޮތަކަށް ވެރިކަން ކުރުމެވެ.\nޑިމޮކްރަސީ ނިޡާމުގެ އެކި ފަރުޢުތައް އުފެދިފައިވީނަމަވެސް އޭގައި އެކުލެވޭ މައިގަނޑު ސިފަތަކަކީ އެނިޡާމުގެ ބާރުތައް ވަކިވުމާއި، ޤާނޫނު އަސާސީ އެއް އޮތުމާއި، ޤާނޫނުތައް ޤާނޫނު ހަދާ ބާރުގެ ފަރާތުން ތައްޔާރުކޮށް ބަހުސްކުރެވި ފާސްވުމާއި، ފާސްކޮށްފައިވާ ޤާނޫނުތައް ތަންފީޛުކުރާނެ އުޞޫލުތަކާއި ޤަވާޢިދުތައް އެޤާނޫނުގެ އަލީގައި ސަރުކާރުން އެކަށައެޅުމާއި، އިންތިޚާބުކުރުމާއި، ސިޔާސީ އެކި ޕާޓީތައް ހަރަކާތްތެރިވުމާއި، ބައެއް ކަންކަން ނިންމުމުގައި (އަދި ބައެއް ޑިމޮކްރަސީތަކުގައި ހުރިހާ ކަމެއް ނިންމުމުގައި) ހިޔާލު ހޯދުމަށް ރައްޔިތުންގެ ވޯޓު ނެގުން ނުވަތަ ރިފެރެންޑްރަމްތައް ބޭއްވުން، މިއެވެ.\n[ޤާނޫނީ]ގޮތުން ކަނޑައެޅިފައިވާ [ބޮޑެތި] މީހުންގެ ބައިވެރިވުން ޑިމޮކްރަސީއެއްގައި އޮންނަންޖެހޭއިރު އެކަމުގައި [ރައްޔިތުންނަށް] ބައިވެރިވެވޭ ދެގޮތެއްވެއެވެ. އެއްގޮތަކީ ރައްޔިތުންގެ ސީދާ ބައިވެރިވުމާއި ބަހާއި ރުހުމާއި އެކު ކަންކަން ނިންމޭ ސީދާ ޑިމޮކްރަސީއެއްގައެވެ. އަނެއް ގޮތަކީ ރައްޔިތުން ތަމްޘީލުކުރާ މަންދޫބުންތަކެއް އިންތިޚާބުކުރެވި، އެމީހުން ރައްޔިތުންގެ ބަދަލުގައި ކަންކަން ނިންމާ މަންދޫބީ ޑިމޮކްރަސީއެއްގައެވެ. މަންދޫބީ ޑިމޮކްރަސީ ނިޡާމުގެ ދަށުން އިތުރު ދެފަރުޢެއް ވެއެވެ. އެއީ ބަރުލަމާނީ ނިޡާމާއި ރިޔާސީ ނިޡާމެވެ.\nޑިމޮކްރަސީއަކީ ހިޒްބީ ފިކުރުގެ ޢިލްމުވެރިން މެނުވީ ހުރިހާ ޢިލްމުވެރިންވެސް ކުފުރުގެ ނިޡާމެއްކަމުގައި ކަނޑައަޅާފައިވާ ނިޡާމެކެވެ. ކުފުރުގެ އިތުރުން އެނިޡާމަކީ ޝިރުކުވެސް އެކުލެވިގެންވާ ނިޡާމެކެވެ. އެހެނީ އެނިޡާމަކީ ޤާނޫނު ހެދުމުގެ ބާރު މީހުންނަށް ނުވަތަ އެމީހުން ތަމްޘީލުކުރާ މަންދޫބުންނަށް ދޭ ނިޡާމެކެވެ. އެގޮތުގެ މަތީން ﷲ` އަށް އެކަނި ޙައްޤުވެގެންވާ ކަމެއްގައި އެހެން ބަޔަކު ބައިވެރިކޮށް ޝަރީކުކުރެވެނީއެވެ. އިސްވެ ބުނެވުނު ފަދައިން ޑިމޮކްރަސީގައި ޤާނޫނު ހެދެނީ ގިނަމީހުން ބޭނުންވާ ގޮތަށް ކަމުގައިވުމުން، އެޤާނޫނަކީ ދީނާއި ޚިލާފުވާ ނުވަތަ ވިސްނުމާއި ހަމަބުއްދިއާއި ޚިލާފު ކަމެއް ކަމުގައި ވީނަމަވެސް އެކަމުގައި ފަރުވާލެއްނެތެވެ. އެހެނީ ޑިމޮކްރަސީ ނިޡާމު ބިނާވެފައިވާ އެއް އަޞްލަކީ ގިނަމީހުންގެ ވިސްނުން މަދުބައެއްގެ ވިސްނުމަށްވުރެން އަބަދުވެސް ރަނގަޅުވާނެ ކަމުގެ މަފްހޫމްގެ މައްޗަށް ކަމުގައި ވުމުންނެވެ. މިއީ ބާޠިލް ވާހަކައެއްކަން ﷲ އާއި އާޚިރަތްދުވަހަށް އީމާންވާ ކޮންމެ މީހަކަށްމެ އެނގޭނެއެވެ.\nއިސްލާމްދީނާއި ޚިލާފުނުވާ ކަމުގެ ބާޠިލް ދަޢުވާ\nޑިމޮކްރަސީގެ ނިޡާމާއި އިސްލާމްދީނާއި މާބޮޑު ތަފާތެއް ނެތްކަމުގައި އެއްބަޔަކު ބުނެއެވެ. ނަމަވެސް ދަންނައެވެ. ތަފާތުތައް ވަރަށް ގިނައެވެ! ތަފާތުތައް މަދުވިކަމުގައި ވިޔަސް ﷲ` އަށް ޙައްޤުވެގެންވާ އެންމެ ކަމެއްވެސް އެހެން މަޚްލޫޤަކަށް ދެވޭނަމަ އެއީވެސް ކުފުރާއި ޝިރުކު އެކުލެވިގެންވާ ކަމެއް ކަމުގައިވެއެވެ. އަދި ދަންނައެވެ. ކަމެއްގެ ޙުކުމް ދެނެގަތުމުގައި ބަލަންޖެހެނީ އޭގެ ވައްތަރު ކަމަކަށް އެކަންޏެއް ނޫނެވެ. އެހެނަސް ތަފާތުވާކަންކަމަށްވެސްމެއެވެ. މީގެ މިޘާލަކީ މުސްލިމަކާއި ނަޞާރާއެއްގެ މިޘާލެވެ. ދެމީހުންނަކީވެސް އިންސާނުންކަމުގައި ވުމުން ކެއުން ބުއިމާއި ހެދުން ލުމާއި އަޅުކަމާއި ވިޔަފާރި ކުރުމާއި މުޢާމަލާތުކުރުމާއި ކައިވެނިކުރުމާއި ދަރިން ހޯދުމައި މަސައްކަތްކުރުމާއި އުނގެނުމުގައި ވަގުތު ހޭދަކުރެއެވެ. ބޭރު ފުށުން ކުރެވޭ ޢަމަލުތަކުގެ ވައްތަރުތައް ވަރަށް އެއްވައްތަރެވެ. ނަމަވެސް އަޅުކަމާއި ޖެހޭ ހިސާބުން ވަރަށް ތަފާތުވެއެވެ. އަދި ކެއުމާއި ބުއިމުގައިވެސް، ހެދުން ލުމާއި މުޢާމަލާތްކުރުމުގައިވެސް އަދި ދެން ހުރި ހުރިހާ ކަމެއްގައިމެ ދީނީ މިންގަނޑުން ވަޒަންކުރަން ފެށުމުން އުޑާ ބިމާހާ ތަފާތެވެ. މިއީ ދެޢަޤީދާއެއްގެ ވެރި ދެމީހުން އަޅާކިޔާނަމަ ކަން އޮންނާނެ ގޮތެވެ.\nހަމައެފަދައިން ޑިމޮކްރަސީއާއި އިސްލާމްދީނާއި އަޅާކިޔާނަމަ ވައްތަރު އެތައް ކަމެއް ފެންނާނެއެވެ. އެއީ ކޮންމެ ވެރިކަމެއްގެ ނިޡާމަކާއި އަނެއް ނިޡާމަކާއި އަޅާކިޔަސް ހުންނާނެ އެއްވައްތަރުކަންކަން ފަދައެވެ. އެގޮތުން އިސްލާމީ ނިޡާމުގައިވާ ޝޫރާގެ ނިޡާމާއި ﷲ` ގެ ބާރުފުޅާއި ނުފޫޒު ނުފޯރާ ގޮތަށް ބައްޓަންވެފައިވާ ޙުކުމްކުރުމުގެ ނިޡާމު، ޑިމޮކްރަސީގައި އޮންނަ ޤާނޫނު ހަދާ މަޖިލިސްތަކާއި ޢަދުލު އިންސާފު ޤާއިމްކުރުމުގެ ނިޡާމުތައް ބޭރުފުށުން ވައްތަރުވެދާނެއެވެ. ނަމަވެސް ދެކަމުގެ ތަފްޞީލަށް ބެލުމުން ޙަޤީޤީ ތަފާތު ފެނިގެންދެއެވެ.\nމިގޮތުން ތިރީގައި މިޛިކުރުކޮށްލަނީ އިސްލާމީ ނިޡާމައި ޑިމޮކްރަސީ ނިޡާމުގައި ހުރި ބައެއް ތަފާތުތަކެވެ.\nވެރިކަމަކީ ﷲ` ގެ ވެރިކަންފުޅެއް.\nމީހުންނަށްޓަކައި، މީހުންކުރާ، މީހުންގެ ވެރިކަމުގެ ނިޡާމެއް\nޤާނޫނުތައް ކަނޑައަޅާ ނިޔާ ކަނޑައެޅުމުގެ ބާރު ލިބިފައިވަނީ ﷲ` އަށް އެކަންޏެވެ. އެއީ ﷲ` އަށް ޙައްޤުވެގެންވާކަމެއް\nޤާނޫނު ހެދުމުގެ ބާރު ލިބިފައިވަނީ ރައްޔިތުންނަށް. އެއީ ސީދާކޮށް ނުވަތަ ނުސީދާކޮށް ބައިވެރިވެގެން. މީހުންނަށް ލިބިފައިވާ ޙައްޤެއް ކަމުގައި ދެކޭ.\nޙުކުމްތައް ކަނޑައަޅުއްވާފައިވަނީ ހުރިހާ ކަމެއް ދެނެވޮޑިގަންނަވާ ޙަކީމްވަންތަ ﷲ`.\nޙުކުމްތައް ކަނޑައަޅަނީ ހަވާ ނަފްސު އިސްކުރާ ނިކަމެތި އިންސާނާގެ އުނި ސިކުނޑިން ނިންމާ އުނި ނިންމުންތަކާއި ވިސްނުމުގެ މައްޗަށް އިންސާނުންނެވެ.\nﷲ` ބަވާލައްވާ ނިޔާ ކަނޑައަޅުއްވައި ނިންމަވާފައިވާ ޝަރުޢީ ޙުކުމްތައް ބަދަލުކުރުމުގެ، ނުވަތަ އެނޫން ގޮތަކަށް ޢަމަލުކުރުމުގެ ހުއްދަ އެއްވެސް މަޅްލޫޤަކަށް ލިބިފައިނުވޭ.\nޙުކުމްތަކަކީ އެއިރަކު ގިނަމީހުން ބޭނުން ގޮތަކަށް ބަދަލުކުރެވޭ ޙުކުމްތައް. ބަދަލުނުކުރެވޭ އެއްވެސް ޤާނޫނެއް ޙުކުމެއް ނޯވޭ.\nހުރިހާ ކަމެއް ދެނެވޮޑިގެންވާ އިލާހަކު ނިންމަވާފައިވުމުން އިސްލާމް ދީނާއި އެދީނުގެ ނިޡާމަކީ ފުރިހަމަ ނިޡާމެއް\nދުވަހަކުވެސް ފުރިހަމަ ވާނެ، ފުދިގެންދާނެ ނިޡާމެއް ނޫން.\nއެއްވެސް މީހަކަށް ބޭއިންސާފުން ޢަމަލު ނުކުރާ، އެންމެންނަށްވެސް ޢަދުލުވެރިވާ ނިޡާމެއް\nގިނަމީހުންގެ ހަވާނަފްސާއި ވިސްނުމުގެ މައްޗަށް ބިނާވެފައިވުމުން އިންސާފު ގެއްލި، ޢަދުލުވެރިކަން ނެތިގެންގޮސް، އެއްބައެއްގެ ޙައްޤަށް އަރައިގަނެވޭ ނިޡާމެއް.\nވަކި ބަޔަކަށް، ޤައުމަކަށް، ނަސްލަކަށް ނިސްބަތްވާ ދީނެއް ނޫން. ނައްޞުން ޘާބިތުވާ އެއްވެސް ޙުކުމެއް އެއްވެސް ބަޔަކަށް، ތަނަކަށް، ނަސްލަކަށް ތަފާތުނުވުން.\nވަކި ބަޔަކަށް ނުވަތަ ޤައުމަކަށް ނިސްބަތްވާ ވެރިކަމެއް. ޤާނޫނުތައް ހެދުމުގައި ‘ރައްޔިތުންނާއި’ ‘ބޭރުމީހުން’ގެ މެދުގައި ތަފާތުކުރެވޭ. އެއް ބައެއްގެ ޤާނޫނު އެހެން ބައެއްގެ ޤާނޫނާއި ތަފާތުވުން.\nވެރިޔަކަށް ކަނޑައެޅޭ ފަރާތަކީ ޙަޤީޤަތުގައި ﷲ` ގެ ޙުކުމްފުޅާއި އެއްގޮތަށް ޙުކުމްކުރުމުގެ މަސްއޫލިއްޔަތާއި މީސްތަކުންގެ ކަންކަން ބެލެހެއްޓުން ހަވާލުވެފައިވާ ފަރާތެއް.\nވެރިކަމަކީ ހުރިހާ އެންމެންގެ ވެރިކަމަކަށްވުމުން އެންމެންނަކީވެސް ވެރިން. އެއްބަޔަކުގެ މައްޗަށް އަނެއްބަޔަކު ވެރިކަންކުރޭ. އެއީ ޤަނޫނު އަސާސީގައި ކަނޑައެޅިފައިވާ މަފްހޫމުގެ ތެރޭގައި. ނުސީދާ ޑިމޮކްރަސީތަކުގައި އިންތިޚާބުކުރެވޭ ވެރީންނަކީ އަޞްލުގައި ރައްޔިތުންގެ ފަރާތުން ވެރިކަން ކުރަން ހަވާލުކުރެވޭ މަންދޫބުންތަކެއް.\nޝަރުޢީ ވެރިޔަކު ﷲ`އަށް އުރެދުމަށް އަމުރުނުކުރާހާ ހިނދަކު ކޮންމެ ކަމެއްގައިމެ އޭނާއަށް ކިޔަމަންތެރިވުން ޝަރުޢުވެގެންވޭ. އަދި އޭނާއަށް ހިފައިފައިވާ ބައިޢަތު ބާޠިލްނުކުރެވޭނެ. އޭނާއާއި ދެކޮޅަށް ނުކުތުމާއި ފާޅުގައި ފާޑުކިޔުމަކީ ހުއްދަކަންކަމެއް ނޫން. ދެކޮޅަށް ނުކުތުން ހުއްދަވަނީ ސާފު ކުފުރު ފެނުމުން.\nވެރިމީހާ އާއި މެދު ގިނަ ބަޔަކު ހިތްހަމަ ނުޖެހޭ ނަމަ، އޭނާގެ ވެރިކަން ބާޠިލްކޮށް، ވެރިކަމަށް އެހެން މީހަކު ގެނެވިދާނެ. އޭނާއާއި ދެކޮޅަށް ނުކުމެ އަޑުގަދަކުރުމާއި ފާޅުގައި ފާޑުކިޔާ މުޡާހަރާ ކުރުމަކީ ޑިމޮކްރަސީގެ އުޞޫލެވެ.\nޝަރުޢީ ސަބަބަކާއި ހުރެ މެނުވީ ނުވަތަ މަރުވުމުން މެނުވީ ވެރިމީހާ ބަދަލުކުރުމަކީ އޮންނަ ކަމެއް ނޫން.\nކަނޑައެޅިފައިވާ މުއްދަތުގައި ނުވަތަ ގިނަބަޔަކު ބޭނުންވެއްޖެނަމަ ވެރިމީހާ އަވަސް އަވަހަށް ބަދަލުކުރުމަކީ ޑިމޮކްރަސީގެ އުޞޫލެއް\nކުރީގައި ހުރި ވެރިމީހާ މަރުވުމުން ނުވަތަ ޝަރުޢީ ސަބަބަކާއި ހުރެ އެހެން ވެރިޔަކު ޢައްޔަން ކުރާނަމަ އަހުލުލް ހަލް ވަލް ޢަޤްދު ނުވަތަ ކަމުވޮށިގެންވާ މީހުން ކަނޑައަޅާ މީހެއް ވެރިކަމަށް އައްޔަން ކުރެވޭނެއެވެ. އެއީ ހުރިހާ މުސްލިމުންގެ އިޚްތިޔާރު ކަމުގައިވުން ލާޒިމެއް ނޫނެވެ. އޭގެ ތެރޭގައި މޮޔައިންނާއި ކުޑަކުދިންނާއި ކަމަށް އަހުލުވެރި ނުވާ މީހުން ބަސް ކިޔުމުގެ ފުރުޞަތެއް ނުވޭ.\nކުރީގައި ހުރިވެރިމީހާ މަރުވުމުން ނުވަތަ އޭނައާއި މެދު ހިތްހަމަނުޖެހިގެން ނުވަތަ އެހެންވެސް ސަބަބަކާއި ހުރެ އެހެން ވެރިޔަކު އައްޔަން ކުރާނަމަ އެންމެން ވޯޓް ލައިގެން، ގިނަ މީހުން ބޭނުންވާ ވެރިޔަކު ކަނޑައެޅެއެވެ. އޭގެ ތެރޭގައި މޮޔައިންނާއި ދީނީ ގޮތުން އެމީހުން އަމިއްލައަށް އެއްވެސް ކަމެއް ކުރުން ހުއްދަ ނުވާ މީހުންނާއި، ފާފަވެރީންނާއި ފާސިޤުންގެ ބަސްވެސް ބަލައިގަނެވޭ.\nއަމިއްލައަށް މަޤާމުތަކާއި ވެރިކަމާއި މަސްއޫލިއްޔަތުތަކަށް އެކަށީގެންވާ ކަމަށް ދަޢުވާކުރުމާއި އެކަމަށް އެދި ވަކާލާތުކުރުމަކީ ދީނީ ގޮތުން ޢައިބެއްގެ އިތުރުން، އެމީހުން އެކަމަށް އެކަށީގެންނުވާ ކަމުގެ ދަލީލެއް. އަމިއްލަނަފްސަށާއި އެހެން މީހުންނަށް ފާޅުގައި ޘަނާކިޔުމަކީ ހުއްދަކަމެއް ނޫން.\nއިންތިޚާބުވުމަށް އެދޭ ފަރާތް އަމިއްލަ ނަފުސު ނުވަތަ އިންތިޚާބުކުރަން އުޅޭ ފަރާތުގެ މޮޅުވާހަކައާއި އެކަމަށް އެކަށީގެންވާ ކަމަށާއި، ދޮގު ވާހަކަތައް ދައްކާ، ހުވަފެންތައް ދައްކައި، އަމިއްލަ ނަފްސަށް ޘަނާކިޔައިގެންވެސް ވެރިކަން ހޯދުމަށް މަސައްކަތްކުރެވޭ. އެއީ ޢައިބެއް ނޫން.\nމަޝްވަރާކުރުން ނުވަތަ ޝޫރާ އަކީ ނައްޞެއް ނެތް ނުވަތަ ޞަރީޙަ ނައްޞެއް އައިސްފައިނުވާ ކަމެއްގައި ނުވަތަ ތަފާތު ނައްޞުތައް އައިސްފައިވާ މައްސަލައެއްގައި ﷲ` ގެ ދީނުގެ އަޞްލުތަކާއި ޤަވާޢިދުތަކާއި އެއްގޮތަށް، ﷲ` ރުހިވޮޑިގަންނަވާ ގޮތާއި އަދި ޙައްޤުގޮތާއި ޢަމަލުކުރުން އެންމެ ރަނގަޅު ގޮތް ހޯދަން ކުރެވޭ މަޝްވަރާތަކެއް.\nޤާނޫނު ހަދާ މަޖިލިސްތަކުގައި ކުރެވޭ ބަހުސްތަކަކީ ކޮޅު ގަދަކޮށް ގިނަ ބަޔަކު އެރައުޔަކަށް ޖަމަޢަކުރުމަށް ކުރެވޭ ބަހުސްތަކެއް. އޭގެ ބޭނުމަކީ އެންމެ ގިނަބަޔަކު ބޭނުންވާ ގޮތަކަށް ޤާނޫނު ހެދުން. އެއީ އެއްވެސް ޙާލެއްގައި ﷲ` ގެ ދީނުގައި ޙައްޤުވެގެންވާ ގޮތް ދެނެގަތުމަށް ނުވަތަ ޙައްޤުގޮތަށް ވާޞިލްކުރުމަށް ދެކެވޭ ވާހަކަތަކެއް ނޫން.\nދީނާއި މުސްލިމުންގެ ބޮޑެތި ކަންކަމުގައި މަޝްވަރާކުރެވޭނީ އިސްލާމީ ޝަރީޢަތުގެ ޢިލްމު ލިބިގެންވާ ޢިލްމުވެރިންނާއި އެކަންކަމާއި ގުޅޭ ފަންނީ ތަޖުރިބާ ކާރު ތަޢުލީމީ މުސްލިމުންނާއި. އެބަހީ ޝަރުޢީ ޢިލްމާއި ދުނިޔެވީ ޢިލްމާއި ތަޖުރިބާތަކުގެ އަލީގައި މަޝްވަރާކުރެވުމެވެ.\nޤާނޫނު ހަދާ މީހުންނަކީ ވަކި ޝަރުތެއް ހުރުން ލާޒިމް މީހެއް ނޫނެވެ. އެގޮތުން މޮޔައިން، ޖާހިލުން، އަދި ކުށްވެރިންނާއި ފާފަވެރީންނާއި މުރުތައްދުންވެސް އެކަމުގައި ބައިވެރިވެވިދާނެއެވެ. ނުވަތަ އެމީހުންގެ އުނި ސިކުނޑިން ކަނޑައަޅާފައިވާ ޝަރުޠުތަކެއް ފުރިހަމަވާ ބަޔަކަށް އެކަން ކުރެވިދާނެއެވެ.\nދީނުގައި ކަނޑައެޅިފައިވާ ޙުކުމެއް ބަދަލުކުރުމަށް ނުވަތަ އެފަދަ ކަމަކާއި އެއްގޮތަށް ޢަމަލުނުކުރުމަށް ބޭނުންވެގެން އެގޮތުށް މަޝްވަރާއެއް ނުކުރެވޭނެ. ދީނުގައި ކަނޑައެޅިފައިނުވާ ކަންކަމުގައި އަދި މުސްލިމުންގެ މަޞްލަޙަތާއި ގުޅޭ ހުރިހާ ކަމެއްގައިމެ މަޝްވަރާކުރުން ޝަރުޢުވެގެންވޭ.\nމަޝްވަރާގެ ނަމުގައި ހުރިހާ ކަމެއްގައި ބަހުސްކޮށް ގިނަ ބަޔަކު ބޭނުންވާ ގޮތަކަށް ކަން ނިންމުމަށް ވާހަކަދައްކާ. އެއީ ދީނުގައި ކަނޑައެޅިފައިވާ ޞަރީޙަކަންކަމާއި ދެކޮޅަށް ވިޔަސްމެއެވެ. އެއީ އޭރަކު ތިބި މީހުންނަށް ޤަބޫލުކުރެވޭ، އެބައެއްގެ ހަވާ ނަފްސު ގޮވާލާ ގޮތަކަށް އެކަންކަން ކުރުމަށް ދެކެވޭ ވާހަކަތަކެއް.\nދީނީ ނައްޞަކާއި ޚިލާފުނުވާ ކަމެއްނަމަ، މަޝްވަރާކުރެވުނު ގޮތަކާއި ޚިލާފަށް ވެރިމީހާ ޢަމަލުކުރަން ނިންމިނަމަވެސް އެކަމަށް ކިޔަމަންތެރިވާންޖެހޭނެ. އެއީ ވޯޓުލައިގެން ވެރިމީހާގެ މައްޗަށް ލާޒިމުކުރެވޭނެ ކަމެއް ނޫން.\nޤާނޫނު ހަދާ މަޖިލީހުން ކަމެއް ނިންމައިފި ނަމަ އެއްވެސް މީހަކަށް އެކަމާއި ދެކޮޅު ހެދުމެއް ނުވޭ. އެއީ ވެރިމީހާ ކަމުގައިވީނަމަވެސް. އެކަން ބަދަލުކުރަން ބޭނުންވާނަމަ ގިނަބަޔެއްގެ ތާއިދު އަލުން ހޯދާ ޤާނޫނު ބަދަލުކުރަން ޖެހޭ.\nﷲ` ގެ ޙުކުމްފުޅާއި ނިޔާފުޅާއި އެއްގޮތަށް ޙުކުމްކުރުން ވާޖިބުވުން.\nއެނިޡާމުގެ ޤާނޫނއަސާސީ އާއި ޚިލާފަށްވެސް ޙުކުމް ކުރެވޭ. އެއީ ހެދިފައިވާ ޤާނޫނުތައް ބާޠިލްކުރުމާއި ވެރިކަން ބާޠިލްކުރުމާއި އެހުރިހާ ގޮތަކަށް.\nއެއްވެސް ފަރުދަކަށް އެހެން ފަރުދެއްގެ މައްޗަށް އެއްވެސް އިމްތިޔާޒެއް ލިބިފައިނުވޭ. އެންމެންނަކީވެސް އެއްދަރަޖައެއްގެ ބައެއް.\nޤާނޫނު ހަދާ ބަޔަކު ޤާނޫނީ ގޮތުން ދޭ އިމްތިޔާޒުތަކެއް ވަކި ބަޔަކަށް ލިބުން.\nބައިބައިވުން އުފެދޭ ހުރިހާ ކަމެއް ނަހީކުރެވިފައިވުން. އިސްލާމީ ޢަޤީދާއަކީ އެކައްޗެއް ކަމުގައިވުމުން ތަފާތުވާން ފުރުޞަތެއް ނެތް. ކަމެއްގައި ޢަމަލުކުރަންޖެހޭ ގޮތާއި މެދު ހިޔާލު ތަފާތުވުމަކީ ވަކިވެގަތުމަށް އޮތް ސަބަބެއް ނޫން. ތަފާތު ފިކުރުތަކާއި އެއްގޮތަށް އަދި ސިޔާސީ ދަހިވެތިކަމަށް ބައިބައިވުމަކީ ހުއްދަ ކަމެއް ނޫން\nކޮޅު ގަދަކުރުމާއި ވެރިކަން ހޯދުމަށާއި ސިޔާސީ ގޮތުން ބައިބައިވެ، ތަފާތުވެ، ޢަމަލުކުރަންވީ ގޮތާއި މެދު ކޯޅޭ ސިޔާސީ ޕާޓީތަކާއި ފިކުރުތައް އޮތުމަކީ ޑިމޮކްރަސީގެ ނިޡާމްގެ އަޞްލެއް\nއަންހެނުންނާއި ކުޑަކުދީންނާއި މޮޔައިންނާއި ފާސިޤުންނާއި މުރުތައްދުންނަށް ވެރިކަމަކަށް ނާދެވޭނެ.\nޤާނޫނޫގައި ކަނޑައެޅިފައިވާ އުޞޫލުގެ މަތީން އަންހެނަކަށް ވިޔަސް ފާސިޤަކަށްވިޔަސް މުރުތައްދަކަށްވިޔަސް ނުވަތަ ކުޑަކުއްޖަކަށްވެސް ވެރިކަމަށް އާދެވިދާނެ.\nއިސްލާމްދީނާއި އެއްގޮތަށް ވެރިކަންކުރުމާއި އެއިލާހުގެ ޙުކުމްފުޅާއި އެއްގޮތަށް ޙުކުމްކުރުމަކީ ﷲ` އެއްކައުވަންތަކުރުމުގެ ތެރެއިން ހިމެނޭ ކަންކަން. ﷲ` ގެ އިސްމަފުޅުތައް ކަމުގައިވާ އަލްޙަކީމް، އަލްޙާކިމް، އަލްޙަކަމް، މިއިސްމަފުޅުތަކުގައި އެއްކައުވަންތަކުރެވޭނީ އެއިލާހުގެ އަމުރުތަކާއި ނަހީތަކާއި އެއްގޮތަށް ވެރިކަންކުރެވި ޙުކުމްކުރެވިގެންނެވެ. އެކަން ނުކުރުމަކީ ޠާޣޫތަށް ޙުކުމްކުރުން.\nޑިމޮކްރަސީއަކީ ފާޅުގައި ހަވާ ނަފްސަށް ކިޔަމަންވެވޭ، އަދި ކިޔަމަންތެރިވުމަށް ގޮވާލާ ނިޡާމެއް. މިނިޡާމާއި އެއްގޮތަށް ވެރިކަން ކުރުމަކީ އަމިއްލަ ހަވާ ނަފްސަށް އަޅުކަން ކުރުން އެކުލެވޭ ކަމެއް. އެއީ ޠާޣޫތަށް ޙުކުމްކުރުމެވެ. އެކަން ކުރުމަކީ ކާފަރުވާ ކަމެއް. އަދި ﷲ`ގެ އެއްކައުވަންތަކަމުގައި އަދި އެއިލާހުގެ އިސްމަފުޅުތަކުގައި ޝިރުކުކުރުން.\nމިފާހަގަ ކުރެވުނީ ބައެއް ތަފާތުތަކެކެވެ. ﷲ` ގެ ރަޙްމަތުން ބުއްދި ސަލާމަތުން ހުރި އަޅަކަށް ޑިމޮކްރަސީ އާއި އިސްލާމްދީނާއި ހުރި ތަފާތުތައް ސާފުވާނެއެވެ.\nއިސްވެދިޔަ ތާވަލުގައި ބަޔާންކުރެވުނު ފަދައިން، ﷲ` ގެ އިސްމަފުޅުތަކާއި ސިފަފުޅުތަކުގެ ތެރެއިންވާ އަލްޙަކަމް، އަލްޙަކީމް އަދި އަލްޙާކިމް، މިއިސްމަފުޅުތަކުގައި ﷲ ` އެއްކައުވަންތަކުރަން އެދޭ ނަމަ ﷲ` ގެ ބިމުގައި އެއިލާހު ބާވާލެއްވި ދީނާއި އެއްގޮތަށް ޙުކުމްކުރަން ވާޖިބުވެއެވެ. އެއާއި އެއްގޮތަށް ޙުކުމް ނުކޮށްފިމީހަކު ﷲ` ގެ ވަޙީބަސްފުޅުގައިވާފަދައިން ކާފަރުވެއެވެ. އަދި އެއިލާހުގެ ޙުކުމްތަކުގެ މައްޗަށް ޙުކުމް ހަދައިފި ކަމުގައި ވާނަމަ ޝިރުކުކުރީއެވެ.\nﷲ`ގެ ދީނާއިގެން ނަބީ؛ ފޮނުއްވުމުގެ ކުރީންވެސް ޑިމޮކްރަސީއަކީ އުފެދިފައިވާ ނިޡާމެކެވެ. އެނިޡާމަކީ އަހުރެމެން އުޅެން ރަނގަޅު ނިޡާމެއް ކަމުގައި ވީނަމަ، އަހުރެމެންގެ ދީނުގެ ބައެއް ކަމުގައި އެކަންވީހެވެ. އެގޮތަށް އެކަން ވެފައެއް ނެތެވެ. މީގެ އިތުރުން އަހުރެމެންގެ ދީނުގެ ވަރަށް ގިނަ ޢަޤީދާތަކާއި އުޞޫލުތަކާއި ޚިލާފުވުމުގެ ސަބަބުން އެނިޡާމަކީ އިސްލާމްކަމުގެ ދާއިރާގައި ފުރުސަތެއް ލިބިފައިނުވާ ޖާހިލީ ކާފަރު ޝިރުކު އެކުލެވިގެންވާ ނިޡާމެކެވެ. އެނިޡާމުގެ އުޞޫލުތަކަށް ބެލުމުން އެކަނިވެސް ޑިމޮކްރަސީ އަކީ އިސްލާމް ދީނާއި ފުށުއަރާ ނިޡާމެއްކަން ފާހަގަވެއެވެ. ވައްތަރު ކަންކަން ހުރިކަމަށް ބައެއް މީހުންނަށް ހީވިޔަސް، އޭގެ މަޤްޞަދާއި އަޞްލުތަކަށް ބަލައިލުމުން ފެނިގެންދަނީ އުޑާއި ބިމާ ހުރި ތަފާތު ފަދަ ތަފާތުތަކެކެވެ. ފަހެ ﷲ` އެއްކައުވަންތަ ކުރުމާއި ޝިރުކުކުރުމުގެ ތަފާތަކީ ކުޑަ ކަމެއް ހެއްޔެވެ؟\nޑިމޮކްރަސީ ނިޡާމަކީ އެއްވެސް ޢިލްމެއްގެ މައްޗަށް ބިނާވެގެންވާ ނިޡާމެއް ނޫނެވެ. އެމަގުގައި ހިފައިގެން ތިބި މީހުން ތަބަޢަވަނީ އެމީހުންނަށް ހީވާ ހީވުމަކަށެވެ. އަދި އެނިޡާމުގެ އަޞްލު ބިނާވެފައިވަނީ ގިނަބަޔަކު ދެކޭ ގޮތަކީ އެންމެ ރަނގަޅުވާނެ ގޮތް ކަމަށް ބަލައިގެންނެވެ. އެހެނަސް އެއީ ކުށް ހީއެކެވެ. ޢާލަމްތައް ޚަލްޤުކުރެއްވި މަތިވެރި ﷲ` ވަޙީކުރައްވަނީ މިފަދައިންނެވެ :\n[وَإِن تُطِعْ أَكْثَرَ مَن فِي الْأَرْضِ يُضِلُّوكَ عَن سَبِيلِ اللَّهِ إِن يَتَّبِعُونَ إِلَّا الظَّنَّ وَإِنْ هُمْ إِلَّا يَخْرُصُونَ]\n[އަދި ތިބާ ބިމުގައި ތިބި ގިނަމީހުންނަށް ތަބަޢަވެއްޖެނަމަ އެމީހުން ތިބާ ﷲ ގެ މަގުން، މަގު ފުރައްދާނެއެވެ. އެމީހުން ތަބަޢަވާކަމުގައިވަނީ ހަމައެކަނި އެމީހުންގެ ހީތަކަށެވެ. އަދި އެމީހުން ދޮގު ހަދާ\nބައެއްކަމުގައި މެނުވީ ނުވެއެވެ.](އަލްއަންޢާމް:116)\nއެބަހީ ޤާނޫނު ހެދުމުގެ ބާރާއި، އިދާރީ އަދި ސަރުކާރީ ބާރާއި، ޢަދުލުއިންސާފު ޤާއިމްކުރުމުގެ ބާރު، މިބާރުތައް އެއްބާރުން އަނެއްބާރާއި ވަކިވެ މުސްތަޤިއްލުވުމެވެ.\nސީދާ ޑިމޮކްރަސީ ނިޡާމުގައި ދަޥްލަތުގެ ވެރިޔާގެ ގޮތުގައި ހުންނަ މީހާއަކީ ރަމްޒީމީހެކެވެ. އަދި ޤާނޫނުތައް ހަދާނީ ސީދާ ރައްޔިތުންގެ ރުހުމާއި އެކުއެވެ. ރިޔާސީ ނިޡާމެއްގައި ވެރިޔާއަކީ ދަޥްލަތުގެ ވެރިޔާގެ އިތުރުން ސަރުކާރުގެ ވެސް ވެރިޔާއެވެ. އޭނާ ބޭނުންބަޔަކު ސަރުކާރުގެ އިސް މަޤާމްތަކަށް ޢައްޔަނު ކުރެއެވެ. އަދި ޤާނޫނުތައް ހަދާނީ ޤާނޫނުހަދާ ބާރު ނުވަތަ މަޖްލީހަށް އިންތިޚާބުކުރެވޭ މަންދޫބުންގެ ވޯޓުންނެވެ. ޤާނޫނު އަސާސީއެއްގައި ކަނޑައަޅާފައިވާ ގޮތުގެ މަތީން ވެރިޔާއަށް ޤާނޫނުތައް ތަޞްދީޤުކުރުމާއި ނުކުރުމާއި ކަންކަން ނިންމުމުގެ ބާރެއް ލިބިފައިވެއެވެ. މިއާއި ޚިލާފަށް ބަރުލަމާނީ ނިޡާމުގައި ދަޥްލަތުގެ ވެރިޔާއަކީ ސަރުކާރުގެ ވެރިޔާއެއް ނޫނެވެ. އަދި ސަރުކާރު އެކުލަވާލާނީ މަޖްލީހުގެ މެޖޯރިޓީއާއި އެއްގޮތަށެވެ. ސަރުކާރުގެ އިސްމަޤާމުތަކުގައި ތިބޭ މިނިސްޓަރުންނަކީ މަޖްލީހުގެ މެންބަރުންނަށްވުން ލާޒިމުވެއެވެ. ޤާނޫނުތައް ހުށަހަޅާނީ ސަރުކާރުގެ ފަރާތުންނެވެ. މިއީ މިތިން ނިޡާމުގެ ބައެއް ތަފާތުތަކެވެ. ސީދާ ޑިމޮކްރަސީއެއް އޮންނަ އެއް ޤައުމަކީ ސްވިޒަރލޭންޑެވެ. ބަރުލަމާނީ ޑިމޮކްރަސީއެއްގެ މިޘާލަކީ އިނގިރޭސިވިލާތެވެ. ދިވެހިރާއްޖޭގައި އޮންނަނީ ރިޔާސީ ނިޡާމުގެ ޑިމޮކްރަސީއެކެވެ. އެއީ އެމެރިކާގައިވެސް އޮންނަފަދައިންނެވެ.


Raees R.Meedhoo Ah Vadaigenfi - Vaguthu\nރައީސް ރ.މީދޫއަށް ވަޑައިގެންފި\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މާޅޮސްމަޑުލު އުތުރުބުރި ދެރަށަކަށް ކުރައްވާ ދަތުރުފުޅެއްގައި އެ އަތޮޅު މީދޫއަށް މިއަދު ވަޑައިގެންފިއެވެ.\nރައީސުލްޖުމްހޫރިއްޔާ މީދޫއަށް ވަޑައިގެންނެވުމުން އެރަށުން އެމަނިކުފާނަށް ވަނީ ހޫނު މަރުޙަބާއެއް ދަންނަވާފައި ކަމަށް ރައީސް އޮފީހުން ވިދާޅުވިއެވެ. ރައީސް ޞާލިހްގެ މިދަތުރުފުޅުގައި މީދޫ ކައުންސިލާއި އެރަށުގެ މުޢައްސަސާތަކުގެ އިސްވެރިންނާ ބައްދަލުކުރައްވައި މަޝްވަރާކުރެއްވުމަށް ހަމަޖެހިފައިވެއެވެ.\nމީދޫއަށްފަހު ރައީސް ޞާލިހްގެ މިދަތުރުފުޅުގައި ދެން ވަޑައިގެންނެވުމަށް ހަމަޖެހިފައި ވަނީ ރ. އަލިފުށްޓަށެވެ. ރައީސް އަލިފުށްޓަށް ކުރައްވާ މި ޒިޔާރަތުގައި އެރަށުގެ ކައުންސިލާއި މުޢައްސަސާތަކުގެ އިސްވެރިންނާ ބައްދަލުކުރައްވައި މަޝްވަރާކުރެއްވުމަށް ހަމަޖެހިފައިވެއެވެ. އަދި ރ. އަތޮޅުގެ އަތޮޅު ކައުންސިލަރުންނާ ބައްދަލުކުރައްވައި މަޝްވަރާކުރެއްވުމަށްވެސް ހަމަޖެހިފައިވެއެވެ.\nއަލިފުށްޓަށް ރައީސް ކުރައްވާ މިދަތުރުފުޅުގައި އެރަށު ސްކޫލަށް 50 އަހަރު ފުރޭ ރަންޔޫބީލް މުނާޞަބާ ފާހަގަކުރުމަށް ބާއްވާ ޖަލްސާގައި ބައިވެރިވެ ވަޑައިގެންނެވުމަށް ވެސް ހަމަޖެހިފައިވާ ކަމަށް ރައީސް އޮފީހުން މައުލޫމާތު ދެއްވައެވެ.\n2020އަކީ ތިލަދުންމައްޗަށް ތަރައްގީ އަންނާނެ އަހަރެއް: ރައީސް\nސެޕްޓެމްބަރު 11, 2019 12:27\nތިރަށަށް އަރާފަ ސިއްސައިގެން ނުދޭތަ؟\nސެޕްޓެމްބަރު 11, 2019 13:32\nސިއްސައިގެން ދާން އެރަށުގަ ބޮން ގޮއްވަނީތަ؟؟؟؟\nމުޅި ގައުމު އެލާޓުގަ. ރައީސް މީހާއަށް ވާކަމެއްނޫން. މިއީ އަޅެ ކީއްކުރަން ބޮޑު މުސާރަދީފަ ރައްޔިތުންގެ ފައިސާއިން އިސްރާފު ކުރަން ހުރި މީހެއް؟\nސެޕްޓެމްބަރު 11, 2019 13:35\nބޭރުގައމުތަކަށާއި ރާއްޖެތެރެއަށް ދަތުރުކުރުންފިޔައވައި އެހެންކަމެއް މިރައީސަށް ނުކުރެވޭ، ގައުމަށްބޭނުންވާ އެއްމެއަސާސީ ތަރައްގީއެއްވެސް ކުރެވޭތަނެއްނުފެނޭ، ގައެމުއްހިންގާނެ ގާބިލުކަމާއި ޙިކުމަތްތެރިކަންނެތީމަ އިސްތިއުފާދީފަ ދުރަށްދޭ، މަކަރާއި ރިޝްވަތުގެ ޖަރީމާއިން ރައީސުކަމަށް އަރާފަހުރެވެސް ގައުމަށްފައިދާވާނެކަމެއް ކޮށްދެންޏާވެސް ރަނގަޅު،


Happy market in Promotion fihaara eh hulhuvaifi - AO News\n“ހެޕީމާކެޓް ޕްރޮމޯޝަން ޝޮޕް”ގެ ނަމުގައި ހެޕީ މާކެޓް ޕްރޮމޯޝަން އައިޓަމްތަކަށް ހާއްސަ ފިހާރައެއް މާލޭގައި ހުޅުވައިފި އެވެ.\nހެޕީމާކެޓުން ސްޕެޝަލް އޮފާގެ ދަށުން މިވަގުތު ލިބެންހުރި ހުރިހާ މުދަލެއްގެ އިތުރުން، އެ ކުންފުނިން ރާއްޖެ އެތެރެކޮށް ވިއްކާ ހުރިހާ ބްރޭންޑެއްގެ މުދަލެއް ވެސް މިހާރު މި ފިހާރައިން ލިބެން ހުންނާނެކަމަށް ހެޕީމާކެޓުންވަނީ ބުނެފައެވެ. މި ފިހާރަ ހުންނާނީ އަލިކިލެގެފާނު މަގުގައި ކުރީގެ “ޓައިމް ޒޯން” ކުރިމައްޗަށްވާ ގޮތަށް ހުންނަ ހެޕީމާކެޓް ގުދަނާއި ޖެހިގެނެވެ.\nހެޕީ މާކެޓުން ބުނީ މި ފިހާރަ ހުޅުވުމުގެ މައިގަނޑު މަގްސަދަކީ ހެޕީ މާކެޓުން ވިއްކާ އުފެއްދުންތަކުގެ ރަހަ ބަލައިލުމާއި އެ ތަކެތި ކައިރިން ތަޖުރިބާ ކޮށްލުމުގެ ފުރުސަތު ހޯދައިދިނުމާއެކު ޑިސްކައުންޓް އަގުތަކުގައި ވިއްކާ ހުރިހާ މުދަލެއް ފަސޭހަކަމާ އެކު އާންމުންނަށް ގަނެވޭނެގޮތް ހެދުންކަމަށެވެ.\nފިހާރަ ހުޅުވުމާ ގުޅިގެން، ހެޕީ މާކެޓުން މި ފިހާރައިން ވިއްކާ ގިނަ ޕްރިމިއަމް އުފެއްދުންތަކުގެ އަގު ހެޔޮކޮށްފައިވާއިރު ހާއްސަކޮށް ފިނިކުރި ގިނަ ބާވަތެއްގެ މުދަލުގެ އަގުވަނީ ވަރަށް ބޮޑަށް ހެޔޮކޮށްފައެވެ. މި ގޮތުން ހެޕީމާކެޓް ސްޕެޝަލް އޮފާގެ ދަށުން ބީފްކަޓް، މަޓަން ކިއުބް، ލޭމް ކަޓް، ބަރައުން އެގްގެ އިތުރުން މޮޒޮރެލާ ޗީޒް، ޝެޑާ އަދި ޝީޒްކްރީމް ލިބެން ހުންނާނެއެވެ. އަދި ސްޕެޝަލް އޮފާ ބަންޑަލްގެ ދަށުން ފަސް ކޭހަށްވުރެ ގިނައިން ނެގީމަ ހެޕީޑޭ،ސެންރެމޯ ޕާސްތާ، އޯލްޑަ ބާގާ މިލްކް އަދި ލޯފެޓް މިލްކް ލިބޭނެއެވެ.\nހެޕީމާކެޓް ޕްރޮމޯޝަން ފިހާރަ ހުޅުވާފައި ހުންނާނީ ހުކުރު ދުވަސް ފިޔަވައި ކޮންމެ ދުވަހަކު ހެނދުނު 9:00 އިން މެންދުރު 12:00 އަށް އަދި މެންދުރު ފަހު 2:00 އިން ހަވީރު 6:00 އަށެވެ.\nހެޕީ މާކެޓްހެޕީ މާކެޓް ޕްރޮމޯޝަން ފިހާރަ\nއައްޑޫ ހޮސްޕިޓަލަށް ފޭސް ޝިލްޑް ބޭނުން ނުވާތީ އެ ސާމާން ކުޅުދުށްފުއްޓަށް\nއައްޑޫގެ ޕޮލިސް ޗެކް ޕޯސްޓްތަކަށް ހެޕީ މާކެޓުން ފެނާއި ކަދުރު ހަދިޔާކޮށްފި


Thin Khanun fahathah jehssumahfahu thariakah vee Ayushman\nތިން ޚާނުން ފަހަތަށް ލުމަށްފަހު އަހަރުގެ ތަރިއަކަށް އަޔުޝްމާން\nއަންދާދުންގެ މަންޒަރެއް-- ފޮޓޯ: ދަ އިންޑިއަން އެކްސްޕްރެސް\nމިއަހަރު ވެގެންދިޔައީ ބޮލީވުޑްގެ ތަރި އަޔުޝްމާން ކުރާނާ އަށް ވަރަށް ކާމިޔާބު އަހަރަކަށެވެ. އަޔުޝްމާން ކުޅުނު ތަފާތު ދެ ފިލްމު ވެސް ބޮކްސް އޮފީހުގައި ވިދާލީ ހީނުކުރާހާ ވެސް އުހުގަ އެވެ. "އަންދާދުން" އާއި "ބަދާއީހޯ" ވެގެން ދިޔައީ މިއަހަރުގެ އެންމެ މަގުބޫލު ފިލްމު ތަކުގެ ލިސްޓުގައި ހިމެނުނު ދެ ފިލްމަށެވެ މީގެ ތެރެއިން "އަންދާދުން" އަށް ލިބުނު ތަރުހީބާއެކު މިއަހަރުގެ "ސްޓާ އޮފް ދަ އިޔާ" ގެ ޝަރަފު ވެސް ލިބުނީ އަޔުޝްމާން އަށެވެ.\nއަޔުޝްމާންގެ "އަންދާދުން" އަކީ އެންމެ މޮލު ފިލްމުކަމަށް އިންޓަނެޓް މޫވީ ޑާޓާ ބޭސް (އައިއެމްޑީބީ) އިން ވަނީ ޔަގީން ކޮށްދީފަ އެވެ. މި ފިލްމުގެ ކާމިޔާބާ ބެހޭގޮތުން، އިންޑިއާގެ ނޫސް "ހިންދުސްތާން ޓައިމްސް" އަށް ދިން އިންޓަވިއުއެއްގައި އަޔުޝްމާން އާ ސުވާލު ކުރުމުން ބުނީ، މި ފިލްމު ކުޅުނީ ހިންދީ ސިނަމާއަށް ދެވޭ ލޯތްބެއްގެ ބޮޑު ކަމުން ކަމަށެވެ.\nއަދި މި ފިލްމުގެ ނެރޭޝަން އަޑު އެހުމަށްފަހު މި ފިލްމަކީ އޭނާއަށް ކުޅުމުގެ ފުރުސަތު ލިބިއްޖެ ކަމުގައިވާނަމަ، ތަފާތު ފާޑު ކިޔުން އަމާޒު ވާނެ ފިލްމެއް ކަމަށް ކަމަށް ވެސް އޭނާ ބުންޏެބެ. އޭނާ އަދި ބުނީ މީގެ ކުރިން ދުވަހަކުވެސް ފިލްމު ޕްރޮޑިއުސަރެއް ކައިރީ ފިލްމެއް ކުޅުމުގެ ފުރުސަތަށް އަމިއްލަ އަށް ނާހާ ކަމަށެވެ.\nފިލްމުގެ ލީޑު ތަރިން، ރާދިކާ، އަޔުޝްމާން އަދި ތައްބޫ-- ފޮޓޯ: ޑީއެންއޭ އިންޑިއާ\nއަޔުޝްމާން އަކީ ބޮލީވުޑްގައި ވޭތުވެދިޔަ ހަ އަހަރު މަސައްކަތް ކޮށްފައިވާ ތަރި އެކެވެ. އޭނާ ކުޅުނު ގިނަ ފިލްމުތައް ބޮކްސް އޮފީސް ޗާޓުގައި ލައްވާނުލި އިރު، މިހާތަނަށް ކުޅެފައިވާ ގިނަ ފިލްމުތަކަށް، މި ފިލުމަށް ލިބުނު ތަރުހީބާ ގާތް ކުރާ ވަރަށް ވެސް ނުލިބެ އެވެ. ސްކްރީނުގެ ކުރިމަތިން ފެނުމުގެ އިތުރުން ގިނަ ފިލްމުތަކަކަށް ލަވަވެސް ވަނީ ކިޔައިދީފަ އެވެ.\nމިއަހަރުގެ އޮކްޓޯބަރުގައި ރިލީޒް ކުރި، "އަންދާދުން" އަކީ ލޯ އަނދިރި ކަމަށް ހެދިގެން އުޅޭ މީހެއްގެ ދިރިއުޅުމުގައި ދިމާވާ ތަފާތު ތަޖުރިބާތަކެއް ދައްކުވައިދޭ، މަޖާ ބިރުވެރި ޖޯންރާއެއްގެ ފިލްމެކެވެ. މި ފިލްމުގައި އަޔުޝްމާން އާއެކު ތައްބޫ އަދި ރާދިކާ އާޕްތޭ ލީޑުން ފެނުނެވެ.\nބޮލީވުޑްގެ އެންމެ މަގުބޫލު ތިން ޚާނުން ފަހަތަށް ޖައްސާލާ ހިންދީ ސިނަމާގެ އެންމެ ކުރީގައި އަޔުޝްމާން ފައިވަރުގަދަ ކޮށްލުން ވެގެން ދިޔައީ، އޭ ލިސްޓު ތަރިންނަށް ކުރި މަލާމާތަކަށެވެ.\nއަޔުޝްމާންގެ ހަށިގަނޑަށް ބޮޑު ބަދަލެއް ގެންނަނީ\n"ގުލާބޯ ސިޓާބޯ"އަށް އަޔުޝްމާން އެއްބަސްވީ ޕާޓީއަކުން\n"ގުލާބޯ ސިޓާބޯ" އެމެޒޯން ޕްރައިމް ވީޑިއޯއަށް\nއަލުން ފިލްމު ކުޅެން ފަށަން ތައްޔާރު: ޖެނީލިއާ\nސެލޫނަކުން ތިން މީހަކު ހައްޔަރުކޮށްފި


10 އޯގަސްޓު 20193ކޮމެންޓް\n"ހޫމް ހީވަނީ ބަނޑު ފުރިއަރާހެން. އަނެއްކާ ކޮން އެއްޗެއް ތައްޔާރުކޮށްލަނީ؟" ރިޒާ ހިނިތުންވެލަމުން ޔުމްނާގެ ކޮނޑާ ދިމާއަށް މޫނު ކައިރިކޮށްލިއެވެ. "މީރު އެއްޗެއް އަރުތެރެއަށް ނުލެވޭތާ އެތައް ދުވަހެއް."\n"އޫމް. ދެން ރިޒާ އުޅޭ ގޮތެއް. ތިހާ ކެތްތެރިކަން ކުޑަވާކަށް ނުވާނެ!" ޔުމްނާ ހީލަމުން ކޮނޑު އަރުވައިލިއެވެ. "އެހެންވެތަ އެހައި ލޯބި އަރައިގަނެގެން ތި އުޅެނީ؟"\n"އާނ. އެހެންނު ވާނީ، ދެ ދުވަހަށޭ ކިޔައިފަ ދިޔަ މީހާ ތިޔަ އައީ ދެ ހަފުތާ ފަހުން ވިޔަ. އައި ގޮތަށް އަނެއްކާ ތިބުނީ މިރޭ ފުރަމޭ." ރިޒާ އަނެއްކާ ވެސް ޔުމްނާގެ ކަނދުރައިގައި އޭނާގެ ތުންފަތް ޖައްސައިލިއެވެ.\nޔުމްނާ ހުރީ ޒިންކު ކައިރީގައި ކުކުޅު ކޮށާށެވެ. އޭނާގެ ދިގު، ފަން އިސްތަށީގަނޑުވަނީ ކޮނޑުމައްޗަށް ދޫކޮށްލެވިފައެވެ. ލައިގެން ހުރީ ކުރު ސޯޓަކާއި ގަޔަށްދޫ ކޮނޑުކެނޑިއެކެވެ. ޔުމްނާގެ ފަހަތުގައި ރިޒާ ހުއްޓެވެ. ޔުމުނާގެ ގައިގައި ބައްދާލައިގެންނެވެ.\nނޫކުލައިގެ ކޮނޑު ކެނޑިއަކާއި ކަޅު ކުލައިގެ ކުރު ސޯޓެއްގައި ހުރި އިރު، ރިޒާގެ ފިރިހެންވަންތަ ހަށިގަނޑުގެ ބިޔަކަން ވަޒަންކޮށްލަން ފަސޭހައެވެ. އޭނާގެ މުލައްދަނީގެ މަސްތައް ހުރީ ތަރުތީބުން އުފުލިލައިފައެވެ. ރިޒާގެ ތަނަވަސް ފުޅާ މޭމަތިވަނީ ޔުމްނާގެ ބުރަކަށީގައި ޖައްސާ ބާރުކޮށްލެވިފައެވެ. ރިޒާގެ މޫނުވަނީ ޔުމްނާގެ ކަނދުރާ މައްޗަށް ތިރިކޮށްލެވިފައެވެ. ޔުމްނާގެ އިސްތަށިތައް ރިޒާގެ މޫނާ ސަމާސާ ކުރަމުން ދިޔައެވެ.\n"ކީއްތަ ކުރީ ކޮޓަރީ؟ އަހަރެން ކިހާ އިރަކު ބެލް އަޅަން ޖެހުނު." ޝަކުވާގެ ރާގުގައި ޔުމްނާ ބުނެލިއެވެ.\nޔުމްނާގެ މަސައްކަތް ކުރަމުންދިޔައީ ރިޒާގެ ހަރަކާތްތަކާ ދުރަށް ދިޔުމަށެވެ. ރިޒާގެ ތުންފަތް ޔުމްނާގެ ކަނދުރާގައި ޖެހިލާ ކޮންމެ ފަހަރަކު، ޔުމްނާ ގައިން ހީބިހި ނަގައި ގަނެއެވެ. އޭނާ މަޑުމަޑުން ކޮނޑު އަރުވާލަނީ އެހެންވީމައެވެ.\n"އަހަރެން އުޅުނީ ފާޚާނައިގަ. ފާޚާނާއަށް ވަން އިރަށް ބެލް އަޅަން ފެށީ." ވައި އަޑުން ރިޒާ ބުނެލިއެވެ.\n"މެންދުރު ވެސް ނުކައިތަ ތި ހުރީ؟" ޔުމްނާ އަނެއްކާ ވެސް ސުވާލުކޮށްލިއެވެ.\nޔުމްނާ މޫނު މަތިން ދެ ތިން ރޫ އަރުވާލިއެވެ. އަދި މަޑުމަޑުން ރިޒާގެ މޫނާ ދިމާއަށް ބޯ އަރިކޮށްލިއެވެ. ރިޒާގެ ކޯތާފަތުގައި ޔުމްނާގެ ދަތްދޮޅި ޖެހޭ ވަރަށެވެ.\n"ހެނދުނު ކޮފީއެއް ބުއި ގޮތަށް. ދެން މިރޭ ބޭރަށް ގޮސް ގޮތެއް ހަދައިލަން މި ހުރީ. ނަސީބެއްނު ޔުމް އައިކަން." ރިޒާ ދަތްދޮޅި ޔުމްނާގެ ކޮނޑުގައި ޖައްސައިލިއެވެ. "އަސްލު އަހަރެން ބޭނުމެއް ނޫނޭ ޔުމް ލައްވާ ކައްކާކަށް. ދަތުރެއް ކޮށްފައި އައިސް އަނެއް ދަތުރަށް ފުރުމުގެ ކުރިން ރެސްޓު ކޮށްލަން ވެސް ޖެހޭނެއްނު."\n"އާނ ތިވެސް ތެދެއް. އެކަމަކު ތަންމައްޗަށް ވުރެ މުހިއްމީ ފިރިމީހާގެ ހައި ހޫނުކަން ފިލުވައިދިނުމެއްނު." ޔުމްނާ ހިނިތުންވެލިއެވެ.\nޔުމްނާ އަނެއްކާ ވެސް މޫނު މަތިން ދެތިން ރޫ އަރުވައިލިއެވެ. އޭނާގެ ހިނިތުންވުމުގެ ކުލަވަރު ބަދަލުކޮށްލިއެވެ. ދެ ތުންފަތަށް ގެނައި ބަދަލާއެކު މުޅި މީހާ މޫނުމަތީގެ ކުލަވަރު އެއްކޮށް ބަދަލުވިއެވެ.\n"އާނ! ހައިހޫނުކަން ފިލައިގެން އުޅެވޭނީ ދޯ. މި ޒަމާނުގައި ކޮފީއަކުން ނުފުދޭނެ. އިރުއިރުކޮޅާ ކޮފީ ބުއިމަކުން ހައިހޫނުކަމަށް ބަދަލެއް ނާންނާނެ." ރިޒާގެ ވާހަކައިގެ ރާގު ވެސް ބަދަލުވިއެވެ.\nކުއްލިއަކަށް އެއްޗެއް ވެއްޓުނު އަޑު އިވުނެވެ. ރިޒާ ސިއްސައިގެން ދިޔައެވެ. ޔުމްނާ ވެސް ސިހިފައި ފަހަތް ބަލައިލިއެވެ.\n"ކިޓީ! ރިމޯޓު ވައްޓައިލީ!" ޔުމްނާ ހިނިތުންވެލިއެވެ.\n"އެކަމަކު! ކިޓީ މި އޮތީނު." ރިޒާ ބަލައިލީ ޔުމްނާގެ މޫނަށެވެ.\nމޭޒު ދޮށުގައި އޮތް ބުޅަލަށް ބަލައިލަމުންނެވެ. ރިޒާގެ ނޭވާ އަވަސްވިއެވެ. މަޑުމަޑުން ހިންދިރުވައިލިއެވެ.\n"މޮޅު ވާހަކަ ނުދައްކާ ދެން ތައްޔާރުވެގެން އާދޭ. މިހާރު މި ދެން ތައްޔާރުވަނީ. ރިޒާ އަންނަންވާ އިރަށް ނިންމާލެވޭނެ. އަހަރެން ހުންނާނީ ޕަރާޓާ ވެސް ގެނެސް." ޔުމްނާ އެއް މިޔަކަނުން ހީލިއެވެ.\nރިޒާ އަނެއްކާ ވެސް ޔުމްނާގެ ގައިގައި އޮޅުލައިގަތެވެ. އޭނާގެ މޫނު ޔުމްނާގެ އިސްތަށިގަނޑުގެ ތެރެއަށް ލަމުންނެވެ.\nރިޒާ މަޑުމަޑުން ކޮޓަރިއާ ދިމާއަށް ހިނގައިގަތެވެ. ޔުމްނާ ފަސްއެނބުރި ބަލައިލިއެވެ. ލުއިގޮތަކަށް ހިނިތުން ވެލަމުންނެވެ. މަޑުމަޑުން ދެފަރާތަށް ބޯހޫރައިލިއެވެ.\nރިޒާ ގޮސް ކޮޓަރިއަށް ވަދެ އަވަސް އަވަހަށް ދޮރު ލެއްޕިއެވެ. ކޮޓަރި ތެރެއަށް ނަޒަރު ހިންގައިލިއެވެ. ދެ ފަރާތަށް ބޯ ހޫރައިލަމުން ޗުސް ކަނޑައިލިއެވެ. ރިޒާގެ ލޮލުގައި އަޅައިގަތީ އެނދު ކައިރީގައި އޮތް ޖީންސެވެ. ޖީންސުގެ ކައިރީގައި ހުރި، ދަށުން ލައި އެއްޗެހި ހުއްޓެވެ. ޖެހިގެން އަތްދަބަހެއް ވެއްޓިފައި އޮތެވެ. ރިޒާ އެނދާ ދިމާއަށް ބަލައިލިއެވެ. ބެޑުޝީތު އޮތީ ރޫ ޖެހި ބޮނޑިވެފައެވެ. ގައިގައި ބެޑު ޝީޓުގެ އެއްކޮޅު އޮޅައިލަގެން ސުޒީ އިނެވެ.\n"އަހަރެން ބުނީމެއްނު ޔުމް އައީއޭ. އަވަސްކޮށްލައިގެން މި އެއްޗެހި ނަގައިގެން ފިލޭތޯ އުޅޭށޭ." ރިޒާ ވައި އަޑުން ގަޔަށް ބާރު ލައިފައި ބުނެލިއެވެ. "ކީއްވެތަ ސުޒީއަށް ނުވިސްނެނީ؟"\n"އަހަރެން ވަންނާނީ ވަކި ކޮންތާކަށްތަ؟" ސުޒީ ވެސް ވައި އަޑުން ބުނެލިއެވެ. ރުޅިވެރިކަން އެކުލެވޭ ފަދަ ގޮތަކަށެވެ.\n"ދެން ސުޒީއަށް އެނގޭނެ ޔުމް އައިސް ވަންނަން ދިމާކުރާނީ ކޮޓަރިއަށްކަން. މި މާ ބޮޑު ގެޔެވެސް ނޫންކަން. ކޮޓަރިއަށް ނުވައްދާ އަހަރެން އޭއްޗެކޭ މީއްޗެކޭ ކިޔައިގެން މި ހަމަޖައްސަނީ ވެސް. ސުޒީއަށް ފިލޭނެ ގޮތެއް ހެދޭތޯ." އެނދު ކައިރީ ހުރި އަންނައުނުތައް ނަގައި ސުޒީއަށް ދިއްކޮށްލަމުން ރިޒާ ބުނެލިއެވެ.\n"ރިޒާ ގަސްތުގަ އަހަންނަށް ދިން ލަނޑެއްމި. ރިޒާއަށް އެނގޭނެ ޔުމް މިރޭ އަންނާނެކަން. ދެން ކީއްވެ ދޮގު ހެދީ. އޮޅުވާލީ. އަހަންނަށް ހަމަ..." ސުޒީއަށް ރޮވޭގޮތް ވާންފެށިއެވެ.\n"ސުޒީ ޕްލީޒް! ހަމަ ޖެހިބަލަ. އަހަންނެއް ވެސް ގަސްތަކު މިކަމެއް ނުކުރާނެއްނު. ސުޒީއަށް އެނގޭނެ މިކަން ޔުމްއަށް އެނގިއްޖެއްޔާ ހުރިހާ ކަމެއް ދިމާވާނީ އަހަންނަށްކަން. ސުޒީއަށް ރަނގަޅަށް އެނގޭނެ ޔުމްއަކީ ރުޅި ގަދަ މީހެއްކަން. އޭނާއަށް ކިރިޔާ ވެސް ޝައްކެއް ވެއްޖެ ނަމަ އެ ނިމުނީ. ކޮންމެ ފަދަކަމެއް ވެސް ކޮށްފާނެ. ސުޒީއަށް ވެސް އަހަންނަށް ވެސް..." ރިޒާ މޫނުމަތީ އަތްފިރުމައިލަމުން ލޯލާއި ނޭފަތާ ދެމުގައި ތިން އިނގިލިން ހިފައިލިއެވެ.\n"ރިޒާ! ރިޒާ!" ދެ ތިން ފަހަރު ދޮރުގައި ޓަކި ޖަހައިލަމުން ޔުމްނާ ގޮވައިލިއެވެ.\nއެއާއެކު ސުޒީގެ ހަރަކާތްތައް އަވަސްވިއެވެ. ކުއްލިއަކަށް އެނދުން ތެދުވެ އެއްޗެހިތައް ހިފައިގެން ފާޚާނާއަށް ދެމިގަތެވެ. ރިޒާ ވެސް ފާޚާނާއަށް ވަދެ މޫނާއި ބޮލުގައި ފެން އުނގުޅައިލިއެވެ. ލައިގެން ހުރި ސޯޓު ތިރިކޮށްލަމުން ގައިގައި ފެން އުނގުޅައިލިއެވެ. އުނަގަނޑުގައި ހުދުކުލައިގެ ތުވާލި އޮޅައިލިއެވެ.\nހުރިހާ މަންޒަރެއް ބަލަން ކަޅި ޖަހައި ނުލައި ސުޒީ ހުއްޓެވެ. ހުއްޓުން އަރައިފައެވެ. ރިޒާ ސުޒީ ގާތަށް ޖެހިލިއެވެ. ސުޒީ މަޑުމަޑުން ރިޒާގެ ކަރުގައި އެލިގަތެވެ. އޭނާގެ މޫނު ރިޒާގެ މޫނާ ކައިރިކޮށްލިއެވެ.\n"ޕްލީޒް! އަހަރެން... އަހަރެން ވަރަށް ބިރުގަނޭ! އަހަރެން މިތަނުން ނެރެދީ!" ވައި އަޑުން ސުޒީ ބުނެލިއެވެ. "ޔުމްއަށް ކަމެއް ޝައްކުވިޔަސް ވަރަށް ގޯސްވާނެ."\n"ހަމަޖެހޭ އަހަންނަށް ވެސް ހުރިހާ ކަމެއް ވެސް ވިސްނޭ. މިހާރު ވެސް މާ ލަސްވަނީ!" ރިޒާ ފާޚާނާއިން ނުކުތެވެ.\nއޭރު ވެސް ޔުމްނާ ކޮޓަރީގެ ދޮރުފަތުގައި ތަޅަމުން ގޮވާ އަޑު އިވެއެވެ.\n"ސޮރީ! ތަންޑު އެޅުނީ. އަހަރެން އުޅުނީ ފާޚާނާގައި." ދޮރުފަތް ހުޅުވާލަމުން ރިޒާ ބުނެލިއެވެ.\nޔުމްނާ ބަލައިލީ ރިޒާއަށެވެ. ރިޒާ ޔުމްނާއާ ދިމާއަށް ގުދުވެލިއެވެ. މަޑުމަޑުން ބޮލުގައި އަތްޖައްސައިލަމުން ޔުމްނާގެ މޫނާ ދިމާއަށް ރިޒާގެ އިސްތަށިގަނޑުގައި ހުރި ފެންތައް ބުރުވައިލިއެވެ. ޔުމްނާ ތުން އަނބުރައިލިއެވެ.\n"މި ކޮންކަމެއް؟" ޔުމްނާގެ ލޮލުގައި އަޅައިގަތީ ރިޒާގެ ކަރުދޮށުގައި ހުރި ރަތްކުލައިގެ ނިޝާންތަކެވެ.\n"ކޮބައި؟" ރިޒާ ހާސްވާ ގޮތްވިއެވެ.\n"މިހުރީނު. މޭމަތީގައި ވެސް." ޔުމްނާގެ އިނގިލި ރިޒާގެ މޭމަތީގައި ޖައްސައިލިއެވެ.\n"ފަރުމަސް ކެއީދޯ! އަހަރެން ބުނަމެއްނު މީރަސް ކާން ނުވާ އެއްޗެއް ނުކާށޭ." ޔުމްނާ ތުންފަތުގައި ދަތް އަޅައިލަމުން ރިޒާގެ ވަށައިގެން އެނބުރިލިއެވެ.\n"އާނ. އިއްޔެ، މި އަދު ހެނދުނު ސަޔަށް ދިޔައިރު މާ މީރުކޮށް ފަރުމަހު ދޮންރިހަ ހުރީމަ. ހިތަށް އެރީ ކައިލަން. ދުވަސްކޮޅެއް ވެއްޖެއްނު އެލަރޖިކް ނުވާތާ." ލަސްލަހުން، އަނގަ އޮޅެމުން ކަހަލަ ގޮތަކަށް ރިޒާ ހަމަ ޖައްސައިލިއެވެ.\n"މައްސަލައަކީ ފަރުމަހެއް ނޫން. މައްސަލައަކީ ރިޒާ. ރިޒާއަށް މީރަސް ހިތް އެދުނަސް ކުރަން ނުވާ ކަންކަން ހުންނާނެ. ތިމާ ހިތްބުނާ ހުރިހާ މަގަކުން ހިނގަންޏާ އަބަދު ވެސް އޮންނާނީ އެލަރޖިކްވެފަ. ދޮންރިހައެއް، ފަރުމަހެއް ގޯހެއް ނުހަދާނެ. ގޯސްހެދެނީ ރިޒާއަށް. އަހަންނާ ސިއްރުން ގޯސްހެދީމަ އެކަމުގެ އަދަބު ލިބެނީތި." ޔުމްނާ ތުންފިއްތައިލިއެވެ. "ދެން ވެސް އުޅޭ ބޭސް އުނގުޅަން."\n"އާން. ދެން ސޮރީ. ދެން ނުކާނަމޭ. ހަނދާން ކޮށްދޭނެ މީހަކު ނުހުންނާތީ ވީ ގޮތް." ރިޒާ އޭނާގެ ދެ ކަންފަތު ފޫޅު ގަނޑުގައި އަމިއްލައަށް ހިފައިލިއެވެ.\n"މިތާ އިށީނދެ." ޔުމްނާ އިޝާރާތްކުރީ ރިޒާއަށެވެ.\nފުން ނަޒަރަކުން ޔުމްނާ ބަލައިލީ ރިޒާއަށެވެ. އެ ބެލުމުގައި އެތައް މާނައެއް ދޭހަވާ ގޮތަށެވެ. ބަދަލުގައި ރިޒާ ހިނިތުންވެލިއެވެ. ހުދު ދުވާލި އަނދެ ހުސްގަޔާ ހުރިއިރު ރިޒާ ފެންނަނީ ވަރަށް ތާޒާކޮށްނެވެ. މަޑުމަޑުން ރިޒާ އެނދުގައި އިށީނެވެ.\n"މި ހަމަ އެލަރޖިކުތަ؟ ހީވަނީ އެއްޗެއް ހަފައިފަ ހުރިހެން. ކަރު ކައިރީގައި ހުރި ގޮތާ މޭމަތީގައި ހުރި ގޮތް ތަފާތު." ޔުމްނާ ބަލައިލީ ސީދާ ރިޒާގެ މޫނަށެވެ. އިނގިލިން ބޭސް އުނގުޅަމުންނެވެ.\n"ކުރިން ފަހަރު ހުރި ގޮތަކަށް ނޫންތަ ހުރީއެއް؟ އެ ފަހަރު ކެއީ ރަތް މަހެކޭ. މި އަދު ކެއީ ކަނޑުފާނައެއްގެ މަސް. ފަހަރެއްގަ ވެދާނެ އެހެންވީމަ ކަމަށް." ރިޒާ ހިނިތުންވެލިއެވެ. "ކުރިން މިހެންނެއް ނުވޭ ފަރުމަސް ކެޔަސް. މި ފަހުން ވާން ފެށިގޮތެއް މި."\nވަރަށް ރީިތި. އެކަމަކު ކުރުފިލުމެއް ވާހަކަ އަކަށް ހަދާލިއިރު ކުރެޑިޓް ދިންނަމަ ވަރަށް ފުރިހަމަ ވާނެ\nއެންމެ އިންތިޒާރު ކުރެވެނީ ސަރގެ ވާހަކަތަކަށް.... ވަރަށް ތަފާތު ރީޔު


Health center thakun vaccine jeyheyne inthizaamu hama jessuma Nihad govaalaifi - AO News\nއައްޑޫގެ ހާލަތު ވަރަށް ގޯސްކަމަށާއި ހުރިހާ ހިސާބަކުންވެސް ވެކްސިން ޖެހޭނެ އިންތިޒާމުތައް ހަމަޖައްސައިދިނުމަށް ފޭދޫ ދާއިރާގެ މެމްބަރު މުހައްމަދު ނިހާދު އެދިވަޑައިގެންފިއެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި ވާހަކަ ދައްކަވަމުން ނިހާދު ވަނީ އައްޑޫ ސިޓީގައި ކޮވިޑުން ރައްކާތެރިވުމަށް އެންމެ ތަނެއްގައި ވެކްސިން ދިނުމުގެ ބަދަލުގައި އެކި އަވަށްތަކުގައި ހުރި ހެލްތް ސެންޓަރުތަކުން ވެކްސިން ލިބޭނެ އިންތިޒާމުތައް ހަމަޖައްސައިދިނުމަށް ގޮވާލާފައެވެ.\nމިވަގުތު އައްޑޫގެ ހާލަތު ބަޔާންކޮށްދެއްވަމުން ނިހާދު ވިދާޅުވީ އައްޑޫސިޓީ އިން ގިނަ ބަޔަކު ކޮވިޑް19 އަށް ޕޮޒިޓިވްވެފައިވާކަމަށެވެ. އިއްޔެގެ އިރުއޮއްުސުމާއި ހަމައަށް އައްޑޫ އިން 40 މީހަކު ޕޮޒިޓިވްވެފައިވާކަން ފާހަގަކުރައްވަމުން ނިހާދު ވިދާޅުވީ ޕޮޒިޓިވްވި ބައެއް މީހުން ޑޮކްޓަރަށް ދައްކަން ދިއުމާއި ގުޅިގެން ޑޮކްޓަރުންނާއި ނަރުހުންގެ އެތައްބަޔަކު ކަރަންޓީންވާން ޖެހިފައިވާ ކަމަށެވެ. މީގެ އިތުރުން ނިހާދު ވިދާޅުވީ ސާމްޕަލް ނެގުމަށްޓަކައި އިންތިޒާރުކޮށްގެން ތިބެންޖެހޭ ވަގުތު ވަރަށް ގިނަ ކަމަށާއި ހުން އައިސް ބަލިކޮށްވެސް އެތެއް ބަޔަކު ގޭގައި އެބަތިބިކަމަށެވެ.\nއައްޑޫސިޓީގައި ވެކްސިން ޖަހަމުން ދަނީ އެންމެ ތަނަކުންކަން ފާހަގަކުރައްވަމުން ނިހާދު ވިދާޅުވީ އައްޑޫގެ އެކި ހިސާބުތަކުން ވެކްސިންޖަހަން ބޭނުންވާ މީހުން ދާންޖެހެނީ އެތަނަށް ކަމަށެވެ. އެހެންކަމުން އައްޑޫގެ ހުރިހާ ހިސާބަކުންވެސް ވެކްސިން ޖެހޭނެ އިންތިޒާމު ހަމަޖެއްސުމަށް ނިހާދު ވަނީ ގޮވާލާފައެވެ.\nކޮވިޑް ވެކްސިންކޮވިޑް- އައްޑޫ ކޭސްމެމްބަރު ނިހާދު


ޗައިލްޑް ޕްރޮޓެކްޝަން އޮފިސަރ (ޗައިލްޑް އެންޑް ފެމިލީ ޕްރޮޓެކްޝަން ސަރވިސް، މާލެ)\nޓެކްނިކަލް ކޯ އެލަވެންސްގެ ގޮތުގައި 2203.25/- ރުފިޔާ\n1. ސައިކޮލޮޖީ، ސޯޝަލް ވޯރކް، ސޯޝިއޮލޮޖީ، ކައުންސެލިންގ މިއިން ރޮނގަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nމަޤާމަށް އެދި ހުށަހަޅަންޖެހޭ ވަޒީފާއަށް އެދޭ ފޯމް އާއި އެހެނިހެން ލިޔެކިއުންތައް (23 ޑިސެމްބަރ 2020) ގެ (13:30) ގެ ކުރިން، ([email protected]) މި އީ-މެއިލް އެޑްރެސް އަށް ފޮނުވުންއެދެމެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، (27 ޑިސެމްބަރ 2020) އާއި (31 ޑިސެމްބަރ 2020) އާ ދެމެދު، (ޗައިލްޑް އެންޑް ފެމިލީ ޕްރޮޓެކްޝަން ސަރވިސް) (ހ.ހުޅުގަލި) ގައެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3027644، 3027643 އަށެވެ. އީ-މެއިލް ކުރާނީ ([email protected])އަށެވެ.\n26 ރަބީޢުލްއާޚިރު 1442\nސުންގަޑި: 23 ޑިސެންބަރު 2020 1330


Dhekunu Africa In Addu City Ah Vaige Dhathuruthah Fashaifi - Vaguthu\nދެކުނު އެފްރިކާ އިން އައްޑޫ ސިޓީ އަށް ވައިގެ ދަތުރުތައް ފަށައިފި\n5 މަސް ކުރިން ( ޑިސެމްބަރު 2, 2018 )\nގަން އިންޓަނޭޝަނަލް އެއަރޕޯޓާއި ސައުތު އެފްރިކާއާ ދެމެދު މިއަދު ދަތުރުތައް ފަށައިފިއެވެ.\nސައުތު އެފްރިކަން އެއަރވޭސްއިން ކުރާ މި ދަތުރުތައް ކުރުމަށް ހަމަޖެހިފައިވަނީ ސައުތު އެފްރިކާގެ ޖޮހޭނަސްބަރގް އިން ސީދާ އައްޑޫ ސިޓީ ގަމަށެވެ. ދެކުނު އެފްރިކާ އިން ގަމަށް ފުރަތަމަ އައި ފްލައިޓަށް މަރުޙަބާ ވިދާޅުވީ ޓްރާންސްޕޯޓް މިނިސްޓަރ އައިޝަތު ނަހްލާ އާއި އެކަމަނާގެ ފިރިކަލުން ރައްޔިތުން މަޖިލީހުގެ ރައީސް ގާސިމް އިބްރާހިމެވެ.\nދެކުނު އެފްރިކާ އިން ގަމަށް ދަތުރު ކުރުމުގެ އެއްބަސްވުންތަކުގައި ސޮއިކޮށް ހުރިހާ ކަމެއް ހަމަޖެއްސީ ކުރީގެ ރައީސް ޔާމީންގެ ސަރުކާރުންނެވެ.\nމިދިޔަ އޮގަސްޓް މަހުގެ ދެވަނަ ދުވަހު ބޭއްވި ނޫސްވެރިންގެ ބައްދަލުވުމެއްގައި އޭރުގެ ޓޫރިޒަމް މިނިސްޓަރ މޫސާ ޒަމީރު ވިދާޅުވީ، ދެޤައުމުގެ ދެމެދުގައި ކޮންމެ ހަފްތާއަކު3ދަތުރު ކުރުމަށް ހަމަޖެހިފައިވާކަމަށެވެ.\nޗަންޕާ ކުންފުނީގެ އެއް ހިއްސާދާރު އަދި ސައުތު އެފްރިކަން އެއަރވޭސްއިން ގަމަށް ދަތުރުތައް ފެށުމުގައި އެންމެ ބޮޑު ހިއްސާއެއް އަދާކުރެއްވި ޙުސައިން އަފީފް އެދުވަހު ވިދާޅުވީ، ސައުތު އެފްރިކާއިން ރާއްޖެ އަންނަ ފަތުރުވެރިން މިހާރު އަންނަނީ 12 ގަޑިއިރުގެ ދިގު ދަތުރަކަށްފަހުގައި ކަމަށެވެ. ނަމަވެސް ގަން އިންޓަރނޭޝަނަލް އެއަރޕޯޓާއި ސައުތު އެފްރިކާއާ ދެމެދު ސީދާ ދަތުރުތައް ފެށުމުން، މި ދަތުރުގެ ދިގުމިން7ގަޑިއިރަށް ބަދަލުވެގެންދާނެކަމަށެވެ. އަދި މިއާއެކު އެ ސަރަހައްދުން ރާއްޖެއަށްއަންނަ ފަތުރުވެރިންގެ އަދަދު ނުވަ ހާހުން އަށާރަ ހާހަށް އިތުރުވެގެންދާނެކަމަށް ޤަބޫލުކުރެވޭކަމަށް އަފީފް ވިދާޅުވިއެވެ.\nރާއްޖެއާއި ސައުތު އެފްރިކާއާ ދެމެދު މި ދަތުރުތައް ހަމަޖައްސާ އެއަރ ޓުއަރ އޮޕަރޭޓާރސްގެ މެނޭޖިންގ ޑިރެކްޓަރ ކެއިތު ވިދާޅުވީ، އައްޑޫ ސިޓީ އަކީ ސައުތު އެފްރިކާގެ ފަތުރުވެރިން ހިތްހަމަޖެހޭ ޗުއްޓީއެއް ހޭދަކޮށްލެވޭނެ ތަނެއްކަމަށެވެ. އެގޮތުން މިއަހަރުގެ ފެބްރުއަރީ މަހުގެ ތެރޭގައި ސައުތުއެފްރިކާއިން ރާއްޖެއަށް ޗާރޓަރ ފުލައިޓް އޮޕަރޭޓްކުރުމާ ގުޅޭގޮތުން އަފީފާއި އެކު މަޝްވަރާކުރިކަމަށާއި، ގިނަ މަޝްވަރާތަކަކަށްފަހު4މަސްދުވަހުގެތެރޭގައި މި އެއްބަސްވުންތަކުގައި ސޮއެކުރެވި، މިއަހަރުގެ ތެރޭގައި ސީދާ ދަތުރުތައް ފެށިގެންދާނެކަމަށެވެ. އޭނާ ވިދާޅުވީ ފުރަތަމަ ފޭސްގައި ޖޮހޭނަސްބަރގް އިން އައްޑޫ ސިޓީ ގަމާ ދެމެދު ސީދާ ދެމެދު ދަތުރުތައް ފެށިނަމަވެސް ފޭސް2ގެ ގޮތުގައި އަންނަ އަހަރުގެ ޖެނުއަރީ މަހުގެ 19 ވަނަ ދުވަހުން ފެށިގެން ހޮންގކޮންގއިން ގަމަށް ދަތުރުތައްފަށާނެކަމަށެވެ. އަދި އޭގެފަހުންވެސް ގިނަ މަންޒިލްތަކަކުން ގަމަށް ދަތުރުތައްފަށައި އައްޑޫއަކީ ފަތުރުވެރިންގެ ހަބަކަމަށް ހަދާނެކަމަށް އޭނާ ވިދާޅުވިއެވެ.\nގަން އިންޓަނޭޝަނަލް އެއަރޕޯޓްގެ އޭރުގެ މެނޭޖިންގ ޑިރެކްޓަރ މުޙައްމަދު ލަތީފް ވިދާޅުވީ، މިއީ އައްޑޫގެ ރައްޔިތުންނަށް ވަރަށް އުފާވެރި ދުވަހަކަށްވެގެންދާނެކަމަށެވެ. އެގޮތުން 600 މިލިއަން ރުފިޔާގެ ބޮޑު އިންވެސްޓްމަންޓަކާއެކު ގަން އިންޓަނޭޝަނަލް އެއަރޕޯޓް މިހާރުއޮތީ އެންމެ ބޮޑެތި އެއަރލައިންތަކަށްވެސް ޖެއްސޭނެގޮތަށް ތަރައްޤީކުރެވިފައި ކަމަށް އޭނާ ވިދާޅުވިއެވެ.\nމިދަތުރުތައް ފެށުމާއެކު ސައުތު އެފްރިކާ ސަރަހައްދުން ކޮންމެ ހަފްތާއަކު 300 ފަތުރުވެރިން ސައުތު އެފްރިކާ ސަރަހައްދުން އައްޑޫ ސިޓީއަށް އަންނާނެއެވެ. އަދި މިދަތުރުތަކުގައި 20 ޓަނުގެ ކާގޯ ރާއްޖެ އިންޕޯޓްކޮށް އެސްޕޯޓްކުރެވޭނެ ކަމަށްވެސް ގަން އިންޓަނޭޝަނަލް އެއަރޕޯޓް އިން ވަނީ ވިދާޅުވެފައެވެ.\nމިހާރުވެސް ސްރީލަންކަން އެއާލައިންސްއިން އަންނަނީ ސްރީ ލަންކާ އާއި އައްޑޫ ސިޓީ ގަމާ ދެމެދު ސިދާ ދަތުރުތައް ބާއްވަމުންނެވެ.\nއައްޑޫ ސިޓީއަށް ޒިޔާރަތްކުރާ ފަތުރުވެރިންނަށް ޚިދުމަތް ދިނުމަށް އީކުއޭޓާ ވިލެޖާއި ޝަންގްރިއްލާގެ އިތުރުން ހެރެތެރެ ރިސޯޓް އަންނަނީ ހިންގަމުންނެވެ. މިހާރު އައްޑޫގައި 800 ފަތުރުވެރިންނަށް އެއްފަހަރާ ޙިދުމަތްދެވޭނެއެވެ.\nހިތަދޫ ރީޖަނަލް ހޮސްޕިޓަލާއި ހެލްތް ސެންޓަރަށް އޭސީ ހަދިޔާ ކުރަން ކައުންސިލުން ނިންމައިފި\nޑިސެމްބަރު 2, 2018 12:43


ވަޒީފާގެ ފުރުޞަތު – ކޮމްޕްލެއިންޓްސް އޮފިސަރ\nމަޤާމް: ކޮމްޕްލެއިންޓްސް އޮފިސަރ\nމަސައްކަތް ކުރަންޖެހޭ ތަން: މޯލްޑިވްސް ބްރޯޑްކާސްޓިންގ ކޮމިޝަން / ކ.މާލެ\nކްލެސިފިކޭޝަން: ކޮމްޕްލެއިންޓްސް އޮފިސަރ ގްރޭޑް 1\nސެކްޝަން :ކޮމްޕްލެއިންޓްސް އެންޑް ލައިސަންސިންގ\nއަސާސީ މުސާރަ: -/7000 ރ\nނޮންޕްރެކްޓިސް އެލަވަންސް: -/3000 ރުފިޔާ\nލިވިންގ އެލަވަންސް: -/2500 ރުފިޔާ\nލީގަލް ނުވަތަ އިންވެސްޓިގޭޝަން ގުޅުން ހުރި ދާއިރާއަކުން ޑިޕްލޮމާ ނުވަތަ އެއަށްވުރެ މަތީ ސަނަދެއް ހާސިލު ކޮށްފައިވުން ނުވަތަ މި ދާއިރާގައި 05 އަހަރުގެ ތަޖުރިބާ ލިބިފައިވުން.\nދިވެހި އަދި އިނގިރޭސިބަހުން ފަރިތަކަމާއެކު މުޢާމަލާތު ކުރަން އެނގުން.\nކޮމިޝަނަށް ހުށަހެޅޭ މައްސަލަތަކާއި ޝަކުވާތަކަށް ޖަވާބު ދިނުމުގެ އިދާރީ އެންމެހައި ކަންކަން ބެލެހެއްޓުން؛\nކޮމިޝަނުން ބަލައި ނިންމާ ޝަކުވާތަކުގެ މަޢުލޫމާތު ކަނޑައެޅިފައިވާ އުސޫލާ އެއްގޮތަށް ވެބްސައިޓުގައި ޝާއިޢުކުރުމުގެ ކަންކަން ކުރިޔަށް ގެންދިޔުން.\nސެކްޝަންގެ މަސައްކަތާ ގުޅޭ ގޮތުން ބާއްވާ ބައްދަލުވުންތަށް އިންތިޒާމު ކުރުމާއި ޔައުމިއްޔާ ލިޔުން.\nކޮމްޕްލެއިންޓްސް މެކޭނިޒަމާ އެއްގޮތަށް ޝަކުވާ ބެލުމުގެ އެންމެހައި ކަންކަން ކުރިއަށް ގެންދިޔުން.\nޝަކުވާއާ ގުޅިގެން ބްރޯޑްކާސްޓަރުންގެ ފަރާތުން ހޯދަންޖެހޭ އެންމެހައި މަޢުލޫމާތު ހޯދުމުގެ އިދާރީ ކަންކަން ކުރުން.\nކޮމިޝަނަށް ހުށަހެޅޭ މައްސަލަތަކާއި ޝަކުވާތަކުގެ ރަޖިސްޓަރީ ބެލެހެއްޓުން.\nކޮމިޝަންގެ މަސައްކަތްތަކަށް އެވަގުތަކު ބޭނުންވާ އެހީތެރިކަމެއް ފޯރުކޮށްދިނުން.\nތަޢުލީމީ ރޮނގު: ލީގަލް ނުވަތަ އިންވެސްޓިގޭޝަން\nފުރިހަމަ ކޮށްފައިވާ އެޕްލިކޭޝަން ފޯމް (އެޕްލިކޭޝަން ފޯމް މޯލްޑިވްސް ބްރޯޑްކާސްޓިންގ ކޮމިޝަންގެ ކައުންޓަރުންނާއި ކޮމިޝަނުގެ ވެބްސައިޓް broadcom.org.mv އިން ލިބެން ހުންނާނެއެވެ.)\nވަޒީފާއެއްގައި އުޅުއްވާ ނުވަތަ އުޅުއްވާފައިވާ ބޭފުޅެއްނަމަ އަދާކުރައްވާ ނުވަތަ އަދާކުރެއްވި ވަޒީފާގެ މަސްއޫލިއްޔަތު އެނގޭނޭ ރަސްމީ ލިޔުމެއް.\nވަޒީފާއަށް ކުރިމަތިލާ ފަރާތުގެ ވަނަވަރު (ގުޅޭނެ ނަންބަރާއި އީމެއިލް އެޑްރެހާ އަދި އަދާކޮށްފައިވާ ވަޒީފާތަކުގެ ރެފަރީސް)\nސުންގަޑި: 28 ފެބްރުއަރީ 2021 ވާ އާދިއްތަ ދުވަހުގެ 14:00ގެ ކުރިން މޯލްޑިވްސް ބްރޯޑްކާސްޓިންގ ކޮމިޝަނަށް ހުށަހެޅުއްވުން އެދެމެވެ.\nމި މަޤާމަށް އެދިލައްވާ ފަރާތްތަކުން ފުރުއްވަންޖެހޭ ވަޒީފާއަށް އެދޭ ފޯމު މި ކޮމިޝަނުގެ ކައުންޓަރުންނާއި، ވެބްސައިޓް broadcom.org.mv އިން ލިބެން ހުންނާނެއެވެ.\nމަޢުލޫމާތު ސާފުކުރުމަށް ގުޅޭނެ ނަންބަރު:3334317/3334333\nއެޕްލިކޭޝަން ހުށަހަޅަންވީ އެޑްރެސް: މޯލްޑިވްސް ބްރޯޑްކާސްޓިންގ ކޮމިޝަން، ގ. ބިއްލޫރިޖެހިގެ3ވަނަ ފަންގިފިލާ، މަޖީދީ މަގު.\nއެޕްލިކޭޝަން އީމެއިލް ކުރަންވީ އެޑްރެސް: info@broadcom.org.mv\nވަޒީފާއަށް ކުރިމަތިލާ ފަރާތްތަކުގެ ތެރެއިން އެޕްލިކޭޝަން ފޯމާއެކު ހުށަހަޅަންޖެހޭ ލިޔުންތައްކަމަށް މި އިޢުލާނުގައި ބަޔާންކުރެވިފައިވާ ލިޔުންތައް ފުރިހަމައަށް ހުށަހަޅާފައިނުވާ ފަރާތްތަކުގެ އެޕްލިކޭޝަން ފޯމުތައް ބާޠިލް ކުރެވޭނެ ވާހަކަ ދަންނަވަމެވެ.\nއިންޓަރވިއުއަށް ޝޯޓްލިސްޓް ކުރެވޭ ފަރާތްތަކުން އިންޓަރވިއުއަށް ވަޑައިގަންނަވާއިރު ހުށަހަޅާފައިވާ ސެޓްފިކެޓްތަކާއި ލިޔުންތަކުގެ އަސްލު ގެނައުމަށް ދަންނަވަމެވެ.\nކޮންޕިޓަންސީ ދާއިރާ މާކްސް ކަނޑައެޅިފައިވާ އިންސައްތަ (%)\nތަޢުލީމާއި ތަމްރީން 35%\nމަސައްކަތުގެ ތަޖްރިބާ 20%\nލީޑަރޝިޕްގެ ހުނަރު ދައްކުވައިދީފައިވާ، އަދި ތަފާތު މިޒާޖުތަކުގެ މީހުން ގޮވައިގެން ޓީމު ލީޑަރެއްގެ ގޮތުގައި މަސައްކަތްކޮށް ނަތީޖާ ނެރެފައިވާ ފަރާތަކަށްވުން.\nމަސައްކަތްތައް ރާވައި އިސްކަންދޭ ތަރުތީބުން އިންތިޒާމްކުރުމުގެ ހުނަރު ލިބިފައިވުން.\nމައިކްރޮސޮފްޓް އޮފީސް ޕެކޭޖް މަތީ ފެންވަރެއްގައި ބޭނުންކުރަން އެނގުން.\nކޮމިޝަނުގެ ހިންގާ ޤަވާޢިދާއި، ވަޒީފާއާއިބެހޭ ޤާނޫނާއި، ދައުލަތުގެ އަދި މިނޫންވެސް އެހެނިހެން ޤާނޫނުތަކާއި ގަވާޢިދުތަކަށް އަހުލުވެރިވެފައިވާ ފަރާތަކަށްވުން.\nއެހެން އިދާރާއެއްގައި މަސައްކަތްކުރާ ނުވަތަ މަސައްކަތްކޮށްފައިވާ ފަރާތެއްނަމަ ކޮށްފައިވާ މަސައްކަތުގެ ފެންވަރާއި، ހާޒިރީއާއި، މަސައްކަތުގެ އަޚްލާޤަށް ބެލޭނެއެވެ.\nގުޅުންހުރި ދާއިރާއިން ހާސިލްކޮށްފައިވާ ތައުލީމާއި، ލިބިފައިވައިވާ ތަޖުރިބާއަށް އިސްކަން ދެވޭނެއެވެ.\nއިޢުލާން – ވަޒީފާގެ ފުރުޞަތު – ކޮމްޕްލެއިންޓްސް އޮފިސަރ


Bandhugai huri muhdhathah inaayaiy hoadhan Yameen ge faraathun hushahalhaifi | ThePress\nބަންދުގައި ހުރި މުއްދަތަށް އިނާޔަތް ހޯދަން ޔާމީންގެ ފަރާތުން ހުށަހަޅައިފި\n05 December 2021, 13:43\nޖަލުގައި ހުންނެވި ދެ އަހަރަށްވާ އިނާޔާތަށް 6.6 މިލިއަން ރުފިޔާ ދޭން ޖެހޭނެ\nސުޕްރީމް ކޯޓުގައި ކުރިއަށްދިޔަ ޝަރީއަތުގައި ކުރީގެ ރައީސް އަބްދުﷲ ޔާމީން\nމަނީ ލޯންޑަރިންގެ މައްސަލާގައި ކުރީގެ ރައީސް އަބްދުﷲ ޔާމީންގެ މައްޗަށް އިއްވި ޖަލު ހުކުމް ތަންފީޒުކުރި ދުވަހުން ފެށިގެން މިނިވަންވުމާ ހަމައަށް، ކުރީގެ ރައީސުންނަށް ދޭންޖެހޭ އިނާޔަތް ހަމަޖައްސައިދިނުމަށް އެދި، ޔާމީނުގެ ވަކީލުން ފިނޭންސް މިނިސްޓްރީއަށް ހުށަހަޅައިފިއެވެ.\nޔާމީންގެ މައްޗަށް ދައުލަތުން އުފުލި މަނީ ލޯންޑަރިންގެ ދައުވާ އެމަނިކުފާނުގެ މައްޗަށް ސާބިތުވެ، ފަސް އަހަރަށް ޖަލަށް ލާފައިވަނީ މީގެ ދެއަހަރު ކުރިން ނޮވެމްބަރު 28 ގައެވެ. ނަމަވެސް ސުޕްރީމް ކޯޓުން މިދިޔަ އަންގާރަ ދުވަހު އެ ހުކުމް ބާތިލްކުރުމުން ޔާމީން ވަނީ މިނިވަންވެފައެވެ.\nއެއާއެކު، ކުރީގެ ރައީސުންނަށް ދޭ އިނާޔަތުގެ ދަށުން އެމަނިކުފާނަށް ދައުލަތުން ދޭންޖެހޭ ސެކިއުރިޓީ އާއި އިނާޔަތްތައް އަލުން ދޭން ވަނީ ފަށާފައެވެ. އެއީ ބަންދުގައި ހުންނެވި ދުވަސްތައް ނުހިމަނައެވެ.\nނަމަވެސް، މިދިޔަ ބުރާސްފަތި ދުވަހު ފިނޭންސް މިނިސްޓްރީއަށް ފޮނުވި ސިޓީއެއްގައި ޔާމީނުގެ ވަކީލުން ވަނީ އެމަނިކުފާނު ޖަލުގައި ހުންނެވި މުއްދަތުގައި ދޭންޖެހޭ އިނާޔަތްތައް ހަމަޖައްސައިދިނުމަށް އެދިފައެވެ. ވަކީލުން ދެކޭ ގޮތުގައި ޔާމީން ޖަލަށް ލާފައިވަނީ ނުހައްގުންނެވެ. ޔާމީން ޖަލުގައި ހުންނެވި މުއްދަތަށް އިނާޔަތް ދޭނަމަ 6.6 މިލިއަން ރުފިޔާ ދޭން ޖެހޭނެއެވެ.\nޖަލުގައި ޔާމީން ހުންނެވި މުއްދަތަށް އިނާޔަތްތައް ހަމަޖައްސައިދިނުމަށް އެދި މިދިޔަ ހަފްތާގައި ޔާމީންގެ ވަކީލުންގެ ފަރާތުން ސިޓީއެއް ލިބިފައިވާކަމަށް ފިނޭންސް މިނިސްޓްރީގެ ކޮމިއުނިކޭޝަންސް ޑިރެކްޓަރު މުހައްމަދު ލަމްއާން ވަހީދު ވަނީ ވިދާޅުވެފައެވެ. އަދި އެކަމާ މެދު ގޮތެއް ނުނިންމާ ކަމަށާއި، ގޮތެއް ނިންމުމަށްފަހު ހާމަކުރައްވާނެ ކަމަށް ވިދާޅުވިއެވެ.\nކުރީގެ ރައީސް ޔާމީނަށް ލިބޭ އިނާޔަތްތައް (މަހަކު):\nމާލީ އިނާޔަތް: 50،000ރ. (ދައުރަކަށް)\nތަނުގެ ހަރަދު: 50،000ރ.\nއޮފީސް ހަރަދު: 175،000ރ.\nބޭސްފަރުވާގެ ހަރަދު: 700،000ރ.\nކުރީގެ ރައީސުންގެ ގާނޫނުގައިވާ ގޮތުން، ރައީސްކަމުގެ މަގާމުގައި ހުންނެވި ދުވަސްވަރު ޖިނާއީ ކުށެއް ކުރިކަން ސާބިތުވެއްޖެ ނަމަ، އެވަގުތުން ފެށިގެން އޭނާއާއި އޭނާގެ އަނބިމީހާ ނުވަތަ ފިރިމީހާއަށް ލިބިދޭ ރައްކާތެރިކަމާއި އިނާޔަތްތައް މެދުކެނޑޭނެއެވެ. އެހެންކަމުން ޔާމީން ޖަލަށް ވަޑައިގަންނަވަންދެން އެމަނިކުފާނަށް ދައުލަތުން ރައްކާތެރިކަމާއި އިނާޔަތްތައް ދީފައިވެއެވެ.\nޔާމީންގެ މައްޗަށް މިހާރު އެއްވެސް ޖިނާއީ ކުށެއް ސާބިތުވެފައި ނެތް ނަމަވެސް،، ޕީޖީން ވަނީ މީގެ ދުވަސްކޮޅެއް ކުރިން މަނީ ލޯންޑަރިންގެ އިތުރު ދެ ދައުވާއެއް ޔާމީނުގެ މައްޗަށް އުފުލައި، ދައުވާކުރަން ކްރިމިނަލް ކޯޓަށް ފޮނުވާފައެވެ.\nހަބަރު އަބްދުﷲ ޔާމީން ފިނޭންސް މިނިސްޓްރީ ޕީއެންސީ ޕީޕީއެމް


ފުރަތަމަ މެޗުން އޭދަފުށި ބަލިވެއްޖެ\nފުރަތަމަ މެޗުން އޭދަފުށި ބަލިވެއްޖެ\nޔޫތު ޗެމްޕިއަންޝިޕުގައި ރޭ ކުޅުނު މެޗުގައި ފަހަތުން އަރާ ކްލަބް އީގަލްސް އިން ކްލަބް އޭދަފުށި ބަލިކޮށްފިއެވެ.\nގުރޫޕް ބީގެ މިމެޗް، މުބާރާތުގެ އެންމެ ކާމިޔާބު ޓީމް ކަމަށްވާ އީގަލްސް މިމެޗް ކާމިޔާބު ކުރީ 3-1 އިންނެވެ.\nއީގަލްސް ވަނީ 2014، 2016 އަދި 2017 ވަނަ އަހަރުގެ ޔޫތު ޗެމްޕިއަންޝިޕް ކާމިޔާބުކޮށްފައެވެ. އޭދަފުށީ ޒުވާނުންގެ ކްލަބް ނަމުގައި މީގެ ކުރިން ދެފަހަރަކު އޭދަފުށި މިމުބާރާތުގައި ވާދަ ކޮށްފައި ވާއިރު، 2013 ވަނަ އަހަރުގެ މުބާރާތުން ކެޓީ ގްރޫޕް ސްޓޭޖުންނެވެ. 2014 ވަނަ އަހަރު އެޓީމް މުބާރާތާ އަލްވަދާއުކީ ސެމީ ފައިނަލުގައި ޕެނަލްޓީ ޖަހައިގެން މާޒިޔާ އަތުން ބަލިވުމުންނެވެ.\nމެޗުގެ 15 ވަނަ މިނިޓުގައި ލިބުނު ހިލޭޖެހުމެއްގެ ބޭނުން ހިފައި، އޭދަފުށްޓަށް ލީޑު ނަގައިދިން ގޯލް ކާމިޔާބު ކޮށްދިނީ އެޓީމުގެ އަހުމަދު އައިހަމް އެވެ. އޭދަފުށިން ލީޑް ނެގިތާ މާ ގިނައިރެއް ނުވެ، ޕެނަލްޓީ އޭރިޔާގެ ބޭރުން ފޮނުވާލި ބޯޅައެއް ގޯލްގެ ތެރެއަށް ފޮނުވާލައިގެން އީގަލްސް އަށް ނަތީޖާ ހަމަހަމަ ކޮށްދިނީ ހުސައިން އަހުސަމް މޫސާ އެވެ.\nއީގަލްސް އަށް ލީޑު ނަގައިދިން ލަނޑު 65 ވަނަ މިނިޓުގައި ކާމިޔާބު ކޮށްދިނީ އެޓީމުގެ އިސްމާއީލް ވިފާޤް އެވެ. އޭގެ ފަސް މިނިޓް ފަހުން އީގަލްސް ޓީމުގެ ހަސަން ރާއިފް އަހްމަދު (ހަންނަ) އަށް ކުރި ފައުލަކާ ގުޅިގެން އޭދަފުށީ ޓީމްގެ އައިހަމް އަށް ވަނީ ރެފްރީ ރަތް ކާޑު ދައްކާފައެވެ. އޭދަފުށީ ޓީމްގެ ޑިފެންސް ލައިނަށް ހެދުނު ގޯހެއްގެ ފައިދާ ނަގައި، އީގަލްސްގެ ތިންވަނަ ލަނޑު އެޓީމަށް ކާމިޔާބު ކޮށްދިނީ މެޗުގެ މޮޅު ކުޅުންތެރިޔާގެ މަގާމް ވެސް ހޯދި ހަންނަ އެވެ.\nމި ގްރޫޕުގައި މިއަދު ހަވީރު ކުޅުނު މެޗުގައި މާޒިޔާއިން ވަނީ އެންމެ ފަހުގެ ޗެމްޕިއަން ކްލަބް ގްރީން ސްޓްރީޓްސް 1-0 އިން ބަލިކޮށްފައެވެ.\nމި މުބާރާތުގައި އޭދަފުށީ ޓީމު ދެން ކުޅޭ މެޗު އޮންނާނީ މާދަމާ ރޭ ކްލަބް ގްރީން ސްޓްރީޓްސް އާ ދެކޮޅަށެވެ.\nކްލަބް އޭދަފުށީގެ ޓްރެއިނިންތައް މެދުކަނޑާލައިފި\nއޭދަފުށި ކޮޅަށް 13 ލަނޑު ޖަހައި ޓީސީ ސެމީއަށް


Fushi dhigaa hingun huttuvai fuluhunge belumuge dhashah – Iru\nބޯޑަރު ހުޅުވާލިފަހުން ބައިލައްކަ ފަތުރުވެރިން ރާއްޖެ ޒިޔާރަތްކޮށްފި\nޑިސެމްބަރުގައި 3000 ފްލެޓްގެ ބިންގާ އެޅިގެންދާނެ: ރައީސް\nފުށިދިއްގާ ހިންގުން ހުއްޓުވައި ފުލުހުންގެ ބެލުމުގެ ދަށަށް\nމިލްކުވެރިކަން ސާބިތުކުރުމުގެ މައްސަލައެއް ކޯޓުގައި ހިނގަމުންދާ އދ. ފުށިދިއްގާގައި ގަވާއިދާ ޚިލާފަށް ޓޫރިސްޓުން ބައިތިއްބައި މަންފާ ހޯދި މައްސަލަ ތަހުގީގުކޮށްދޭން ޓޫރިޒަމް މިނިސްޓްރީން ފުލުހުންނަށް ރޭ ހުށަހަޅައިފި އެވެ.\nސަރުކާރުގެ ރަސްމީ އިދާރާއަކަށް ނޭނގި ފުށިދިއްގާ އަށް ޓޫރިސްޓުން ގެންގޮސް މާލީ މަންފާ ހޯދަމުންދާ ކަމަށް ފެންމަތިވި މައްސަލައަކާ ގުޅިގެން ޓޫރިޒަމް މިނިސްޓްރީގެ އޮފިޝަލުންނާއި ފުލުހުން ވަނީ އެ ރަށަށް ގޮސް ކަން ހިނގި ގޮތް ބަލައިފަ އެވެ.\nމިކަމާ ގުޅިގެން ޓޫރިޒަމް މިނިސްޓްރީގައި ރޭ ބޭއްވި ނޫސްވެރިންގެ ބައްދަލުވުމެއްގައި މިނިސްޓަރު އަލީ ވަހީދު ވިދާޅުވީ ގަވާއިދާ ޚިލާފަށް ކަންތައްތަކެއް އެ ރަށުގައި ހިންގާފައިވާތީ އެކަން ފުލުހުންނަށް ހުށަހަޅާފައިވާ ކަމަށެވެ. އެ ރަށް ވެސް މިހާރު އޮތީ ފުލުހުންގެ ބެލުމުގެ ދަށުގައި ކަމަށް އޭނާ ވިދާޅުވި އެވެ.\nއޭނާ ވިދާޅުވި ގޮތުގައި މިނިސްޓްރީ އާއި ފުލުހުންގެ ޓީމު އެ ރަށަށް ދިޔައިރު އެތަނުގައި ތިބީ ދެ ބިދޭސީންނެވެ. އެ މީހުންގެ އަތުގައި ވޯކްޕާމިޓެއް ވެސް ނެތް ކަމަށް މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ އެ ރަށާ މެދު އަމަލުކުރާނެ ގޮތަކާ މެދު ސަރުކާރުން މަޝްވަރާ ކުރާނެ ކަމަށެވެ.\n“މިހެން މިކަން ހުރުމާ ގުޅިގެން، ޓޫރިޒަމް މިނިސްޓްރީން ވަކި ގޮތެއް އަންގަންދެން މިރަށް ޓޫރިޒަމް މިނިސްޓްރީގެ ބެލުމުގެ ދަށަށް ގެނައުމަށް ވާނީ ފުލުހުންނަށް ދަންނާފައި. ފުލުހުންގެ ހުއްދަނެތި އެއްވެސް މީހަކު އެރަށަށް ނާރަން އެދެން. އެރަށުގައި ހުރި ތަކެތި ރަށުން ބޭލުމުގެ މަސައްކަތް ދަނީ ކުރަމުން. މިހާރު މައުލޫމާތު ލިބިފައިވާ ގޮތުގައި ރަށުގައި ތިބި ދެ މީހުންނާއި ރަށުގެ އިންވެންޓްރީއެއް ނެގި، ރަށް ފުލުހުންގެ ބެލުމުގެ ދަށަށް ގޮސްފައިވާނެ،” އަލީ ވިދާޅުވި އެވެ.\nރައީސް އަބްދުﷲ ޔާމީން އަބްދުލްގައްޔޫމްގެ ސަރުކާރުން އެ ރަށް ވިއްކާލި ދެ ކުންފުނިން ވަނީ ދައުލަތަށް ފައިސާ ދައްކާފަ އެވެ. އެ ދެ ކުންފުނިން ދެއްކި ފައިސާ އަށް އެއިން ކުންފުންޏަށް ރަށެއް ވެސް އަދި އެއްވެސް ބަދަލެއް ލިބިފައެއް ނެތެވެ. އެއާ ހިލާފަށް އެހެން ފަރާތަކުން ގެންދަނީ ރަށުގައި ދެ ބިދޭސީއަކު ބައިތިއްބައިގެން މާލީ މަންފާ ހޯދަމުންނެވެ. ޕިކްނިކް އައިލެންޑެއް ނުވަތަ ރިސޯޓެއްގެ ގޮތުގައި މީގެ އަހަރެއްހާ ދުވަސް ކުރިން ފެށިގެން އެ ރަށުން އެ މީހުން ގެންދަނީ މާލީ މަންފާ ހޯދަމުންނެވެ.\nމައްސަލަ ޚަލީލް، ސިވިލް ކޯޓަށް ހުށަހެޅުމުން މައްސަލަ ނިމުނީ އޭނާގެ ކޮޅަށެވެ. އެކަމަކު ދައުލަތުން ހައި ކޯޓުގައި މައްސަލަ އިސްތިއުނާފްކުރުމުން ނިމުނީ ދައުލަތާ އެއްކޮޅަށެވެ. ސުޕްރީމް ކޯޓުން ވެސް ވަނީ ހައި ކޯޓުގެ ހުކުމަށް ތާއީދުކޮށްފަ އެވެ.\nރާއްޖޭގެ ބޯޑަރު އަލުން ހުޅުވާލިފަހުން މިހާތަނަށް 44 ހާހަށްވުރެ ގިނަ ފަތުރުވެރިން ޒިޔާރަތްކޮށްފި\n“އަހުމަދު ހަލީލާ އެކު އެއްވެސް ސަރުކާރަކުން ހެދި އެގްރީމެންޓެއް ވެސް ނެތް. އަދި އަހުމަދު ހަލީލު އެ ތަނުގަ ފަތުރުވެރިކަމުގެ ހިދުމަތް ދިނުމަށް ދޫކުރި ލައިސެންސެއް ނެތް. އެހެންވީމަ ގާނޫނާ ހިލާފު ކަންތަކެއް ނުކުރެވޭނެ،” އަލީ ވަހީދު ވިދާޅުވި އެވެ.\nމިނިސްޓަރު ވިދާޅުވި ގޮތުގައި ގާނޫނާ ހިލާފަށް އެއްވެސް މީހަކަށް ރިސޯޓެއް ނުހިންގޭނެ އެވެ. ފުށިދިއްގާގެ މައްސަލަ ސަމާލުކަމަށް އައިތާ 24 ގަޑި އިރުގެ ތެރޭގައި ހުއްޓުވާފައިވާ އިރު އެކަމުގައި ޓޫރިޒަމް މިނިސްޓްރީގެ އިހުމާލެއް ނެތް ކަމަށް އޭނާ ވިދާޅުވި އެވެ.\nއަލީ ވަހީދު ވިދާޅުވީ ޓޫރިޒަމް މިނިސްޓްރީއަށް ރާއްޖޭގެ ހުރިހާ ރަށެއް ބެލުމަކީ ކުރެވޭނެ ކަމެއް ނޫން ކަމަށާއި މިފަދަ ކަންކަން ހުއްޓުވޭނީ ލާމަރުކަޒީ ނިޒާމުގެ ތެރެއިން ރަށްރަށުގެ ކައުންސިލްތަކަށް ބާރުތައް ދީގެން ކަމަށެވެ.\nކުރީގެ ރައީސް އަބްދުﷲ ޔާމީން ސަރުކާރުގައި، އެމްއެމްޕީއާރުސީގެ ޚިޔާނާތުގެ ތެރެއިން ފުށިދިއްގާ ދެ ކުންފުންޏަކަށް ދޫކުރި އެވެ. އެއީ، ބޭރުގެ ކުންފުންޏެއް ކަމުގައިވާ މޯލްޑިވިއާނާ އާއި އެޗްއެމްއެޗެވެ. މި ދެ ކުންފުނިން ވެސް ފުށިދިއްގާ ހޯދަން ސަރުކާރަށް ފައިސާދައްކާފައި ކަމަށް އަލީ ވަހީދު ވިދާޅުވި އެވެ.


Ex Mathin Handhaan Na'thaalan Nagaany Ehme 21 Dhuvas! - Vaguthu\nއެކްސް މަތިން ހަނދާން ނައްތާލަން ނަގާނީ އެންމެ 21 ދުވަސް!\nއަހަރެމެންގެ ހަޔާތުގެ ކޮންމެވެސް ހިސާބަކުން ގިނަ ފަހަރަށް ލޯބީގެ ގޮތުން ގުޅިގެން އުޅޭ މީހާ އާއި ރުޅިވާން ޖެހޭތަން އާދެއެވެ. މިގޮތަށް ކަންތައް ވުމުން، ލޯބިވެރިޔާ ތިމާ ދޫކޮށްލާފައި ދިޔަ ކަމަށްޓަކައި އެކަމާއި ދެރަވެގެން އެތައް ދުވަހެއް ވަންދެން ހިތާމަ ކުރާ މީހުން ވަރަށްވެސް ގިނައެވެ. ނަމަވެސް، ހަގީގަތުގައި އެކްސް ލޯބިވެރިޔާ މަތިން ހަނދާން ނައްތާލަން ނަގާނީ އެންމެ 21 ދުވަސްކަން އެނގޭ ހެއްޔެވެ؟\nތިމާ ދޫކޮށްލާފައި އެކްސް ދާ ހިސާބުން ރޮވުމަކީ ވުން އެކަށީގެންވާ ކަމެކެވެ. ނަމަވެސް އެކަން ކުރުމަށް އެންމެ ބުއްދިވެރި ގޮތަކީ ތިމާ ކިތަންމެ ލޯބިވީ މީހަކު ނަމަވެސް، އެކަންތައް މަތިން ހަނދާން ނުކޮށް، ރުޅިވެއްޖެކަން ގަބޫލު ކުރުމެވެ. މިއީ ވަރަށް މުހިއްމު ކަމެކެވެ. އެއީ އެކްސް ފަހަތުން އަލުން އައުމަށް އެދި ނުވަތަ އޭނާ އަދި އެނބުރި އައިސްދާނޭ ކަމަށް ހުރުމަކީ ބޭކާރު ކަމެކެވެ. މިގޮތަށް މިކަން ގަބޫލު ކުރާތާ ހަފްތާ އެއް ތެރޭ މީހާ ހަމަޖެހެން ފަށާނެއެވެ.\nލޯބިވެރިޔާ ތިމާ ދޫކޮށްލާފައި ދިއުމުން ދެމީހުން އެކު ހުރި ހަނދާންތައް ފޮހެލުމަކީ އަމިއްލަ އަތްމަތީ އޮންނަ ކަމެއް\nދެވަނަ ހަފްތާގައި ތިމާ ކުރަން ލޯބިކުރާ ކޮންމެވެސް ކަމެއް ކުރަން ފަށާށެވެ. މިސާލަކަށް ތިއީ ކުރިން ކުރަހައި ހަދައި، ނުވަތަ ދުވަންގޮސް އުޅޭ މީހެއް ކަމުގައި ވަނީނަމަ، ދެވަނަ ހަފްތާ ތެރޭ އަމިއްލަ ނަފްސަށް ހިތްހަމަޖެހުން ލިއްބައިދޭ މިފަދަ ކަންކަން ކުރާށެވެ. އަދި ކުރީގެ ލޯބިވެރިޔާ މަތިން ހަނދާން ވެއްޖެނަމަ، އެކަން ހުއްޓުވަން މަސައްކަތް ނުކުރާށެވެ. އޭގެ ބަދަލުގައި، އެ ހަނދާންވި ކަމަކާއި ދޭތެރޭ ކުޑަކޮށް ވިސްނާލާފައި ކޮންމެވެސް އެހެން ކަމަކަށް ތިމާގެ ވިސްނުން ބަދަލު ކޮށްލާށެވެ. ހަނދާނުގައި ބަހައްޓަން ޖެހޭ ކަމަކީ ތިމާގެ ސިކުނޑީގެ ރިމޯޓު އޮންނާނީ ހަމަ ތިމާ އަތުގައި ކަމެވެ. އެހެންކަމުން ވިސްނޭނީވެސް ބޭނުންވާ ކަންކަމެވެ.\nތިންވަނަ ހަފްތާ ތެރޭގައި ކުރަންޖެހޭނީ އެންމެ މުހިއްމު ކަންތަކެވެ. އެއީ ކުރީގެ ލޯބިވެރިންނާއި ދެމެދު ޖެހުނު މައްސަލަތަކާއި ބެހޭ ގޮތުން ވިސްނައިލައި ކަމެއް ގޯސްކޮށް ކުރެވިފައި އޮތްތޯ ބެލުމެވެ. މިކަން ކުރާއިރު ބޮޑަށް ރަނގަޅު ވާނީ ފޮތެއްގައި ތިމާގެ އިހްސާސުތައް ލިޔެލީމައެވެ. އެހެނީ، މީހެއް ގާތު މިވާހަކަ ހިއްސާ ކުރާނަމަ ތިމާ އަށް ގަބޫލު ކުރެވޭނީ އެވާހަކަ އެބުނާ މީހާގެ ނަޒަރުން ދެކޭ ގޮތަކުންނެވެ. އެ މީހަކު ރަނގަޅު ގޮތަކަށް ނުވަތަ ނުބައި ގޮތަކަށް ދެކުނަސް އެދުވަސްކޮޅު ތިމާ އަށް ގަބޫލު ކުރޭވޭނީ އެއެވެ. އޭގެ ބަދަލުގައި މީހަކަށް ބަރޯސާނުވެ އަމިއްލަ އަށް މިކަންތައް 3ހަފްތާ ވަންދެން ކުރިއަށް ގެންދާށެވެ.\nލޯބިވެރިޔާ މަތިން ހަނދާން ނައްތާލަން މަސައްކަތް ކުރާއިރު ތިމާ އުފާވާ ކަންކަން ކުރުން މުހިއްމު\nރަނގަޅަށް ގެންދެވިއްޖެނަމަ3ހަފްތާ ނިމޭއިރު ތިމާ އަށް ހުންނާނީ "މޫވް އޯން" ކުރެވިފައެވެ. އަދި މިއަށް ފަހުގައިވެސް ޕޮސިޓިވްކޮށް ވިސްނުމަކީ ވަރަށް މުހިއްމު ކަމެކެވެ. ތިމާ މޫވްއޯން ކުރުމަށް ފަހު އުފަލުގައި އުޅޭތަން ފެނުމުން ކުރީގެ ލޯބިވެރިން އަނބުރައި އަންނަން ފަށާނެއެވެ. ނަމަވެސް ދެވަނަ ފަހަރަށް ތިމާ ބޭނުން ނުވެގެން ދޫކޮށްލި މީހެއް ކައިރިއަށް ދިއުމީ އެއްވެސް ހާލެއްގައި ބުއްދިވެރި ކަމެއް ނޫނެވެ.\nއޮކްޓޯބަރ 1, 2019 19:41\nއެކާވިސް ދުވަސްތީހާދަ ވަގުތެކޭ އަގަނޑުނަގަނީ ގިނަވެގެން ބައިގަޑިއިރު އެގޮތައް މަހަކު ކިތައް އެކުސްމަތިން ހަދާންނައްތަނީ! އެކާވިސް ދުވަސްތީ އެކުން އަންކަމަކާރިޔައް އަނހާދުވަސް\nއޮކްޓޯބަރ 1, 2019 21:20\nމިޔޯ! މީ ކޮން ވާހަކައެއް! އަހަރެމެން މިދެކެނީ އެކްސް އެއްއަތުން ދޫކޮށްލާއިރު އަނެއް އަތުން ހުންނަނީ ވައި އަތުގައި ހިފައިގެން! އެހައިވެސް ފަސޭހަ!\nއޮކްޓޯބަރ 1, 2019 21:33\nއެންމެ އަވަހަށް އެކްސް މަތިން ހަނދާން ނައްތާލެވޭނީ އޭނަ ކުރި ގޯސް ކަމެއް މަތިން ހަނދާންކޮށް އޭނާއަށް ނަފްރަތު ކުރަން ފެށުމުން\nއޮކްޓޯބަރ 2, 2019 13:39\nއެކަކު އަނެކަކަށް ނަފްރަތު ކުރުމަކީ ދީނުގައި ހުއްދަކުރައްވާފައިވާ ކަމެއްނޫން\nއޮކްޓޯބަރ 2, 2019 00:58\nކިހިނެއް އެކްސް މަތިބް ހަންދާން ނައްތާލާނީ؟ ގެންގުޅޭ ފޯނައްވެސް މިކިޔަނި އެކްސް. ބޮއެހަލާކް\nއޮކްޓޯބަރ 2, 2019 08:51\nތިމަަާ ދެކެ ނުވި ލޯތބަކާ\_ހެދި ތިމަަާ ނޫޅެެޭށެވެ\nއޮކްޓޯބަރ 2, 2019 10:39\nޚަގީގީ ލޯބި ކަމުގިއި ވަނީ ނަމަ ދުލުން ބުނެލަން ފަސޭހަ.އަމަލު ކުރަން އުދަގޫ...ދުނިޔެ މަތީ އުޅެޔޭ މަދު ބަޔަކު ނަމަސް ހަޤީޤީލޯބި ދަންނަ...?\nއަހަރެން ވެސް ލޯބިވީން ވަކިވަާންޖެހުނިިީ އިސްލާމީ މަންހަޖުގެ ތެރޭގައި ހުރެ އިސްލަަާމީ ޝިޢާރު ފަަަާޅުކުރާތީ\nއޮކްޓޯބަރ 2, 2019 11:16\nބީވެގެން ދިޔަ އެއްޗަކަށްޓަކައި އެންމެ ކަރުނަ ތިއްކެއްެސް ވަށްޓާނުލަާށެވެ ތިބަާ ދެކެ ހަގީގީ ލޯބި ވަާނަމަ އެހެން ނުހެދިސް ކަން ޔަގީންކޮށް އެހެންކަމެއް ފަށާށެވެ


vazeefaage furusath municipal inspector vaguthee (31 december ge niyalah) Hulhudhoo Office\nވަޒީފާގެ ފުރުސަތު މުނިސިޕަލް އިންސްޕެކްޓަރ ވަގުތީ (31 ޑިސެންބަރު 2021 ގެ ނިޔަލަށް) ހުޅުދޫ އަވަށު އޮފީސް\n8 ޖުލައި 20214weeks ago\nމިއޮފީހުގެ ނަންބަރު (IUL)426-6A/426/2021/190 އިޢުލާނަށް ޝަރުތުހަމަވާ އެއްވެސް ފަރާތަކުން ކުރިމަތިލާފައިނުވާތީ މި އިޢުލާން ބާޠިލްކޮށް އަލުން އިޢުލާން ކުރީމެވެ.\nހުޅުދޫ އަވަށު އޮފީސް، އައްޑޫސިޓީ ކައުންސިލްގެ އިދާރާ / އައްޑޫ\nފިހާރަ ފިހާރައިގެ ކުޑަދޮރުން މުދަލާއި ތަކެތި ނެރެފައި ބެހެއްޓުމާއި، ފިހާރައިގެ ދޮރުން ބޭރުގައި މަގުމައްޗަށްވާ ގޮތަށް މުދަލާއި ތަކެތި ބެހެއްޓުމާއި ބެހޭ ގަވާއިދު ތަންފީޒު ކުރޭތޯ ބެލުން.\nތިމާވެށި ޙިމާޔަތް ކުރުމާއި ބެހޭ ގަވާއިދު ތަންފީޒުކުރޭތޯ ބެލުން.\nވަގުތީގޮތުން މަގު ބަންދުކުރުމާއި ބެހޭ ގަވާއިދު ތަންފީޒު ކުރޭތޯ ބެލުން.\nއާންމުތަންތަނަށާއި މަގުމައްޗަށާއި ފަޅުތެރެޔަށް ދޫކޮށްލާފައިވާ ތަކެތި ނެގުމާބެހޭ ގަވާއިދު ތަންފީޒު ކުރޭތޯ ބެލުން.\nގޭގޭގެ ފުރާޅުން މަގުމައްޗަށް އަންނަ ފެން ހިންދުމާ ބެހޭ ގަވާއިދު ތަންފީޒު ކުރޭތޯ ބެލުން.\nމަގުފާރާއި އިންފާރު ތަޅާލުމާބެހޭ ގަވާއިދު ތަންފީޒު ކުރޭތޯ ބެލުން.\nމަގުމަތި ކުނިކެހުމާއިބެހޭ ގަވާއިދު ތަންފީޒުކުރޭތޯ ބެލުން.\nއޮޑިހަރުގެއާއި ބެހޭ ގަވާއިދު ތަންފީޒު ކުރޭތޯ ބެލުން.\nގޭގެއިން މަގު ހުރަހަށް ދަނޑި، ދަގަނޑު، ހޮޅި، ވާ، ޓިނު ފަދަ ތަކެތި ނެރެފައި ބެހެއްޓުމާއި ބެހޭ ގަވާއިދު ތަންފީޒު ކުރޭތޯ ބެލުން.\nކަނޑު ތޮށީގައްޔާއި އެއްގަމުތޮށީގައި އުޅަނދުފަހަރު އެއްސުމާއި ، ފަޅުތެރޭގައި އުޅަނދުފަހަރު ދުއްވުމާއި އެޅުމާއި އެކަންކަމަށް ފީނެގުމާއި ބެހޭ ގަވާއިދު ތަންފީޒު ކުރޭތޯ ބެލުން.\nލައުޑް ސްޕީކަރު ބޭނުން ކުރުމާއި އަޑުގަދަކޮށް ލަވަޖެހުމާއި ބެހޭ ގަވާއިދު ތަންފީޒު ކުރޭތޯ ބެލުން.\nމަގު ކޮނުމާއި މަގުގައި އެއްޗެތި ވަޅުލުމާބެހޭ ގަވާއިދު ތަންފީޒު ކުރޭތޯ ބެލުން.\nއާންމު އުނދަގުލާއި ބެހޭ ގަވާއިދު ތަންފީޒު ކުރޭތޯ ބެލުން.\nރަށުގެ ޢާންމު ތަންތަނުގައި މުނިފޫހި ފިލުވުމުގެ ހަރަކާތްތައް ބޭވުމާއި ބެހޭ ގަވާއިދު ތަންފީޒު ކުރޭތޯ ބެލުން.\nރަށާއި ގުޅިފައިވާ ކަނޑުގައި ނުވަތަ ރަށުގެ އާންމު ތަންތަނުގައި ފިލްމް ނަގަން ހުއްދަ ދިނުމާއި ފީނެގުމާއިބެހޭ ގަވާއިދު ތަންފީޒު ކުރޭތޯ ބެލުން.\nކުނިއުކާލުމާއި ކުނި ނައްތާލުމުގެގެ ގަވާއިދު ތަންފީޒު ކުރޭތޯ ބެލުން.\nމަގުމަތީގައި އިޢުލާނާއި އިޝްތިހާރު ހަރުކުރުމާއި ބެހޭ ގަވާއިދު ތަންފީޒު ކުރޭތޯ ބެލުން.\nއައްޑޫގައި އެއްގަމުގައި ދުއްވާ އިންޖީނުލީ އެއްޗެއްސާއި އިންޖީނުނުލާ އެއްޗެތި ދުއްވުމާއި ބޭނުންކުރުމާއި ބެހޭ ގަވާއިދާއި، މަގުމަގާއި އާންމު ތަންތަނުގައި ޕާކުކުރުމާއި ޕާކުކުރުމުގެ ފީ ނެގުމާބެހޭ ޤަވާޢިދު ތަންފީޒު ކުރޭތޯ ބެލުން.\nމަގުމަތި ކުނިކެހުމާއި ބެހޭ ގަވާއިދު ތަންފީޒު ކުރޭތޯ ބެލުން.\nގޯތި ގެދޮރު އިމާރާތް ކުރުމާއި ބެހޭ ގަވާއިދު ތަންފީޒު ކުރޭތޯ ބެލުން.\nގޭގޭ ފާރުގައި ކުރަހާފައި ހުންނަ ތަކެއްޗާއި ލިޔެފައި ހުންނަ ތަކެތި ފޮހެ ސާފުކުރުމާބެހޭ ގަވާއިދު ތަންފީޒު ކުރޭތޯ ބެލުން.\nއައްޑޫގައި ގާޑިޔާ ނުތަތަ މޭޒުބަހައްޓައިގެން ވިޔަފާރި ކުރުމާއި އެކަންކަމަށް ފީނެގުމާއި ބެހޭ ގަވާއިދު ތަންފީޒު ކުރޭތޯ ބެލުން.\nއައްޑޫގައި ޖަނަވާރު އަދި ދޫނި ސޫފާސޫފި ގެންގުޅުމުގެ ގަވާއިދު ތަންފީޒު ކުރޭތޯ ބެލުން.\nއައްޑޫސިޓީ ކައުންސިލްގެ އެހެނިހެން ގަވާއިދު ތައް ތަންފީޒު ކުރޭތޯ ބެލުން.\nލިޔަން ކިޔަންދަތުމާއެކު، މަޤާމުގެ މަސްޢޫލިއްޔަތު އަދާކުރުމަށް ބޭނުންވާ ތަޖުރިބާއާއި ހުނަރު ހުރި (ސުޕަވައިޒަރ / ފަޔަރ އެންޑް ރެސްކިއު / މުނިސިޕަލް ފަދަ ) ދާއިރާތަކުގެ 01 އަހަރުގެ ތަޖުރިބާ ލިބިފައިވުން އަދި އުމުރުން 18 އަހަރާއި 60 އަހަރާއި ދެމެދުގެ މީހަކަށް ވުން.\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް. ނުވަތަ އައި.ޑީ. ކާޑު ގެއްލިފައިވާނަމަ، އެ ފަރާތެއްގެ އުފަންދުވަހުގެ ސެޓްފިކެޓް، ޕާސްޕޯޓް ނުވަތަ ޑްރައިވިންގ ލައިސަންސް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 2021 ޖުލައި 25 ވާ އާދީއްތަ ދުވަހުގެ 14:00 ގެކުރިން، ހުޅުދޫ އަވަށު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީ-މެއިލް، [email protected] މެދުވެރިކޮށް ވެސް ބަލައިގަނެވޭނެއެވެ. އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދި ހުށަހަޅާ ފޯމް ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ 2021 އޯގަސްޓް 01 އާއި 2021 އޯގަސްޓް 12 އާ ދެމެދު، ހުޅުދޫ އަވަށު އޮފީހުގައެވެ. މި ވަޒީފާއަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 6894728/6894655 ނަންބަރު ފޯނާއެވެ.\n28 ޛުލްޤަޢިދާ 1442\n08 ޖުލައި 2021\nނަންބަރ: ު: (IUL)426-6A/426/2021/190\nޕަބްލިޝް ކުރި ތާރީޚް: 08-07-2021\nސުންގަޑި: 2021-07-25 14:00:00


ކޮޅުމަޑުލާއި ހުވަދު އަތޮޅުގެ 13 ރަށަކަށް ރައީސް ނަޝީދު ކުރެއްވި ދަތުރުފުޅު ނިންމަވައިލެއްވުމަށްފަހު އެނބުރި މާލެ ވަޑައިގަންނަވައިފި. | President Mohamed Nasheed\nކޮޅުމަޑުލާއި ހުވަދު އަތޮޅުގެ 13 ރަށަކަށް ރައީސް ނަޝީދު ކުރެއްވި ދަތުރުފުޅު ނިންމަވައިލެއްވުމަށްފަހު އެނބުރި މާލެ ވަޑައިގަންނަވައިފި.\nދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑޭޓް ރައީސް މުޙައްމަދު ނަޝީދު ކޮޅުމަޑުލާއި ހުވަދު އަތޮޅުގެ ރަށްތަކަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެއަށް މިއަދު އެނބުރި ވަޑައިގަންނަވައިފިއެވެ.\nމިދަތުރުފުޅުގައި ރައީސް ނަޝީދު ވަނީ ކޮޅުމަޑުލު ބުރުނި، ގުރައިދޫ، ވިލުފުށި، ދިޔަމިގިލި، މަޑިފުށި، ގާދިއްފުށި، ވަނދޫ، ހިރިލަންދޫ، ކަނޑޫދޫ، ވޭމަންޑޫ، އޮމަޑޫއަށެވެ. އަދި ބުރުނި، މަޑިފުށި، ދިޔަމިގިލި، ވަންދޫ، ހިރިލަންދޫގައި ވަނީ އެމްޑީޕީގެ ކެމްޕެއިން ޙަރަކާތްތައް ހިންގުމަށް ޖަގަހަތައް ހުޅުއްވައިދެއްވިއެވެ. މީގެ އިތުރުން ވިލުފުށި އަދި ކަނޑޫދޫގައި އެމްޑީޕީގެ އެއްބުރުން ޖަލްސާގައި ރައީސް ނަޝީދު ވާހަކަފުޅުދެއްކެވިއެވެ.\nކޮޅުމަޑުލަށް ކުރެއްވި ދަތުރުފުޅު ނިންމަވަައިލެއްވުމަށްފަހު ރައީސް ނަޝީދު ދެން ވަޑައިގެންނެވީ ހުވަދުއަތޮޅު މާމެންދޫއަށާއި ވިލިގިއްޔަށެވެ. އަދި ވިލީގައި އެމްޑީޕީގެ އެއްބުރުން ކެމްޕެެއިން ޖަލްސާގައި ރައީސް ނަޝީދު ވާހަކަފުޅުދެއްކެވިއެވެ.\nކޮންމެ ރަށކަުންވެސް ރައީސް ނަޝީދަށް ވަރަށް ހޫނު މަރުޙަބާއެއް ދެންނެވިއެވެ. އަދި ކޮންމެ ރަށެއްގައިވެސް އެެމްޑީޕީގެ ކެމްޕެއިން ވޮލަންޓިއަރުންނާއި ރައީސް ނަޝީދު ބައްދަލުކުރެއްވިއެވެ. އަދި ރައްޔިތުންނާއި ބައްދަލުކުރެއްވުމަށް ދޮރުންދޮރަށް ހިންގަވައި އެމްޑީޕީގެ ސިޔާސަތުތަކާ ގުޅޭ ގޮތުން މަޢުލޫމާތު ހިއްސާކުރެއްވިއެވެ.


Barcelona ge visnun Aubameyang ah | Mihaaru\n23 ޖޫން 2020 - 14:08\nލުއިސް ސުއަރޭޒްގެ ބަދަލުގައި ފޯވާޑް ލައިން ބަލަހައްޓަން މާޓިނޭޒް ގެންނަން ބާސެލޯނާ އިން ރާވަމުން އަންނަތާ ދުވަސްތަކެއްވެއްޖެ އެވެ. ބާސެލޯނާ އަށް ބަދަލުވާން މާޓިނޭޒް ވެސް ބޭނުންވެ އެވެ. އެކަމަކު މައްސަލައަކީ އިންޓަ އިން ކިޔާ އަގެވެ.\nމާޓިނޭޒް ބޭނުން ނަމަ ބާސެލޯނާ އަށް ޖެހޭނީ އޭނާގެ ކޮންޓްރެކްޓް އުވާލަން ދައްކަން ޖެހޭ 111 މިލިއަން ޔޫރޯ ދޭށެވެ. އިންޓަ އޮތީ އަގުކުޑަކުރުމުގައި ދޫދޭ ގޮތަކަށް ނޫނެވެ. ކުޅުންތެރިންތަކެއް ހިމަނައި އަގުކުޑަކުރަން މަސައްކަތްކުރި ނަމަވެސް، އެކަމުގައި އަދި އެއްބަސްވުމަކަށް އާދެވިފައެއް ނުވެ އެވެ.\nއެހެންވެއްޖެ ނަމަ ބާސެލޯނާ އަށް އެހެން ފޯވާޑެއް ހޯދަން މަޖުބޫރުވާނެ އެވެ. ރިޕޯޓްތައް ބުނާ ގޮތުގައި އެ ހާލަތަށް ވިސްނައި އާސެނަލްގެ ދެ ވަނަ އޮޕްޝަނަކީ އޯބަމަޔަން ކަމަށެވެ. އަނެއްކޮޅުން މާޓިނޭޒް ވިއްކާލައިފި ނަމަ އޭނާގެ ބަދަލުގައި ގެންނަން އިންޓަ އިން ބޭނުންވާ ފޯވާޑުންގެ ތެރޭގައި އޯބަމަޔަން ހިމެނެ އެވެ.\nއާސެނަލާ އެކު ގެބޯންގެ ފޯވާޑް ހަދާފައިވާ ކޮންޓްރެކްޓް އަންނަ ސީޒަން ނިމުމުން ހަމަވާނެ އެވެ. އެހެންވެ އޭނާ ކޮންޓްރެކްޓް އާނުކުރާ ނަމަ މި ސީޒަން ނިމުމުން ވިއްކާލަން އާސެނަލަށް ނުސީދާ މަޖުބޫރުކަމެއް ކުރިމަތިވާނެ އެވެ. އެއީ އަންނަ ސީޒަނުގެ މެދުތެރެއިން ކުޑަ އަގަކަށް ނުވަތަ ސީޒަން ނިމުމުން ހިލޭ ނުދީ ފަރުޖެއްސުމަށެވެ. އެކަމަކު އޯބަމަޔަން ކޮންމެ ގޮތަކުން ނަމަވެސް ޓީމުގައި މަޑުކުރުވަން ބޭނުންވާ ކަމަށް އެ ޓީމުގެ ކޯޗު މިކޭލް އާޓެޓާ ބުނެފަ އެވެ.\nބޮރޫޝިއާ ޑޯޓްމަންޑުން ވިދާލި ފޯވާޑް އޯބަމެޔަން 2018 ވަނަ އަހަރު ރެކޯޑް އަގެއްގައި އާސެނަލާ ގުޅި މިހާރު އަންނަނީ އެ ޓީމުގެ ކެޕްޓަންކަން ކުރަމުންނެވެ. އެކަމަކު ޗެމްޕިއަންސް ލީގު ކުޅުމަށްޓަކައި އޭނާ ވެސް އެ ޓީމު ދޫކޮށްލުމުގެ ވިސްނުން އެބަހުއްޓެވެ.\nއޯބަމެޔަން އަކީ އިޓަލީގެ އޭސީ މިލާނުގެ ޔޫތު ޓީމުގެ އުފެއްދުމެކެވެ. އޯބަމަޔަންގެ ބައްޕަ މިލާނުގައި މަސައްކަތްކުރި ދުވަސްވަރު އޭނާ އެ ސިޓީގައި ދިރިއުޅެ ޔޫތު ޓީމަށް ކުޅެނެވެ. އެކަމަކު އޭރު ސީނިއާ ޓީމުން ޖާގަ ނުލިބި ލޯން އުސޫލުން އެކި ޓީމުތަކަށް ކުޅުނީ އެވެ. އޭނާ ފާހަގަވާން ފެށީ ލޯން އުސޫލުން ފްރާންސްގެ ސެއިން-އެޓީނަށް ކުޅުނު ދުވަސްވަރެވެ. އޭގެ ފަހުން 2013 ގައި ޖަރުމަނުގެ ބޮރޫޝިއާ ޑޯޓްމަންޑާ ގުޅި ދުނިޔޭގެ ފެންވަރުގެ ފޯވާޑަކަށް ބަދަލުވި އެވެ. އާސެނަލަށް ސޮއިކުރީ ޑޯޓްމަންޑުގައި ކާމިޔާބު ދުވަސްތަކެއް ހޭދަކުރުމަށް ފަހު އެވެ.


ރެޑްވޭވްގެ އަހަރީ ބާޒާރު ފަށައިފި، ފައިސާގެ އިނާމަކަށް 75،000 ރުފިޔާ\nއާމިނަތު ޝަމާ އަބްދުﷲ 21 ނޮވެމްބަރު 2020 12:33\nރެޑްވޭވްއިން މިދިޔަ އަހަރެކޭ އެއްފަދައިން މިއަހަރުވެސް ރެޑްވޭވްގެ އަހަރީ ބާޒާރުގެ ނަމުގައި ހާއްސަ ޕްރޮމޯޝަނެއް ފަށައިފިއެވެ.\nރެޑްވޭވް އިން ބުނީ، މިޕްރޮމޯޝަން ކުރިއަށްގެންދާނީ މިމަހުގެ 20 ވަނަ ދުވަހުން ފެށިގެން 31 ޖެނުއަރީ 2021 ގެ ނިޔަލަށް ކަމަށެވެ. އަދި ރެޑްވޭވްއިން ކުރާ ކޮންމެ 300 ރުފިޔާގެ ވިޔަފާރިއަކަށް ކޫޕަނެއް ލިބިވަޑައިގަންނަވާނެ ކަމަށް ރެޑްވޭވްއިން ބުނެއެވެ. އޭގެތެރެއިން ގުރުވަތުން ހޮވޭ 10 ފަރާތަކަށް ފައިސާގެ އިނާމުގެ ގޮތުގައި 5،000 ރުފިޔާ ލިބިގެންދާނެއެވެ. އަދި ގުރުވަތުން އެއްވަނައަށް ހޮވޭ ފަރާތަށް ފައިސާގެ އިނާމުގެ ގޮތުގައި 25،000 ރުފިޔާ ލިބިގެންދާނެއެވެ.\nމިޕްރޮމޯޝަނުގެ ދަށުން މާލެ އާއި ހުޅުމާލޭގައި ހުންނަ ރެޑްވޭވްގެ ހުރިހާ ފިހާރައަކުން ބޮޑެތި ޑިސްކައުންޓްވެސް ލިބިގެންދާނެއެވެ. އެގޮތުން ރެޑްވޭވް އިން ކުރިއަށް ގެންދާ މި ބާޒާރުގެ ތެރެއިން ޝާޕް އޭސީއިންނާއި އޭސީ އިންސްޓޮލޭޝަންއިން ވެސް ބޮޑެތި ޑިސްކައުންޓުތަކެއް ލިބިގެންދާނެއެވެ.\nމިޕްރޮމޯޝަންގައި މޯލްޑިވްސް އިސްލާމިކް ބޭންކް، އެމްއެފްއެލްސީ އަދި ބީއެމްއެލް އިސްލާމިކް މެދުވެރިކޮށް، ވިޔަފާރިކުރައްވާ ފަރާތްތަކަށްވެސް ބައިވެރިވެވަޑައި ގަނެވޭނެއެވެ. އަދި އިން ތަކެތި ބައްލަވައި ގަންނަވާ ފަރާތްތަކަށްވެސް ބައިވެރިވެވޭނެއެވެ. ރެޑްވޭވް އިން ބުނީ އަހަރުގެ ފަހުކޮޅަށް އަމާޒުކުރެވިގެން ބާއްވާ މިޕްރޮމޯޝަނަށް މިދިޔަ އަހަރު ލިބުނުފަދަ ބޮޑު ތަރުހީބެއް މިއަހަރުވެސް ލިބޭނެކަމުގައި އެކުންފުނިން ޔަގީންކުރެއެވެ.